**POROČANJE O URESNIČEVANJU UKREPOV NPUR 2021–2030 V LETU 2022**

Kazalo

[VZGOJA IN IZOBRAŽEVANJE (nosilec: MVI) 2](#_Toc143509871)

[ZAPOSLOVANJE (nosilec: MDDSZ) 17](#_Toc143509872)

[SOCIALNO VARSTVO, SOCIALNO VKLJUČEVANJE, ZAŠČITA OTROK, ŽENSK IN MLADIH (nosilca: MDDSZ, UN) 22](#_Toc143509873)

[ZDRAVJE IN ZDRAVSTVENO VARSTVO (nosilec: MZ) 30](#_Toc143509874)

[IZBOLJŠANJE SOBIVANJA V ROMSKIH NASELJIH IN NJIHOVI OKOLICI (nosilec: MNZ) 41](#_Toc143509875)

[BOJ PROTI ANTICIGANIZMU IN DISKRIMINACIJI (nosilca: MNZ, UN) 48](#_Toc143509876)

[KREPITEV IZVAJANJA UKREPOV NA LOKALNI RAVNI (nosilca: UN, MKGP) 61](#_Toc143509877)

# VZGOJA IN IZOBRAŽEVANJE (nosilec: MVI)

**Strateški in podrejeni cilj:**

* + 1. **Višja stopnja vključenosti romskih otrok v programe predšolske vzgoje.**

Kazalnik:

Ocena deleža romskih otrok, vključenih v programe predšolske vzgoje.

* + - 1. **Usvojitev temeljnih socialnih in jezikovnih veščin pred vstopom v osnovno šolo.**

Kazalniki:

* Ocena števila vključenih predšolskih otrok v vrtce z oddelki otrok Romov.
* Število vrtcev, ki so oblikovali oddelek krajšega programa v tekočem šolskem letu.
* Število realiziranih krajših programov po letih[[1]](#footnote-1).
* Ocena števila otrok v krajših programih vrtcev po letih[[2]](#footnote-2).
* Število vrtcev z oddelki otrok Romov.

Delež romskih otrok v vrtcih, ki imajo sistemiziranega romskega pomočnika, je 4,1 %.

V šolskem letu 2021/2022 je bilo v vrtce vključenih 231 romskih otrok, v šolskem letu 2022/2023 pa 305 otrok.

Ocena deleža romskih otrok, vključenih v programe predšolske vzgoje v šolskem letu 2021/2022:

| **Zavod** | **Vrtec pri OŠ** | **Število otrok iz romskih naselij** |
| --- | --- | --- |
| JVIZ Vrtec Ivana Glinška Maribor |  | 17 |
| OŠ Belokranjskega odreda Semič | Enota vrtec | 11 |
| OŠ Franceta Prešerna Črenšovci | Enota vrtec | 17 |
| OŠ Kuzma | Enota vrtec | 10 |
| OŠ Puconci | Enota vrtec | 13 |
| Vrtec Ribnica |  | 12 |
| OŠ Sveti Jurij | Enota vrtec | 10 |
| OŠ Tišina | Enota vrtec | 12 |
| Otroški vrtec Metlika |  | 18 |
| Vrtec Beltinci |  | 12 |
| Vrtec Lendava Lendvai Ovoda |  | 13 |
| Vrtec Mavrica Trebnje |  | 21 |
| Vrtec Murska Sobota |  | 27 |
| Vrtec Pedenjped Novo mesto |  | 28 |
| Vrtec Šentvid |  | 10 |
| **SKUPAJ** |  | **231** |

Ocena deleža romskih otrok, vključenih v programe predšolske vzgoje v šolskem letu 2022/2023:

| **Zavod** | **Vrtec pri OŠ** | **Število otrok iz romskih naselij** |
| --- | --- | --- |
| JVIZ Vrtec Ivana Glinška Maribor |  | 14 |
| JVIZ Vrtec Pobrežje Maribor |  | 38 |
| OŠ Franceta Prešerna Črenšovci | Enota vrtec | 18 |
| OŠ Miklavž na Dravskem polju | Enota vrtec | 12 |
| OŠ Puconci | Enota vrtec | 11 |
| Vrtec Ribnica |  | 12 |
| OŠ Sveti Jurij | Enota vrtec | 13 |
| OŠ Tišina | Enota vrtec | 9 |
| Otroški vrtec Metlika |  | 20 |
| Vrtec Beltinci |  | 14 |
| Vrtec Kočevje |  | 12 |
| Vrtec Lendava Lendvai Ovoda |  | 13 |
| Vrtec Mavrica Trebnje |  | 21 |
| Vrtec Murska Sobota |  | 24 |
| Vrtec Pedenjped Novo mesto |  | 30 |
| Vrtec Studenci Maribor |  | 32 |
| Vrtec Šentvid |  | 12 |
| **SKUPAJ** |  | **305** |

V letu 2022 je v 8 oddelkov otrok Romov vključenih 113 otrok.

Na razpis za krajše programe vrtcev se je v šolskem letu 2021/2022 prijavilo 10 vrtcev, tako da je bilo v tem šolskem letu oblikovanih in realiziranih 10 krajših programov, ki jih je skupaj obiskovalo približno 100 otrok.

V letu 2022 je imelo 5 vrtcev oblikovane oddelke otrok Romov.

Oddelki otrok Romov v letu 2021:

| **Vrtec** | **Št. oddelkov** | **Št. otrok** |
| --- | --- | --- |
| OŠ Franceta Prešerna Črenšovci | 2 | 17 |
| Otroški vrtec Metlika | 2 | 18 |
| Vrtec Mavrica Trebnje | 1 | 21 |
| Vrtec Murska Sobota | 1 | 27 |
| Vrtec Pedenjped Novo mesto | 2 | 28 |
| **SKUPAJ** | **8** | **111** |

Oddelki otrok Romov v letu 2022:

| **Vrtec** | **Št. oddelkov** | **Št. otrok** |
| --- | --- | --- |
| OŠ Franceta Prešerna Črenšovci | 2 | 18 |
| Otroški vrtec Metlika | 2 | 20 |
| Vrtec Mavrica Trebnje | 1 | 21 |
| Vrtec Murska Sobota | 1 | 24 |
| Vrtec Pedenjped Novo mesto | 2 | 30 |
| **SKUPAJ** | **8** | **113** |

**Ukrepi:**

1. **Spodbujanje vključevanja v predšolsko vzgojo vsaj dve leti pred začetkom osnovne šole na naslednje načine**:

* **s splošnimi finančnimi olajšavami**;
* **v sodelovanju z romskimi pomočniki v vrtcih in sodelovanju z lokalno skupnostjo**;
* **z nadaljnjim plačilom večjih stroškov za oddelke vrtcev, v katere so vpisani romski otroci**;
* **z nadaljnjim razpisovanjem krajših, 240-urnih programov vrtcev in predstavitvijo teh programov**.

***Poročilo MVI:***

**Splošne finančne olajšave**:

Nameni ukrepa znižanega plačila vrtca so razbremeniti starše stroškov v zvezi s plačilom vrtca, olajšati odločitev za naslednjega otroka oziroma spodbuditi rodnost, in večja vključenost vseh otrok v vrtce. Znižano plačilo vrtca lahko uveljavljajo starši za otroke, ki so vključeni v javni vrtec, zasebni vrtec s koncesijo ter zasebni vrtec, ki se financira iz občinskega proračuna. Starši, ki imajo v vrtec hkrati vključena dva otroka, so oproščeni plačila za mlajšega otroka. Starši so oproščeni plačila za vrtec tudi za tretjega in vsakega nadaljnjega otroka iz iste družine, ne glede na to, ali je v vrtec vključen hkrati s svojim sorojencem. Višina plačila vrtca se ugotavlja glede na povprečni mesečni dohodek na osebo in se določi v odstotku od cene programa za vrtec in na podlagi uvrstitve v dohodkovni razred.

Plačilo staršev za vrtec v višini znižanega plačila vrtcem zagotavlja državni proračun. Staršem, ki ne uveljavljajo znižanega plačila vrtca in so zavezanci za dohodnino v RS, vrtec izstavi račun v višini najvišjega dohodkovnega razreda po lestvici, to je 77 %. Starši, ki niso zavezanci za dohodnino v RS, plačujejo polno ceno programa, v katerega je vključen otrok.

CSD lahko v izjemnih primerih, če bi plačilo programa vrtca ogrozilo socialno varnost oseb ali iz drugih pomembnih razlogov, določi nižje plačilo za vrtec. Pri tem morajo biti posebej opredeljeni razlogi za neugoden socialni in materialni položaj osebe, na katere oseba ne more vplivati, jih je pa ob strokovni pomoči centra za socialno delo pripravljena začeti odpravljati v dogovorjenem roku in na dogovorjen način. Rejenci so v celoti oproščeni plačila vrtca; ceno programa, v katerega je vključen otrok, krije občina, v kateri ima rejenec stalno prebivališče. Prvo vlogo za oprostitev plačila vrtca za rejenca odda rejnik.

**Razpisovanje krajših 240-urnih programov vrtcev in predstavitev teh programov**:

Vse od šolskega leta 2018/2019 imajo vrtci možnost organiziranja krajših programov.

Krajši programi v vrtcu, v obsegu 240 ur v posameznem šolskem letu, so namenjeni otrokom, ki do konca koledarskega leta dopolnijo starost najmanj pet ali šest let in niso vključeni v druge programe vrtca, ter njihovim štiriletnim mlajšim sorojencem. Z organizacijo in izvajanjem krajših programov v vrtcu se zagotavlja pestrejša programska ponudba vrtcev, ki je prilagojena interesom in potrebam različnih ciljnih skupin staršev in otrok. S tem se omogoča vključenost v predšolske programe tudi tistim predšolskim otrokom, ki leto pred vstopom v osnovno šolo še niso bili vključeni v vrtec.

Organiziranje in delovanje oddelkov vrtcev v RS, ki izvajajo krajše programe, pomeni tudi uresničevanje cilja Trajnostnega razvoja Združenih narodov 4.21 (The 2030 Agenda for Sustainable Development, United Nations, 2015), ki predvideva, da bi morali imeti vsi otroci do leta 2030 dostop do kakovostnega razvoja v zgodnjem otroštvu, varstva in predšolske vzgoje, kar je v skladu z Listino Evropske unije o temeljnih pravicah (2012/C 326/02), ki priznava izobraževanje kot pravico, in z 11. načelom Evropskega stebra socialnih pravic (Svet 2017), ki navaja, da imajo vsi otroci pravico do cenovno dostopne in kakovostne predšolske vzgoje in varstva.

S krajšimi programi se želi – kljub že doseženi visoki stopnji vključenosti otrok v vrtce v drugem starostnem obdobju – zagotoviti še višjo stopnjo vključenosti predšolskih otrok v sistem vzgoje in izobraževanja. To je tudi ukrep, s katerim se država približuje referenčnim merilom v izobraževanju za obdobje do leta 2030, po katerem naj bi bilo najmanj 96 % otrok v starosti od 3 let do začetka obveznega izobraževanja vključenih v predšolsko vzgojo in izobraževanje zaradi prepoznanega pozitivnega učinka vrtca na otrokov razvoj in učenje.

Tako kot vsako leto vse od uvedbe nove oblike krajšega programa v šolskem letu 2018/2019 je bil tudi v šolskem letu 2021/2022 na ministrstvu objavljen javni razpis za organizacijo in izvedbo oddelka krajšega programa v vrtcih. Na razpis so se vrtci lahko prijavili do aprila 2022 in program izvajali do 31. avgusta 2022. Na javni razpis se je prijavilo 10 vrtcev, ki so izvajali program v obsegu 240 ur različno dolgo časovno obdobje, predvsem glede na možnost izvedbe, specifike lokalnega okolja in potrebe ter želja staršev, ki so vključevali svoje otroke. Večinoma so bili v krajše programe vključeni otroci Romov in priseljencev. Pri tem je posebej treba poudariti, da ne gre za segregirano obliko vrtca in da so dobrodošli vsi nevključeni petletni in šestletni otroci ter njihovi štiriletni mlajši sorojenci kot tudi otroci staršev, ki živijo v Sloveniji, a se niso odločili svojega otroka vključiti v ostale možnosti – torej dnevni ali poldnevni program vrtcev. V krajše programe je bilo tako v šolskem letu 2021/2022 vključenih približno 100 otrok. Glede na to, da v Sloveniji kljub neobvezni predšolski vzgoji beležimo izjemno visok delež vključenosti 5-letnih otrok (delež je 95 %, delež štiriletnih in petletnih otrok, vključenih v programe predšolske vzgoje, pa 91,1 %, medtem ko je delež vseh otrok, ki so bili vključeni v programe predšolske vzgoje, za navedeno obdobje znašal 81,3 %), zadnje leto pred vstopom v obvezno osnovnošolsko izobraževanje niti ni pričakovati visokega vpisa v krajše programe. Večina otrok je namreč že vključena v dnevne programe (94 %), kar je tudi najbolj optimalno, saj ima otrok največje koristi, ko govorimo o visokokakovostnih programih predšolske vzgoje.

Za šolsko leto 2022/2023 je bil v oktobru 2022 objavljen nov razpis za izvajanje krajših programov, na katerega so se vrtci lahko prijavili do aprila 2023 in program izvajajo do 31. avgusta 2023.

V okviru projekta Večnamenski romski centri kot inovativna učna okolja, ki se ob sofinanciranju iz ESS izvaja na CŠOD, v nekaterih večnamenskih romskih centrih, ki so v večini primerov locirani v romskih naseljih, potekajo programi predšolske vzgoje za otroke, ki niso vključeni v vrtec. Poglavitni namen izvajanja teh programov je priprava otrok na vstop v šolski prostor, krepitev jezikovnih zmožnosti otrok v njihovem maternem in učnem jeziku ter vzpostavljanje rutine (zgodnje vstajanje, urejanje, aktivno sodelovanje v učnem procesu). Izvajalci v večnamenskih romskih centrih se poleg tega povezujejo z bližnjimi vrtci in ostalimi ključnimi deležniki v lokalnem okolju, z namenom ozaveščanja romskih staršev o pomenu predšolske vzgoje za optimalni razvoj njihovih otrok.

1. **Zagotavljanje sredstev za financiranje večjih stroškov, ki nastajajo v rednih oddelkih vrtcev, in sicer za stroške dela in stroške materiala in storitev.**

***Poročilo MVI:***

**Financiranje oddelkov otrok Romov**

Ocenjena vrednost višjih stroškov delovanja oddelkov otrok Romov v letu 2022 znaša 28.803,60 evra. Sredstva za izplačilo so zagotovljena v proračunu RS za leto 2022 v ocenjeni višini 21.602,70 evra in za leto 2023 v ocenjeni višini 7.200,90 evra, na ukrepu 3311-11-001 (izvajanje predšolske vzgoje za ranljive skupine), na postavki 887210 (predšolska vzgoja otrok italijanske in madžarske narodnosti), kontu 4133 (tekoči transferi v javne zavode).

Višji stroški dela v oddelku otrok Romov se priznajo, če je v oddelku 1. starostnega obdobja najmanj 12 otrok oziroma v oddelku 2. starostnega obdobja najmanj 21 otrok ter v kombiniranem oddelku najmanj 15 otrok.

Stroški dela za drugega vzgojitelja predšolskih otrok – pomočnika vzgojitelja se obračunajo za tri ure dnevno, ko se mora v skladu z 31. členom Pravilnika o normativih v oddelek vključiti drugi vzgojitelj predšolskih otrok – pomočnik vzgojitelja. Stroški dela za drugega vzgojitelja predšolskih otrok – pomočnika vzgojitelja predstavljajo 42,86 % plače, ki vključuje davke in prispevke delodajalca ter povračilo stroškov prehrane in prevoza na delo in iz dela. Stroški materiala in storitev se priznajo samo za stroške, ki nastanejo izključno zaradi posebnosti vzgojnega dela v oddelkih otrok Romov, in sicer za naslednje posamezne vrste stroškov:

* dodatna didaktična sredstva, namenjena romskim otrokom oz. oddelku otrok Romov,
* stalno strokovno izobraževanje za strokovne delavce, ki opravljajo delo z romskimi otroki oziroma za strokovna predavanja, namenjena staršem Romov,
* dodatno hišno perilo za otroke Romov oz. oddelek otrok Romov,
* dodatna sredstva za higieno in prvo pomoč za oddelek otrok Romov,
* drugi dodatni stroški, ki nastanejo zaradi specifike dela in jih odobri ministrstvo.

**Financiranje krajših programov**

V šolskem letu 2021/2022 je krajše programe organiziralo 10 vrtcev. Pravni podlagi za izplačilo sredstev za izvajanje krajših programov sta:

* izvajanje pete alineje prvega odstavka in četrtega odstavka 29. člena ZVrt in
* 7. člen Pravilnika o organiziranju, delovanju in financiranju oddelkov vrtcev, ki izvajajo krajše programe in so financirani iz državnega proračuna.

7. člen tega pravilnika določa, da se cena oddelka krajšega programa v trajanju 240 ur letno izračuna iz povprečja cen drugega starostnega obdobja, ki veljajo v javnih vrtcih na dan 1. septembra tekočega leta in se preračuna na najvišji normativ števila otrok iz prvega odstavka 5. člena pravilnika (12 otrok) ter pomnoži s faktorjem 2 oziroma za oddelke, ki izvajajo vzgojno delo dvojezično, v slovenskem in madžarskem jeziku oziroma za oddelke, v katere so vključeni otroci priseljencev ali Romov, pomnoži s faktorjem 3. Skladno s to določbo sta za šolsko leto 2022/2023 določeni naslednji ceni oddelkov krajšega programa, ki ga izvaja vrtec v trajanju 240 ur letno:

* cena oddelka krajšega programa za šolsko leto 2022/2023 je 9.486,24 evra;
* cena oddelka krajšega programa za šolsko leto 2022/2023, v katerem se izvaja vzgojno delo dvojezično v slovenskem in madžarskem jeziku oziroma oddelek, v katerega so vključeni otroci priseljencev ali Romov, je 14.229,36 evra.

Ocenjena višina sredstev za oddelke krajšega programa vrtcev za šolsko leto 2021/22 je bila 216.473 evrov. Sredstva za izplačilo po tem sklepu so zagotovljena v proračunu Republike Slovenije za leto 2022 na ukrepu 3311-11-0002 (Povečanje vključenosti otrok v predšolsko vzgojo), proračunski postavki 180070 (krajši programi za predšolske otroke, ki niso vključeni v vrtec), kontu 4119 (drugi transferi posameznikom).

Za šolsko leto 2021/2022 je bilo izplačanih 65.920,11 evra.

Glede na to, da poročilo za leto 2022 zapade pod dve šolski leti, se tu navaja tudi podatke za tekoče šolsko leto (pripadajoč del za 4 mesece):

Ocenjena višina sredstev za oddelke krajšega programa vrtcev je za šolsko leto 2022/2023 v višini 140.000 evrov. Sredstva za izplačilo po tem sklepu so zagotovljena v proračunu RS za leto 2023 na ukrepu 3311-11-0002 (povečanje vključenosti otrok v predšolsko vzgojo), proračunski postavki 180070 (krajši programi za predšolske otroke, ki niso vključeni v vrtec), kontu 4119 (drugi transferi posameznikom).

1. **Možnost uveljavljanja znižanja plačila vrtca ali oprostitev plačila vrtca, ki velja tudi za pripadnike romske skupnosti.**

***Poročilo MVI:***

Če je dohodkovni položaj družine zelo slab in ne dosega 200,78 evra mesečnega dohodka na osebo od neto povprečne plače, je otrok v vrtcu brezplačno.Vrtci v okviru dnevnega in poldnevnega programa otrokom zagotavljajo tudi prehrano.

Hkrati je izjemnega pomena novela zakona o vrtcih, sprejeta leta 2021, ki od 1. septembra 2021 naprej omogoča brezplačen vrtec za drugega otroka, ki je vpisan v vrtec sočasno s sorojencem. Prav tako je vrtec brezplačen za družine z več otroki. To v praksi pomeni, da je do brezplačnega vrtca upravičen tisti starš dveh otrok, ki ima oba otroka vključena v vrtec. Pri tem so starši oproščeni plačila za mlajšega otroka. V primeru, da imajo starši dveh otrok prvega otroka v šoli, drugega pa v vrtcu, za zadnjega niso oproščeni plačila. Staršem treh ali več otrok pa ugodnost pripada v vsakem primeru: če sta prvi in drugi otrok vključena v osnovno šolo in je tretji otrok vključen v vrtec, so starši za zadnjega (in vsakega nadaljnjega otroka) oproščeni plačila vrtca. Ministrstvo je želelo s tem sistemskim ukrepom dvigovati delež vključenosti otrok v predšolsko vzgojo, predvsem v več številčnih družinah, za katere so bili ti stroški še veliko večji.

**Sodelovanje z lokalnimi skupnostmi**

Vrtec je najbolj pomemben in vpliven socialni prostor in dejavnik vključevanja otrok v novo institucionalno in družbeno okolje, ki v znatni meri sooblikuje in pogojuje otrokovo nadaljnjo kakovost življenja. V JV Sloveniji je več občin, kjer je delež otrok Romov izjemno visok, vendar niso oblikovali krajših programov vrtcev, čeprav bi imeli vrtci vsako leto v celoti zagotovljena sredstva za izvajanje programa.

Glede na evalvacije vrtcev, ki že izvajajo krajši program, je sicer treba vložiti ogromno truda in energije v lokalnem okolju, da pridobijo zaupanje staršev in da ti otroka vpišejo v krajši ali v redni dnevni program. Na ministrstvu zaznavajo velik razkorak med posameznimi lokalnimi okolji, kjer je večja prisotnost romske populacije. V Novem mestu denimo v nobenem izmed dveh vrtcev še niso organizirali krajšega programa, čeprav finančna sredstva lahko v celoti prejmejo s strani ministrstva. Vrtci v drugih okoljih, kjer potekajo krajši programi že vse od sistemske uvedbe te oblike na nacionalni ravni, pa z navdušenjem poročajo, da imajo na račun krajših programov integriranih celo več otrok v redne dnevne oddelke. Kot opažajo, se starši potem, ko pridobijo zaupanje, kasneje pogosto odločijo za vpis mlajših otrok v dnevni program. To pomeni, da krajši programi pogosto lahko služijo kot most do drugih oblik vključevanja. Gre torej za spodbudno prakso prvega stika romskih staršev z institucionalizirano obliko predšolske vzgoje. Zato bi želeli povratno informacijo občin, kako proaktivno so pristopili k reševanju problematike vključevanja otrok iz ranljivih skupin (med katere zagotovo sodijo tudi otroci Romov), ki najbolj potrebujejo čimprejšnjo vključitev v kakovostno predšolsko vzgojo, kar je pomembno za pridobivanje in krepitev socialnih in jezikovnih veščin, razvijanje kognitivne spretnosti in fine grafomotorike ter zagotavljanje mehkejšega prehoda v osnovno šolo. Vse našteto je namreč ključnega pomena za celosten otrokov razvoj.

1. **V prihodnjem obdobju bo MVI (prej MIZŠ) v okviru delovnih srečanj s predstavniki lokalnih skupnosti preverjal tudi možnosti dodatnega financiranja za nadgradnjo sedanjih razmer za delo vrtcev.**

***Poročilo MVI:***

Pristojno ministrstvo ukrepe sproti proučuje v okviru medresorske delovne skupine državnih sekretarjev za reševanje romske problematike in na srečanjih z ravnatelji, ki jih redno izvaja. Za zdaj niso prejeli predlogov na tem področju.

**1.2.1.2 Krepitev znanja slovenskega jezika, pa tudi romskega jezika in kulture pri romskih otrocih.**

Kazalniki:

* Evalvacija pilotnega projekta pri učenju romščine.
* Število romskih otrok in učencev, ki obiskujejo pouk maternega jezika.
* Instrumentarij za merjenje sporazumevalne zmožnosti romskih otrok v romskem jeziku. Evalvacija pilotnega projekta (prva faza projekta).
* Število izdanih učnih gradiv.
* Število financiranih projektov MK za izdajo literature in publikacij v romskem jeziku.
* Število usposobljenih in število zaposlenih romskih pomočnikov od šolskega leta 2021/2022 naprej v vrtcih.

**Ukrepi:**

1. **Podpora učenju romščine kot maternega jezika in učenju slovenščine.**

***Poročilo MVI:***

Eden od ciljev projekta Večnamenski romski centri kot inovativna učna okolja, ki ob sofinanciranju iz ESS poteka na CŠOD, je tudi razvijanje in uvajanje inovativnih pedagoških praks in prožnejših oblik vzgojno-izobraževalnega dela z romskimi otroki, med katere sodi tudi področje romske kulturne dediščine. Aktivnosti s področja romske kulturne dediščine (jezik, kultura, zgodovina) se v večnamenskih romskih centrih izvajajo vsaj dvakrat mesečno, vanje pa se vključujejo tudi predšolski otroci.

Med večletnim delom pri različnih projektih se je namreč izkazalo, da imajo romski otroci premalo znanja in izkušenj na področju poznavanja svojega jezika, zgodovine in kulture. Pomanjkljivo poznavanje lastne kulturne identitete lahko vodi do nizke samopodobe, slabših učnih rezultatov in omejenega vključevanja v širše družbeno okolje. Različne študije tudi kažejo, da otrok usvoji strukturo maternega jezika med drugim in četrtim letom starosti, pri učenju drugega jezika pa je pomembno, da otrok najprej dobro obvlada svoj materni jezik. Če je proces usvajanja maternega jezika romskih otrok okrnjen, to lahko vodi do pomanjkljivega usvajanja slovenskega jezika, saj je to zanje jezik, ki se ga »morajo« naučiti, če se želijo vključiti v novo okolje. V tem kontekstu je izrednega pomena, da se romskim otrokom zagotavljajo kakovostne jezikovne izkušnje v obeh jezikih – v njihovem maternem jeziku in jeziku večinskega prebivalstva –, kar je poglavitna naloga v omenjenem projektu.

S programom romske kulturne dediščine, ki vsebuje vsebine s področja romskega jezika, kulture in zgodovine, na tem področju poskušajo opolnomočiti tako strokovne delavce v večnamenskih romskih centrih in vzgojno-izobraževalnih zavodih kot tudi romske otroke. Strokovni delavci tako spoznavajo jezikovne značilnosti romskega jezika iz lokalnega okolja in širše, pomembne običaje in navade Romov, romsko kulinariko, preseljevanje Romov skozi zgodovino, pomembne osebnosti romskega porekla itd. Pridobljeno znanje v sodelovanju z romskimi starši in ostalimi ključnimi deležniki v lokalnem okolju prenašajo na romske otroke, kar pomembno prispeva h grajenju njihove sociokulturne identitete in razvijanju pozitivnega odnosa do njihovega porekla.

**Evalvacija pilotnega projekta pri učenju romščine**

Dopolnilni pouk romskega jezika in kulture je ministrstvo začelo izvajati v šolskem letu 2021/2022 na OŠ Metlika in OŠ Beltinci. Delo učiteljic, ki sta hkrati tudi romski pomočnici na omenjenih šolah, je usmerjal in koordiniral Inštitut za narodnostna vprašanja. Delo na OŠ Metlika je ves čas potekalo kontinuirano in zelo učinkovito, ob zaključku leta je bil izveden produktiven pogovor z izvajalko o delu in načrtih za šolsko leto 2022/2023. Dopolnilni pouk romskega jezika in kulture se na OŠ Metlika v šolskem letu 2022/2023 nadaljuje. Na OŠ Beltinci je v drugi polovici šolskega leta 2021/2022 pouk postal nereden, na koncu je skupina razpadla. Učiteljica je kot razlog navedla izredno neugodne socialne razmere romskih otrok. Tako se dopolnilni pouk romščine v šolskem letu 2022/2023 na tej šoli ne bo več izvajal, se pa intenzivno iščejo nove alternative za poučevanje romščine v okviru prekmurskega dialekta. Načrtujejo novo skupino s tega geografskega področja.

Evalvacija po enem letu izvajanja programa v OŠ Metlika kaže, da program v največji meri koristi udeleženim romskim otrokom. Gre za vzpostavljanje novega odnosa do šole kot institucije, v kateri se uporablja in celo uči njihov materni jezik. Otroci z veseljem ostajajo v šoli v popoldanskih urah po končanem rednem pouku. Poleg vzpostavljanja drugačnega odnosa do šole in učenja pa jim obnavljanje šolske snovi v romskem jeziku izjemno pomaga tudi pri učenju slovenščine ter usvajanju redne učne snovi. Po mnenju izvajalke pouka – romske pomočnice, ki je z otroki dnevno, se učenci počutijo sprejeti, so sproščeni, zelo lepo sodelujejo, so motivirani in pripravljeni za delo. Poslušajo z zanimanjem in razumejo navodila, zato pri reševanju nalog nimajo težav in so zelo uspešni. Učenci, ki obiskujejo dopolnilni pouk, so bolj samostojni, nesramežljivi, zaupajo vase, so bolj odzivni (če česa ne razumejo, ali ne vedo, vprašajo), več se družijo s sošolci, se pogovarjajo in igrajo.

Število romskih otrok in učencev, ki obiskujejo pouk maternega jezika:

V šolskem letu 2021/2022 je na OŠ Metlika dopolnilni pouk romskega jezika in kulture obiskovalo 11 učencev, na OŠ Beltinci pa 7 učencev.

V šolskem letu 2022/2023 pa na OŠ Metlika dopolnilni pouk romskega jezika in kulture skupaj obiskuje 16 otrok, od tega 8 dečkov in 8 deklic (prva skupina šteje 5 učencev 2. razreda, druga skupina ima 6 učencev iz 3. razreda in 5 učencev iz 4. razreda).

1. **Dodatno poučevanje slovenščine za učence Rome ob vstopu v osnovno šolo v Republiki Sloveniji.**

***Poročilo MVI:***

Ko bo ZRSŠ)pripravil analizo trenutne zakonodajne ureditve za poučevanje učencev Romov v osnovni šoli, ki je predvidena do konca leta 2023, bo ministrstvo preučilo možnost dodatnega poučevanja slovenščine za romske učence ob vstopu v osnovno šolo, možnost dodatnih ur učenja slovenščine pa so romski otroci dobili že v letu 2020.

1. **ESS projekt Dvig sporazumevalne zmožnosti romskih otrok in učencev: prva faza julij 2021–julij 2022, druga faza: nova finančna perspektiva EU 2021–2027.**

***Poročilo MVI:***

Zaradi drugih prioritet na državni ravni ESS projekt Dvig sporazumevalne zmožnosti romskih otrok in učencev ni bil odobren, zato je ministrstvo vsebino projekta preoblikovalo in ga kot temo objavilo v okviru Javnega razpisa za izbiro raziskovalnih projektov Ciljno raziskovalnega programa »CRP 2022« (marec 2022). Nanj se je prijavil Inštitut za narodnostna vprašanja. Naslov odobrenega enoletnega projekta je: »Instrumentarij za prepoznavanje ravni jezikovne zmožnosti romskih otrok in učencev v romskem jeziku«. Projekt je v začetni fazi, vse aktivnosti se izvajajo v skladu s časovnico. Za izvedbo sta bili izbrani dve osnovni šoli. Za različico dolenjskega romskega narečja bo preverjanje potekalo na OŠ Metlika, za prekmursko različico pa na OŠ Franceta Prešerna v Črenšovcih.

**Projekt ELADINA – EARLY LANGUAGE DEVELOPMENT IN NATURE**

Gre za triletni projekt v programu Erasmus+, ki se zaključuje v letu 2023 (projekt poteka od 1. septembra 2020 do 31. avgusta 2023) in je namenjen izmenjavi dobrih praks in oblikovanju novih pristopov na področju zgodnjega učenja jezika v naravi za starostno obdobje 3 do 7 let. Združuje dve temi, ki sta zelo pomembni za kontekst zgodnjega izobraževanja: jezikovni razvoj in otrokove dejavnosti v naravi (doživljanje narave). Izhodiščna ideja je, da narava in učenje v naravi dajeta pozitivno korelacijo tudi razvoju jezika (hkrati poteka socializacija, vključevanje, gibanje).

Vse večja je potreba in zahteva po vključevanju narave kot dela izobraževalnega prostora. Otroci, zlasti iz socialno ogroženih družin, so pogosto prikrajšani zaradi slabega znanja jezika in težav z govorom, poleg tega pa redkeje preživljajo čas v naravi z družino. Da bi vsakemu otroku omogočili čim boljši izobraževalni začetek, projektni pristop odpravlja te primanjkljaje na otroku primeren način. Ker je jezik temelj za celoten učni uspeh, je namen povečati potencial otrok za uspešno vključitev v njihovo širše izobraževanje. Na ravni strokovnega osebja se hkrati kaže potreba po večji ozaveščenosti, znanju in sposobnostih za vključevanje aktivnosti v naravi in tehnik v učne procese za spodbujanje razvoja jezika. Nosilci projekta so naslednje partnerske institucije: CŠOD (Slovenija) – koordinator projekta, ZRSŠ, Jönköping University (Švedska), Universitätsstadt Marburg (Nemčija), Bsj Marburg (Nemčija). Pridruženi partnerji projekta iz Slovenije so: OŠ in vrtec dr. Janeza Mencingerja Bohinjska Bistrica, Vrtec Voličina, OŠ Slivnica pri Celju, Vrtec Galjevica, OŠ Litija, OŠ Miklavž na Dravskem polju. Učitelji in vzgojitelji so se udeležili usposabljanja v Nemčiji in na Švedskem. Novo pridobljena znanja, metode in pristope vključujejo v svoje delo. Učinke novih metod in aktivnosti spremljajo s posnetki in vprašalniki, ki jih analizirajo v partnerski organizaciji z univerze na Švedskem.

Predstavitev vseh gradiv poteka in ugotovitev projekta bo na zaključni konferenci 30. junija 2023 v Bohinju.

1. **Priprava kakovostnih učnih gradiv za pomoč romskim učencem v učnem procesu (tudi v romskem jeziku) in spodbujanje produkcije otroške ter mladinske literature v romščini.**

***Poročilo MK:***

Število financiranih projektov MK za izdajo literature in publikacij v romskem jeziku: 14 v skupni višini 16.978 evrov, vendar nobeden od teh ni samo v romskem jeziku, vsi projekti so dvojezični ali celo večjezični.

1. **Zaposlovanje romskih pomočnikov v vrtcih.**

***Poročilo MVI:***

Vključitev v vrtec za romske otroke običajno predstavlja prvi neposredni stik s t. i. neromskim svetom in prvo ločenost od staršev. V vrtcu se otrok sooči z novimi ljudmi, katerih jezik se razlikuje od njihovega, hkrati pa se vrednote romskih otrok razlikujejo od vrednot neromskih. Vse to romskim otrokom prestavlja stres, obenem pa romski otroci tudi doma neredko nimajo podpore staršev in širše družine, ki bi jih spodbujala k obiskovanju vrtca. Romski otroci običajno niso vključeni v kulturno in socialno življenje širšega okolja, v katerem živijo, in se le redko ali pa s težavo, tudi kasneje v življenju, vključijo v življenje širše družbe.

Če so se starši romskih otrok v večji meri vključili v širšo družbo in sprejeli vrednote te družbe, vključitev otroka v vrtec zanje ni tako težavna. V nasprotnem primeru pa se pogosto dogaja, da starši vrtcu kot instituciji ne zaupajo, nezaupanje širijo na strokovne delavce v vrtcu in ne pripeljejo otrok v vrtec. Na tej točki vstopi romski pomočnik, ki je pomemben povezovalni člen med romskimi otroki, njihovimi starši in strokovnimi delavci v vrtcu.

Delovno mesto romskega pomočnika je sistemsko uvedeno že drugo šolsko leto in izkazalo se je, da so ga vrtci dobro sprejeli. S 1. septembrom 2021, ko je ministrstvo omogočilo zaposlovanje in financiranje romskega pomočnika v vrtcih iz državnega proračuna, se je delovno mesto romski pomočnik sistemiziralo v 15 vrtcih, in sicer kumulativno 9 delovnih mest. V letošnjem šolskem letu pa je romski pomočnik sistemiziran v 18 vrtcih, skupaj je to 11,5 delovnega mesta. Lani je bilo v te oddelke vključenih 231 romskih otrok, letos jih je že 305.

Po prvem letu sistemske uvedbe delovnega mesta romskega pomočnika v vrtce je Sektor za predšolsko vzgojo na pristojnem ministrstvu opravil kratko anketo o učinkovitosti sistemizacije romskega pomočnika v vrtcih. 80 % sodelujočih v anketi ugotavlja, da ima zaposlitev romskega pomočnika v vrtcih pozitiven učinek na delo s predšolskimi otroki Romov. Ta se odraža pri socializacijskem in govorno-jezikovnem področju ter bolj rednem obiskovanju vrtca romskih otrok, krepita pa se tudi sodelovanje vrtca s starši in njihovo zaupanje v institucijo. Izzivi, s katerimi se vrtci soočajo, so predvsem iskanje kandidata za to delovno mesto, pri čemer si vrtci želijo, da bi za romskega pomočnika lahko dobili pripadnika romske skupnosti.

V šolskem letu 2022/2023 je romski pomočnik sistemiziran v 3 vrtcih več kot v preteklem šolskem letu, in sicer za 2,5 delovnega mesta več kot lani.

Iz državnega proračuna se sredstva za romskega pomočnika v vrtcih zagotavljajo na podlagi pogodbe o zaposlitvi, ki jo skleneta javni zavod in javni uslužbenec na delovnem mestu – romski pomočnik (J035064 – Spremljevalec gibalno oviranih učencev in dijakov V) in na podlagi soglasja k sistemizaciji v ustreznem deležu.

Sredstva za financiranje romskih pomočnikov v vrtcu v šolskem letu 2022/2023 znašajo 227.370,01 evra. Sredstva za izplačilo so zagotovljena v proračunu Republike Slovenije za leto 2022 v ocenjeni višini 37.895 evrov in za leto 2023 v ocenjeni višini 189.475,01 evra, na ukrepu 3311-11-0001 (izvajanje predšolske vzgoje za ranljive skupine), na postavki 887210 (predšolska vzgoja otrok italijanske in madžarske narodnosti), kontu 4133 (tekoči transferi v javne zavode).

**Strateški in podrejeni cilj:**

* + 1. **Uspešno zaključevanje osnovnošolskega izobraževanja.**

Kazalnika:

1. Ocena deleža romskih učencev, ki so zaključili osnovnošolsko izobraževanje (cilj: do leta 2025 minimalno 40 % in do leta 2030 minimalno 50 %).

2. Ocena deleža romskih učencev v JV Sloveniji in Posavju, ki so zaključili osnovnošolsko izobraževanje (cilj: do leta 2025 minimalno 20 % in do leta 2030 minimalno 40 %)[[3]](#footnote-3).

* + - 1. **Redno sodelovanje romskih otrok v učnih procesih in zaključena osnovnošolska izobrazba.**

Kazalniki:

* Število dodatno usposobljenih in število zaposlenih romskih pomočnikov v osnovnih šolah, osnovnih šolah s prilagojenim programom in zavodih za vzgojo in izobraževanje otrok in mladostnikov s posebnimi potrebami.
* Ocena deleža romskih učencev, ki so zaključili osnovnošolsko izobraževanje (cilj: do leta 2025 minimalno 40 % in do leta 2030 minimalno 50 %).
* Ocena deleža romskih učencev v JV Sloveniji in Posavju, ki so zaključili osnovnošolsko izobraževanje (cilj: do leta 2025 najmanj 20 % in do leta 2030 najmanj 40 %).
* Naročena je raziskava o učnem uspehu romskih otrok v OŠ, ki jo bo opravil INV. V letu 2022 bodo znani rezultati raziskave in takrat bo mogoče oblikovati kazalnik z učinki spremljanja.
* Število izrečenih ukrepov Inšpektorata RS za šolstvo in šport ter centrov za socialno delo zaradi neobiskovanja pouka.
* Število udeležencev usposabljanj.
* Evalvacije usposabljanj.

V šolskem letu 2021/22 je bilo sistemiziranih 8,5 delovnega mesta romskih pomočnikov.

Delež romskih otrok, ki so uspešno zaključili 6. razred in so pet let pred tem predvidoma obiskovali 1. razred, je povprečno 45,5 % (v obdobju 2016/2017–2020/2021). Ta delež je bil za učence, ki uspešno zaključijo 7. razred, povprečno 32,8 %, za učence, ki zaključijo celotno OŠ (9. razred), pa 20,6 %. Delež romskih učencev z JV dela države, ki uspešno zaključijo celotno OŠ, je povprečno 11,2 %[[4]](#footnote-4).

**Ukrepi:**

1. **Sistemizacija romskih pomočnikov, izobraževanje, izpopolnjevanje, usposabljanje in zaposlovanje romskih pomočnikov.**

***Poročilo MVI:***

V 14.a členu Pravilnika o normativih in standardih za izvajanje programa osnovne šole so določena merila za sistemizacijo delovnega mesta romski pomočnik:

| Št. romskih učencev | Delež delovnega mesta |
| --- | --- |
| 16 – 30 | 0,5 |
| 31 in več | 1 |

Odstopanja od meril v utemeljenih primerih odobri ministrstvo, pristojno za izobraževanje, na podlagi vloge šole. Romski pomočnik mora imeti srednjo izobrazbo ali srednjo strokovno izobrazbo ali nacionalno poklicno kvalifikacijo romski pomočnik. Sistemizacija delovnega mesta romski pomočnik je ukrep, ki se izvaja od 1. septembra 2021. V šolskem letu 2021/2022 je bilo v osnovnih šolah sistemiziranih 29,5 romskega pomočnika.

V 10.b členu Pravilnika o normativih in standardih za izvajanje vzgojno-izobraževalnih programov za otroke s posebnimi potrebami so določena merila za sistemizacijo delovnega mesta romski pomočnik:

| Število romskih učencev | Delež delovnega mesta |
| --- | --- |
| 6 – 12 | 0,5 |
| 13 in več | 1 |

Odstopanja od meril zaradi posebnih delovnih razmer ali posebnih potreb otrok in mladostnikov na podlagi vloge šole oziroma javnega zavoda odobri ministrstvo. Romski pomočnik mora imeti srednjo izobrazbo ali srednjo strokovno izobrazbo ali nacionalno poklicno kvalifikacijo romski pomočnik. V šolskem letu 2021/2022 je bilo sistemiziranih 8,5 delovnega mesta romskih pomočnikov.

V letu 2022 je na CŠOD že drugič zapored potekalo usposabljanje kandidatov za romske pomočnike, katerega poglavitni cilj je bil opolnomočiti in opremiti kandidate za romske pomočnike z ustreznimi znanji, veščinami in kompetencami za uspešnejše delo z romskimi otroki in starši.

Omenjeno strokovno usposabljanje je bilo sestavljeno iz teoretičnega in praktičnega dela. V okviru teoretičnega dela usposabljanja so se udeleženci dotaknili področij in tematik, ki so glede na dosedanje izkušnje pomembne in koristne za delo romskega pomočnika. Predavanja so potekala na daljavo prek aplikacije Zoom in so bila zastavljena zelo interaktivno z aktivnim vključevanjem udeležencev, ki so bili povabljeni k sodelovanju že med predavanjem, prav tako so po vsakem srečanju prejeli dodatne naloge za samostojno delo in refleksijo o obravnavanih temah. V okviru praktičnega dela usposabljanja so udeleženci najprej dobili vpogled v vzgojno-izobraževalno delo v romskih naseljih (večnamenski romski centri in drugi programi na terenu), z začetkom novega šolskega leta pa so se podrobneje seznanili tudi z delom romskega pomočnika v vrtcih ali šolah.

Na zaključnem evalvacijskem srečanju je bila posebna pozornost posvečena temu, katere veščine in znanja so udeleženci pridobili med usposabljanjem in kako jih bodo uporabili pri svojem nadaljnjem delu.

1. **Sofinanciranje dejavnosti na področju osnovnošolskega izobraževanja.**

***Poročilo MVI:***

Podlaga za izvajanje ukrepov pozitivne diskriminacije, ki so namenjeni vključevanju romskih otrok v osnovne šole, so normativne določbe v Pravilniku o normativih in standardih za izvajanje programa osnovne šole.

V 4. členu je določen drugačen, bolj ugoden normativ za sistemizacijo drugega strokovnega delavca v 1. razredu, in sicer:

* obseg ur pouka za drugega strokovnega delavca v oddelku 1. razreda, v katerega so vključeni najmanj trije učenci Romi, se določi glede na število učencev, in sicer:
* 10 do 14 učencev – 15 ur,
* 15 do 21 učencev – 20 ur;
* obseg ur pouka za drugega strokovnega delavca v kombiniranem oddelku, v katerega so vključeni najmanj trije učenci Romi, se določi glede na število učencev, in sicer:
* do 8 učencev – 10 ur,
* 9 do 13 učencev – 15 ur,
* 14 in več učencev – 20 ur.

V 8.a členu so določena merila za sistemizacijo dodatnega strokovnega delavca za delo z učenci

Romi, in sicer:

* od 4 do 8 romskih učencev: 0,10 deleža delovnega mesta;
* od 9 do 13 romskih učencev: 0,25 deleža delovnega mesta;
* od 14 do 19 romskih učencev: 0,50 deleža delovnega mesta;
* od 20 do 26 romskih učencev: 0,75 deleža delovnega mesta;
* od 27 do 34 romskih učencev: 1,00 deleža delovnega mesta;
* od 35 do 44 romskih učencev: 1,50 deleža delovnega mesta;
* 45 romskih učencev in več: 2,00 deleža delovnega mesta.

Šola lahko delež delovnega mesta razporedi med delovno mesto učitelja za dodatno strokovno pomoč za učence Rome in delovno mesto svetovalnega delavca. V šolskem letu 2021/2022 je bilo v osnovnih šolah sistemiziranih 63,7 delovnega mesta dodatnega strokovnega delavca za delo z učenci Romi.

25. člen določa merila za oblikovanje oddelkov, v katere so vključeni najmanj trije romski učenci. V takem primeru je normativ za oblikovanje oddelka znižan, in sicer 21 učencev namesto 28 učencev.

V 27. členu so določena merila za oblikovanje kombiniranih oddelkov. Normativ za oblikovanje kombiniranega oddelka iz dveh razredov, v katerega so vključeni najmanj trije učenci Romi, je 16 učencev, normativ za oblikovanje kombiniranega oddelka iz treh in več razredov, v katerega so vključeni najmanj trije učenci Romi, pa 10 učencev. Običajen normativ za oblikovanje kombiniranega oddelka iz dveh razredov je 21 učencev, iz treh razredov 14 učencev, iz štirih in več razredov pa 10 učencev.

Pravilnik o normativih in standardih za izvajanje vzgojno-izobraževalnih programov za otroke s posebnimi potrebami od 1. septembra 2021 omogoča zaposlovanje strokovnega delavca za delo z učenci Romi ter romskega pomočnika v osnovnih šolah s prilagojenim programom in v zavodih za vzgojo in izobraževanje otrok in mladostnikov s posebnimi potrebami za učence Rome.

V 10.a členu so določena merila za sistemizacijo delovnega mesta strokovni delavec za delo z učenci Romi, in sicer:

* od 4 do 8 romskih učencev: 0,10 deleža delovnega mesta;
* od 9 do 13 romskih učencev: 0,25 deleža delovnega mesta;
* od 14 do 19 romskih učencev: 0,50 deleža delovnega mesta;
* od 20 do 26 romskih učencev: 0,75 deleža delovnega mesta;
* od 27 do 34 romskih učencev: 1,00 deleža delovnega mesta;
* od 35 do 44 romskih učencev: 1,50 deleža delovnega mesta;
* 45 romskih učencev in več: 2,00 deleža delovnega mesta.

V šolskem letu 2021/2022 je bilo sistemiziranih 7,1 delovnega mesta strokovnega delavca za delo z učenci Romi.

Pravilnik o merilih in metodologiji za določanje obsega sredstev za materialne stroške za izvedbo programa osnovne šole in programov osnovne šole s prilagojenim programom določa merila in metodologijo za vrednotenje materialnih stroškov za izvedbo programa osnovne šole in programov osnovne šole s prilagojenim programom, ki se financirajo iz sredstev državnega proračuna, in sicer za nadomestila stroškov delavcem v skladu s kolektivno pogodbo (dnevnice, potnine, nočnine), nabavo učil in učnih pripomočkov, opredeljenih kot drobni inventar, strokovno literaturo in potrošni material za pripravo in izvedbo pouka, stroške obveznih ekskurzij, storitve zunanjih izvajalcev, telekomunikacijske stroške, stroške plačilnega prometa, stroške za nadaljnje izobraževanje in usposabljanje strokovnih in drugih delavcev, stroške zdravniških pregledov delavcev (v nadaljnjem besedilu: programsko odvisni stroški) in za oskrbo otrok in mladostnikov s posebnimi potrebami v skladu z odločbo o usmeritvi.

5. člen pravilnika določa, da za izobraževanje učencev Romov pripada šoli za programsko odvisne stroške dodatnih 13,9 točke na učenca Roma. Vrednost točke vsako leto določi minister, pristojen za izobraževanje. V šolskem letu 2021/2022 je bila vrednost točke 5,25 evra.

Pravilnik o merilih in metodologiji za določanje obsega sredstev za materialne stroške v zavodih za vzgojo in izobraževanje otrok in mladostnikov s posebnimi potrebami določa merila in metodologijo za vrednotenje materialnih stroškov za izvedbo programov za otroke in mladostnike s posebnimi potrebami v zavodih za vzgojo in izobraževanje otrok in mladostnikov s posebnimi potrebami, ki se financirajo iz sredstev državnega proračuna, in sicer za nabavo potrošnega materiala in strokovne literature, nadomestila stroškov delavcem v skladu s kolektivno pogodbo (dnevnice, potnine, nočnine), storitve zunanjih izvajalcev, telekomunikacijske stroške, stroške plačilnega prometa, stroške za nadaljnje izobraževanje in usposabljanje strokovnih in drugih delavcev, stroške zdravniških pregledov delavcev, stalne materialne stroške, vezane na uporabo prostora in opreme, ter sredstva za kritje stroškov najema prostorov za izvajanje vzgojno-izobraževalne dejavnosti, stroškov tekočega vzdrževanja, stroške, vezane na oskrbnine otrok in mladostnikov s posebnimi potrebami, ter stroške, vezane na prevoze učencev in dijakov, ki so z odločbo o usmeritvi ali namestitvi nameščeni v zavod, šolo pa obiskujejo izven zavoda.

6. člen pravilnika določa, da za izobraževanje učencev Romov pripada zavodu za programsko odvisne stroške dodatnih 13,9 točke na učenca Roma. Vrednost točke vsako leto določi minister, pristojen za izobraževanje. V šolskem letu 2021/2022 je bila vrednost točke 5,25 evra.

Finančna sredstva v letu 2022:

* materialni stroški: 169.083 evrov,
* stroški dela:
* učitelj DSP za Rome: 2.393.732 evrov;
* romski pomočnik: 893.521 evrov;
* drugi strokovni delavec v 1. razredu OŠ: 1.181.719 evrov;
* dodatne specifike (gospodinjci, čistilke): 92.148 evrov;
* dodatni oddelki zaradi nižjega normativa: 3.259.001 evro.

Skupaj: 7.989.204 evrov.

1. **Zmanjševanje problematike neobiskovanja pouka.**

***Poročilo MVI:***

Inšpektorat RS za šolstvo in šport je v letu 2022 vodil 245 prekrškovnih postopkov, od tega 223 v zvezi z neobiskovanjem pouka. V okviru omenjenih postopkov je v 43 primerih, ko je inšpekcija ugotovila, da šole še niso obveščale CSD, to opravil inšpektorat.

Eden od ukrepov, s katerimi želi ministrstvo omiliti problematiko neobiskovanja pouka, je zaposlovanje romskih pomočnikov.

**ESS projekt Večnamenski romski centri kot inovativna učna okolja**

Na Centru šolskih in obšolskih dejavnosti poteka projekt Večnamenski romski centri kot inovativna učna okolja (september 2021 – avgust 2023), ki je sofinanciran s strani Evropske unije iz Evropskega socialnega sklada in ministrstva, pristojnega za izobraževanje. Osnovni namen projekta je krepitev splošnih in poklicnih kompetenc, veščin in znanj romskih otrok prek izboljšanja njihove vključenosti in uspešnosti v vzgojno-izobraževalnem sistemu in v družbi.

V okviru omenjenega projekta se izvajajo naslednje aktivnosti:

1. *Razvijanje inovativnih pedagoških praks in prožnejših oblik vzgojno-izobraževalnega dela z romskimi otroki.*

Na podlagi dosedanjih spoznanj in opažanj pri vzgojno-izobraževalnem delu z romskimi otroki, ki so se izkazala v preteklih sorodnih projektih, razvijanje inovativnih pedagoških praks in prožnejših oblik učenja temelji na naslednjih programskih izhodiščih:

* individualizacija, personalizacija in diferenciacija v pristopih z namenom spodbujanja otrokovih močnih področij, potencialov ter odpravljanja primanjkljajev,
* vpeljava vsebin za spoznavanje romske kulturne dediščine z namenom krepitve lastne identitete otrok,
* pomoč in podpora otrokom z učnimi težavami s pomočjo sodelovalnega učenja in rabo različnih učnih ter tehničnih pripomočkov,
* učenje skozi igro z namenom spodbujanja otrokove želje po učenju, notranje motivacije in zasledovanja njegovega celostnega razvoja,
* razvoj večjezičnosti v učnem okolju (dvojezični napisi, pripovedovanje zgodb v različnih jezikih, sprejemanje in spoštovanje različnosti),
* vpeljava vsebin s področja vrednotenja sebe in drugih (vrednote, vrline, občutki, mišljenje, čutne in druge zaznave),
* vpeljava tehnik za sproščanje, pomirjanje in razvijanje empatije z namenom izboljšanja koncentracije romskih otrok (različne tehnike dihanja, pravljična joga, meditacija, čuječnost),
* aktivno vključevanje in sodelovanje z romskimi starši z namenom razumevanja in nudenja podpore pri celostnem razvoju njihovih otrok,
* usklajeno delovanje, sodelovanje in povezovanje z ostalimi pomembnimi deležniki v teh procesih, še posebej z romskimi pomočniki, strokovnimi delavci v VIZ in predstavniki drugih lokalnih institucij.

V okviru te aktivnosti je poseben poudarek na razvijanju in implementaciji dveh inovativnih pedagoških praks in prožnejših oblik vzgojno-izobraževalnega dela z romskimi otroki, ki se medsebojno vsebinsko dopolnjujeta in vključujeta v zgoraj omenjene inovativne programske elemente, to so individualizirani programi za romske otroke (odkrivanje in krepitev otrokovih močnih področij) in področje romske kulturne dediščine (spoznavanje vsebin s področja romskega jezika, kulture in zgodovine, z namenom krepitve sociokulturne identitete romskih otrok).

1. *Uvajanje inovativnih pedagoških praks in prožnejših oblik vzgojno-izobraževalnega dela v učna okolja večnamenskih romskih centrov, ob aktivnem vključevanju strokovnih delavcev v VIZ z namenom dviga njihovih strokovnih kompetenc.*

V sklopu te aktivnosti se razvite inovativne pedagoške prakse in prožnejše oblike vzgojno-izobraževalnega dela (individualizirani programi za romske otroke, romska kulturna dediščina) uvajajo v učna okolja večnamenskih romskih centrov. Ti večnamenski centri so bili vzpostavljeni v romskih naseljih v okviru predhodnih projektov in jih zaradi večletnega stalnega delovanja otroci prepoznavajo kot varna in spodbudna učna okolja. S pomočjo uvajanja prožnejših in njihovim potrebam prilagojenih pedagoških metod otroci razvijajo svoje potenciale in pridobivajo ključne kompetence, spretnosti in znanja, ki pomembno prispevajo k njihovi boljši vključenosti in uspešnosti v vzgojno-izobraževalnem sistemu in širše.

V okviru večnamenskih romskih centrov se izvajata dva programska nivoja: osnovni in razširjeni. Osnovni program je namenjen vsem romskim otrokom, ki se redno ali občasno vključujejo v aktivnosti posameznega večnamenskega romskega centra. V sklopu tega programa so romski otroci deležni ustrezne učne pomoči in druge podpore, ki pomembno prispeva k njihovi boljši učni uspešnosti in vključevanju v širše družbeno okolje. Z izvajanjem t. i. usmerjenih aktivnosti romski otroci krepijo svoja znanja in kompetence na področjih, kjer se beležijo največji primanjkljaji (jezik, matematika), hkrati odkrivajo in spodbujajo njihova močna področja. Pri nudenju podpore na učnem področju in krepitvi otrokovih potencialov poleg izvajalcev aktivnosti v posameznem večnamenskem romskem centru sodelujejo tudi strokovni delavci partnerskih vzgojno-izobraževalnih zavodov.

Romski otroci, ki izkazujejo motivacijo za doseganje višjih ciljev, so vključeni tudi v razširjeni program. V sklopu tega programa so za posamezne romske otroke pripravljeni individualizirani programi, v katerih je poseben poudarek na razvijanju njihovih močnih področij in talentov. Pri oblikovanju individualiziranih programov sodelujejo otroci, njihovi starši, izvajalci aktivnosti v posameznem VNRC-ju in strokovni delavci partnerskih vzgojno-izobraževalnih zavodov, ki si vsi skupaj prizadevajo za čim uspešnejšo realizacijo zastavljenih ciljev. V tem programu so otroci deležni ustrezne podpore z namenom, da se izboljšajo njihovi učni dosežki, da redno napredujejo v višji razred, končajo osnovnošolsko izobraževanje in izberejo njim optimalno in kakovostno karierno orientacijo. S podpiranjem otrokovih močnih področij in talentov jim je omogočeno, da se vključujejo v različne interesne skupine izven njihovega domačega okolja, s čimer se višajo njihove kompetence na področju vključevanja v širše družbeno okolje.

**13. Ustrezna usposobljenost strokovnih delavcev za delo s pripadniki romske skupnosti.**

***Poročilo MVI:***

V katalogu programov nadaljnjega izobraževanja in usposabljanja strokovnih delavcev je bilo leta 2022 objavljenih in realiziranih 5 programov, ki so vključevali vsebine, namenjene vzgoji in izobraževanju romskih otrok. Programe sta izvajala ZRSŠ (1) »Uspešno vključevanje otrok iz ranljivih skupin v vzgojno izobraževalni proces« in Filozofska fakulteta v Ljubljani (4): »Otroci v procesu učenja slovenščine kot drugega jezika v vrtcu in prvem vzgojno izobraževalnem obdobju«, »Poučevanje slovenščine in preverjanje znanja pri učencih osnovnih šol in srednjih šol, ki so govorci slovenščine kot drugega jezika«, »Poučevanje slovenščine kot J2 za učence v višjih razredih osnovne šole in dijake v srednjih šolah« in »Slovenščina kot drugi in učni jezik«. Za sofinanciranje teh programov je bilo predvidenih 1.938,28 evra, zaradi večjega povpraševanja pa je bila odobrena tudi dodatna sofinancirana izvedba programa. Realizacija programov je bila tako sofinancirana v skupni vrednosti 2.272,21 evra. V programe je bilo skupaj vključenih 119 strokovnih delavcev (54 iz vrtcev, 53 iz OŠ, 11 iz srednjih šol in 1 izven VIZ).

Tudi v projektu Večnamenski romski centri kot inovativna učna okolja (izvajalec CŠOD) je velik poudarek na dvigu kompetenc strokovnih delavcev za vzgojno-izobraževalno delo z učenci Romi**.** Vključevanje strokovnih delavcev sicer poteka v okviru podpisanega partnerskega sporazuma s posameznim vzgojno-izobraževalnim zavodom in na podlagi izdelanega delovnega načrta, v okviru katerega so opredeljeni načini medsebojnega sodelovanja. Vzpostavljenih je sedem VNRC-jev, kar pomeni, da sodelovanje v projektu poteka z vsaj sedmimi vzgojno-izobraževalnimi zavodi, ki jih obiskujejo romski otroci iz okolij, kjer so ti VNRC-ji. Z vsaj dvema partnerskima vzgojno-izobraževalnima zavodoma bo do konca projekta pripravljena tudi strategija prožnih oblik učenja, v skladu s katero bodo strokovni delavci pridobljena znanja in pristope uvedli v svoja učna okolja oziroma jih uporabljali pri svojem delu z (romskimi) otroki.

Strokovni delavci partnerskih vzgojno-izobraževalnih zavodov, ki so vključeni v izvajanje inovativnih pedagoških praks in prožnejših oblik vzgojno-izobraževalnega dela z romskimi otroki, na tak način otroke spoznavajo tudi v njihovem domačem okolju, kar prispeva k temu, da jih bolje razumejo. Predvideva se, da bodo tudi zaradi tega ozavestili in zmanjšali nekatere predsodke in stereotipe, ki jih imajo do romske skupnosti. Njihova angažiranost v romskih naseljih in spoznavanje romskih družin v njihovem lastnem okolju jim je v pomoč tudi pri pripravi individualiziranih programov za posamezne romske otroke in boljši celostni vključenosti v šolsko življenje. Zaradi njihovega spoznavanja romske kulturne dediščine, navad in običajev ter učenja ključnih romskih besed se krepi zaupanje med otroki, starši in strokovnimi delavci, kar posledično vpliva na boljše sodelovanje otrok in staršev s šolo.

Strokovni delavci partnerskih vzgojno-izobraževalnih zavodov v sodelovanju z izvajalci v VNRC-jih imajo prav tako ključno vlogo pri promociji znanja kot vrednote. Znanje je v romski skupnosti le redko prepoznano kot vrednota. Razlog za to je v začaranem krogu revščine, v katerem so pripadniki romske skupnosti pogosto navajeni na življenje v slabših pogojih ob odvisnosti od socialne podpore in odsotnosti zaposlitve, posledično pa ne vidijo vrednote v izobraževanju, saj za njihov način življenja to ni bistveno. Skozi projektne aktivnosti se pripadnikom romske skupnosti znanje približuje kot vrednoto.

**Strateški in podrejeni cilj:**

* + 1. **Vključevanje Romov v nadaljnje izobraževanje in pridobivanje znanj in izkušenj za uspešno vključevanje na trg dela.**

Kazalnik:

Ocena deleža romskih otrok, ki se vpišejo v srednješolske programe (samoopredelitev).

* + - 1. **Pomoč pri vključevanju Romov v srednješolsko izobraževanje in izobraževanje na višjih ravneh.**

Kazalnik:

* Spremljanje in evalvacija programov srednješolskega izobraževanja s poudarkom na programih na območjih (v regijah), kjer živijo pripadniki romske skupnosti. Kazalnika zgodnjega opuščanja izobraževanja ni mogoče oblikovati samo za romske dijake, ker ministrstvo ne vodi evidenc glede na etnično pripadnost.

**Ukrepa:**

1. **Iskanje možnosti prilagajanja izvedbe programov srednješolskega izobraževanja oziroma opravljanja obveznosti v okviru osebnega izobraževalnega načrta v sodelovanju s predstavniki lokalne skupnosti[[5]](#footnote-5).**
2. **Preprečevanje zgodnjega opuščanja izobraževanja[[6]](#footnote-6).**

***Poročilo MVI:***

Ukrepov v okviru strateškega cilja 1.2.3 in podrejenega cilja 1.2.3.1 ukrepov na pristojnem ministrstvu še ne izvajajo.

# ZAPOSLOVANJE (nosilec: MDDSZ)

**Strateški in podrejeni cilj:**

* + 1. **Spodbujanje vključevanja socialno ogroženih in ranljivih skupin prebivalstva na trg dela.**

Kazalnik:

Število vključitev v dejavnosti ukrepov države na trgu dela in število izhodov v zaposlitev.

* + - 1. **Zmanjšanje števila brezposelnih Romov in povečanje njihove zaposljivosti.**

Kazalniki:

* Število Romov, vključenih v dejavnosti ukrepov: 3.300 vključitev/leto v letih 2021–2023 in 3.600 vključitev/leto v letih 2024–2030.
* Število izhodov v zaposlitev: 250 oseb/leto za obdobje 2021–2030.
* Število Romov, ki bodo na podlagi ukrepa izšli v zaposlitev ali se bodo v zaposlitev drugače vključili, bo na območju JV Slovenije in Posavja v letu 2025 najmanj 10 % celotnega števila delovno aktivnih Romov tega območja oziroma v letu 2030 najmanj 20 % celotnega števila delovno aktivnih Romov tega območja.

V letu 2022 je bilo v dejavnosti ukrepov države na trgu dela vključenih skupaj 3.479 Romov. Od tega pristojno ministrstvo v letu 2022 beleži 266 izhodov v zaposlitev.

Glede na kazalnik načrtovanega števila Romov, vključenih v dejavnosti ukrepov, je bila realizacija 96,6 %, in sicer 3.479 vključitev.

Glede na kazalnik načrtovanih izhodov v zaposlitev je bila realizacija 106,4 %, in sicer 266 zaposlitev.

Glede kazalnika, ki se nanaša na delež zaposlitev med delovno aktivnimi Romi v JV Sloveniji in Posavju, ministrstvo, pristojno za delo, ponovno pojasnjuje, da ga ni mogoče spremljati, saj podatkovnih virov o narodni/etnični pripadnosti in veroizpovedi ni v nobeni administrativni evidenci. Delovno aktivno prebivalstvo spremlja Statistični urad Republike Slovenije, vendar podatkov ločeno za Rome oziroma glede na etnično pripadnost ne spremlja, saj po veljavni zakonodaji to ni omogočeno. Že 41. člen Ustave Republike Slovenije (Uradni list RS, št. 33/91-I, 42/97 – UZS68, 66/00 – UZ80, 24/03 – UZ3a, 47, 68, 69/04 – UZ14, 69/04 – UZ43, 69/04 – UZ50, 68/06 – UZ121,140,143, 47/13 – UZ148, 47/13 – UZ90,97,99, 75/16 – UZ70a in 92/21 – UZ62a) določa, da se nihče ni dolžan opredeliti glede svojega verskega ali drugega prepričanja (torej tudi glede narodne/etnične pripadnosti). Tudi ZRSZ v evidenci brezposelnih oseb lahko beleži le tiste Rome, ki se v postopku obravnave na ZRSZ sami opredelijo za Rome, saj za drugačen način spremljanja nima zakonske podlage.

Ob tem ministrstvo navaja število izhodov v zaposlitev za JV Slovenijo in Posavsko regijo. V JV regiji je prišlo do 73 zaposlitev. V JV Sloveniji je bilo v ukrepe države na trgu dela (sklop APZ, Storitve za trg dela, Karierna središča) vključenih 1.733 Romov, od tega:

* v sklop APZ: 309 Romov (od tega 271 vključitev v Usposabljanje in izobraževanje, 1 vključitev v Spodbude za zaposlovanje in 37 vključitev v Kreiranje delovnih mest);
* v sklop Storitve za trg dela: 26 Romov in
* v sklop Karierna središča: 1.398 Romov.

V Posavski regiji se je s pomočjo ZRSZ zaposlilo 6 brezposelnih Romov. V tej regiji je bilo v ukrepe države na trgu dela vključenih 290 Romov, od tega:

* v sklop APZ: 40 Romov (od tega 38 vključitev v Usposabljanje in izobraževanje in 2 vključitvi v Kreiranje delovnih mest);
* v sklop Storitve za trg dela: 9 Romov in
* v sklop Karierna središča: 241 Romov.

**Ukrep:**

1. **Vključevanje Romov v ukrepe države na trgu dela za obdobje do leta 2030:**

* **sklop APZ,**
* **sklop storitev za trg dela,**
* **sklop karierna središča.**

***Poročilo MDDSZ:***

Gre za splošni integracijski ukrep, v okviru katerega sodijo Romi v prednostno ciljno skupino za vključitev v ukrepe aktivne politike zaposlovanja (APZ) in Storitve za trg dela in predstavlja programski ukrep. Položaj Romov je glede na predpise v okviru zaposlovanja, ki so v pristojnosti MDDSZ, izenačen s pravicami in dolžnostmi ostalih državljanov RS. Brezposelni Romi imajo tako kot vse druge brezposelne osebe zaradi povečanja svojih zaposlitvenih možnosti pravico in obveznost, da se vključijo v ukrepe APZ in Storitve za trg dela. Pred vključitvijo brezposelnih Romov v posamezni program ali delavnico svetovalec zaposlitve na ZRSZ ugotavlja smiselnost vključitve v program APZ (smiselnost se ugotavlja na podlagi 114. člena ZUDT, in sicer glede na osebne, poklicne, delovne in druge sposobnosti osebe, možnosti za uspešen zaključek ukrepa, realne možnosti zaposlitve po zaključku ukrepa ipd.). Prednost pri vključevanju v ukrepe APZ imajo osebe, ki prejemajo denarno nadomestilo za primer brezposelnosti ali socialnovarstvene prejemke, osebe iz ranljivih skupin na trgu dela (kamor sodijo tudi Romi) ter brezposelne osebe, ki še niso bile vključene v noben ukrep APZ. Brezposelni Romi se vključijo v ukrepe APZ in delavnice, ki sodijo pod Storitve za trg dela, na podlagi zaposlitvenega načrta.

**Kratek opis izvedenih aktivnosti v letu 2022**:

V ukrep »Vključevanje Romov v ukrepe države na trgu dela« v okviru NPUR 2021–2030 sodijo trije sklopi aktivnosti:

(1) sklop APZ,

(2) sklop Storitev za trg dela in

(3) sklop Karierna središča.

V letu 2022 je bilo v ukrep »Vključevanje Romov v ukrepe države na trgu dela« vključenih skupaj 3.479 Romov, kar je 7,5 % več kot v letu 2021, ko je bilo v ukrep vključenih 3.236 Romov. V letu 2022 je bilo:

* v sklop APZ vključenih 546 brezposelnih Romov (v letu 2021: 352),
* v delavnice Storitve za trg dela 90 Romov (v letu 2021: 53) in
* v Karierna središča 2.843 Romov (v letu 2021: 2.831).

V sklop APZ, kamor sodijo Usposabljanje in izobraževanje, Spodbude za zaposlovanje in Kreiranje delovnih mest in Spodbujanje samozaposlovanja, je bilo v letu 2022 vključenih 546 Romov, od tega 273 moških in 273 žensk oziroma kar 55 % več kot v letu 2021, ko je bilo v ukrep APZ vključenih 352 Romov.

V letu 2022 je bilo največ brezposelnih Romov vključenih v Programe formalnega izobraževanja (192 Romov), v Lokalne programe neformalnega izobraževanja (147) ter v javna dela (79 Romov).

V letu 2022 je število obiskov Romov v Kariernih središčih (osnovno in poglobljeno karierno svetovanje, rehabilitacijsko svetovanje itd.) v primerjavi z letom 2021 ostalo približno enako. V letu 2021 je te storitve uporabilo 2.831 Romov, v letu 2022 pa 2.843 Romov, od tega 1.472 moških in 1.371 žensk.

Za leto 2022 je bil za vključitev Romov v ukrep »Vključevanje Romov v ukrepe države na trgu dela« načrtovan obseg porabe sredstev v višini 1,5 milijona evrov, dosežena je bila realizacija v skupni višini 1.355.497 evrov, kar je približno 9,6 % manj od načrtovane vrednosti. Iz sredstev integralnega dela proračuna RS je bil ukrep sofinanciran v višini 881.258 evrov, iz sredstev ESS pa v višini 474.239 evrov.

Podrobnejši pregled vključevanja Romov v letu 2022 v ukrep »Vključevanje Romov v ukrepe države na trgu dela«:

**SKLOP: ukrep APZ (Usposabljanje in izobraževanje, Spodbude za zaposlovanje, Kreiranje delovnih mest)**

V celoten sklop APZ je bilo v letu 2022 vključenih 546 Romov, od tega 273 moških in 273 žensk. V nadaljevanju navajamo vključitve po posameznih ukrepih znotraj APZ.

V ukrep APZ: Usposabljanje in izobraževanje je bilo v letu 2022 vključenih skupaj 457 Romov, od tega 230 moških in 227 žensk. Vključitve v posamezne programe ukrepa:

* Programi neformalnega izobraževanja in usposabljanja: 27 Romov, od tega 12 moških in 15 žensk,
* Nacionalne poklicne kvalifikacije (NPK): 8 Romov, od tega 3 moški in 5 žensk,
* Programi neformalnega izobraževanja in usposabljanja za mlade: 50 Romov, od tega 25 moških in 25 žensk,
* Lokalni programi neformalnega izobraževanja in usposabljanja: 147 Romov, od tega 64 moških in 83 žensk,
* PUMo – Projektno učenje mlajših odraslih: 25 Romov, od tega 8 moških in 17 žensk,
* Usposabljanje na delovnem mestu: vključena 1 Rominja,
* Usposabljanje na delovnem mestu – mladi: vključeni 2 Rominji,
* Usposabljamo lokalno: vključene 4 Rominje in
* Programi formalnega izobraževanja: 192 Romov, od tega 118 moških in 74 žensk.

V ukrep APZ: Spodbude za zaposlovanje sta bila vključena 2 Roma. Vključitve v posamezne programe ukrepa:

* Spodbujanje zaposlovanja – Zaposli me: vključen 1 Rom in
* Hitrejši vstop mladih na trg dela: vključen 1 Rom.

V ukrep APZ: Kreiranje delovnih mest je bilo vključenih skupaj 87 Romov, od tega 41 moških in 46 žensk. Vključitve v posamezne programe ukrepa:

* Javna dela: 74 Romov, od tega 33 moških in 41 žensk,
* Javna dela Pomoč pri omilitvi posledic epidemije COVID 19: 5 Romov, od tega 1 moški in 4 ženske,
* Učne delavnice: vključeni 4 Romi in
* Spodbude za zaposlovanje oseb iz programa Učne delavnice: 4 Romi, od tega 3 moški in 1 ženska.

**SKLOP: Storitve za trg dela**

V delavnice Storitev za trg dela je bilo vključenih 90 Romov, od tega 48 moških in 42 žensk. Največ, 79 oseb je bilo vključenih v ukrep Zdravstveno zaposlitveno svetovanje.

**SKLOP: Karierna središča**

V različne storitve je bilo vključenih 2.843 Romov, od tega 1.472 moških in 1.371 žensk.

Storitve Karierna središča pomembno vplivajo na identifikacijo sposobnosti, kompetenc in interesov za sprejemanje odločitev Romov na področju usposabljanja, izobraževanja, zaposlovanja in izbire poklica. Zato so v nadaljevanju navedene najpomembnejše storitve Kariernih središč, ki jih izvede ZRSZ s ciljem povečanja zaposlitvenih možnosti Romov, in število obravnavanih Romov:

* informativni seminar: 76 Romov, od tega 40 moških in 36 žensk,
* prvi intervju: 133 Romov, od tega 75 moških in 58 žensk,
* informativni sestanek o namenu programa Socialne aktivacije in pogojih za vključitev v programe Socialne aktivacije (namen Socialne aktivacije je opolnomočenje najranljivejših skupin prebivalstva s kompleksno socialno in zdravstveno problematiko, s ciljem okrepitve posameznika na osebni ravni, vključevanje v delovno aktivnost ter približevanje vstopu na trg dela z razvojem in dvigom socialnih kompetenc ter funkcionalnih spretnosti): 7 Rominj,
* vključitev v dolgi program Socialne aktivacije: 33 Rominj,
* osnovno karierno svetovanje: 2.670 Romov, od tega 1.381 moških in 1.289 žensk,
* osnovno karierno svetovanje po 12-ih mesecih: 163 Romov, od tega 61 moških in 102 ženski,
* poglobljeno karierno svetovanje: 260 Romov, od tega 133 moških in 127 žensk,
* rehabilitacijsko svetovanje: 146 Romov, od tega 75 moških in 71 žensk,
* predizbor kandidatov za prosta delovna mesta: 252 Romov, od tega 153 moških in 99 žensk,
* skupinske oblike svetovanja: 252 Romov, od tega 105 moških in 147 žensk,
* sodelovanje z delodajalci pri izboru kandidatov za zaposlitev: 51 Romov, od tega 21 moških in 30 žensk,
* uporaba storitev v Kariernem središču: 409 Romov, od tega 232 moških in 177 žensk.

Problematika vključevanja romske populacije v zaposlitev je večplastna in zahteva predhodno ukrepanje na različnih medresorskih področjih. Največja ovira pri vključevanju brezposelnih Romov na trg dela je njihova (1) nizka raven izobrazbe ter pomanjkanje delovnih izkušenj in (2) zmožnost ter pripravljenost pripadnikov romske skupnosti za še aktivnejši pristop k identifikaciji lastnih sposobnosti, kompetenc in interesov za sprejemanje odločitev na področju izobraževanja, usposabljanja in izbire poklica in zaposlovanja.

Ukrepanje na področju uresničevanja ciljev NPUR 2021–2030 za prioritetno področje zaposlovanja je zato ciljno usmerjeno v:

* **Povečanje izobrazbene ravni brezposelnih Romov in pridobivanje delovnih izkušenj.**

Konec leta 2022 je bilo v evidenci brezposelnih oseb prijavljenih 2.156 Romov, od tega 1.191 Romov z nepopolno osnovnošolsko izobrazbo (55 % od vseh prijavljenih konec leta), 773 pripadnikov romske skupnosti oziroma 35,9 % vseh pa je imelo osnovnošolsko izobrazbo. Preostali so imeli nižjo poklicno (78 Romov), srednjo poklicno (89 Romov) ali pa srednjo strokovno izobrazbo (25 Romov). V letu 2022 je bilo z namenom izboljšanja izobrazbene ravni brezposelnih in pridobivanja delovnih izkušenj 457 Romov, vključenih v ukrep usposabljanje in izobraževanje (neformalno in formalno izobraževanje, usposabljanje na delovnem mestu, ipd.), kar je kar 106,8 % več kot v letu 2021, ko je bilo v ta ukrep vključenih 221 brezposelnih Romov. Programi, v katere je bilo vključenih največ Romov:

* 192 brezposelnih Romov je bilo vključenih v osnovno šolo za odrasle (za pridobitev javno veljavne formalne izobrazbe, ti programi torej zajemajo veljavne izobraževalne programe v osnovnih šolah itd.),
* 224 Romov je bilo vključenih v neformalno izobraževanje in usposabljanje (namen teh programov je povečanje zaposljivosti in izboljšanje pogojev vstopa na trg dela z dvigom usposobljenosti in pridobitvijo neformalno pridobljenih veščin/ključnih kompetenc), od tega je bilo v ta program vključenih 50 mladih Romov,
* 25 Romov je bilo vključenih v aktivnosti Projektno učenje mlajših odraslih (PUMo), ki je namenjen pridobitvi funkcionalnih znanj, potrebnih za uspešno vključitev na trg dela oziroma reintegracijo v šolsko okolje in vsakdanje življenje.
* **Načrtovanje in pomoč pri izobraževalni ali zaposlitveni karieri.**

Storitve Kariernih središč so namenjene brezposelnim, iskalcem zaposlitve, katerih zaposlitev je ogrožena, ter drugim iskalcem zaposlitve (učenci, dijaki, študenti, zaposleni, ki iščejo ustreznejšo zaposlitev idr.). V kariernih središčih lahko osebe samostojno ali ob pomoči svetovalcev dostopajo do pripomočkov za samostojno iskanje zaposlitve in vodenje kariere ter se udeležujejo kratkih delavnic veščin iskanja zaposlitve ali predstavitev aktualnih prostih delovnih mest, ki jih zavod organizira v sodelovanju z delodajalci. Ena oseba lahko koristi več storitev kariernih središč.

V letu 2022 je število Romov, ki so bili zainteresirani za storitve v Kariernih središčih (2.843), v primerjavi z letom 2021 (2.831) ostalo na približno enaki ravni, kar kaže na še vedno izdatno usmerjenost Romov v načrtovanje izobraževalne ali zaposlitvene kariere in intenzivno delo ZRSZ na tem področju.

V letu 2022 je 2.843 Romov koristilo storitve Kariernih središč, od tega kar 2.670 osnovno karierno svetovanje. Pri osnovnem kariernem svetovanju ZRSZ z brezposelno osebo določi zaposlitvene cilje in aktivnosti za zaposlitev. V najkrajšem možnem času po prijavi ZRSZ naredi prvi svetovalni intervju in prvi zaposlitveni načrt. V kasnejših svetovanjih ZRSZ spremlja realizacijo dogovorov in stopnjuje ukrepe ter prilagaja pogostost obravnav. Pri osnovnem kariernem svetovanju svetovalci veliko pozornosti namenjajo motiviranju in pripravi brezposelnih oseb za vključitev v ukrepe APZ ter pripravi brezposelnih oseb na predstavitve delodajalcem.

260 Romov je bilo vključenih v poglobljeno karierno svetovanje. Storitve poglobljenega kariernega svetovanja (karierno, rehabilitacijsko in zdravstveno zaposlitveno svetovanje) ZRSZ prednostno nudi brezposelnim osebam s kompleksnejšimi težavami za vstop na trg dela z namenom čim hitrejšega odpravljanja morebitnih ovir in s tem preprečevanja prehoda v dolgotrajno brezposelnost. Drugi so koristili informativne seminarje (76 oseb), informativne sestanke za vključitev v program Socialne aktivacije, katerega cilj je opolnomočenje najranljivejših skupin prebivalstva s kompleksno socialno in zdravstveno problematiko (7 oseb) ipd.

* **Izhodi brezposelnih Romov v zaposlitev v letu 2022.**

V obdobju januar–december 2022 je ZRSZ beležil skupaj 266 izhodov v zaposlitev. V okviru APZ se je v javna dela in druge zaposlitvene programe vključilo 89 Romov. Poleg vključitev Romov v zaposlitvene programe APZ se je 177 Romov zaposlilo na trgu dela pri različnih delodajalcih, in sicer v trgovski dejavnosti, gradbeništvu, prevozništvu, gozdarstvu, čistilnih servisih, kadrovskih agencijah ipd.

Nabor programov ukrepa »Vključevanje Romov v ukrepe države na trgu dela« se glede na stanje in gibanja na trgu dela stalno dopolnjuje, s tem pa se tudi Romom povečujejo možnosti za usposabljanje (tudi v konkretnem delovnem okolju) kot tudi možnosti za prehod v zaposlitev. Za povečanje zaposljivosti in izboljšanje pogojev za vstop na trg dela so se v letu 2022 nadaljevali programi, ki so se izvajali tudi že v letu 2021, in sicer:

* na področju usposabljanja in izobraževanja: Programi neformalnega izobraževanja in usposabljanja, Programi neformalnega izobraževanja in usposabljanja za mlade, Lokalni programi neformalnega izobraževanja in usposabljanja, Programi formalnega izobraževanja;
* na področju spodbud za zaposlovanje: Spodbujanje zaposlovanja – Zaposli.me. V letu 2022 je bil v okviru spodbud za zaposlovanje dodan nov program Hitrejši vstop mladih na trg dela, ki mladim do vključno 25. leta omogoča zaposlitev za nedoločen čas, delodajalec pa je za zaposlitev mlade osebe upravičen do 18-mesečnega prejemanja subvencije;
* prav tako sta se v letu 2022 nadaljevala program Učne delavnice, katerega namen je praktično usposabljanje brezposelnih v konkretnem delovnem okolju socialnega podjetništva in povečanje njihove socialne, poklicne in delovne integracije, konkurenčnosti na trgu dela ter pridobitev in krepitev njihovih kompetenc, znanj, veščin in spretnosti in program Spodbude za zaposlovanje oseb iz programa Učne delavnice, katerega namen je spodbujanje zaposlovanja tistih brezposelnih oseb, ki so bile predhodno vključene v Učne delavnice;
* v letu 2022 se je nadaljevalo tudi izvajanje programa Javna dela Pomoč pri omilitvi posledic epidemije COVID-19, v okviru katerega so se brezposelne osebe lahko zaposlovale pri neprofitnih delodajalcih na področju socialnega varstva.

# SOCIALNO VARSTVO, SOCIALNO VKLJUČEVANJE, ZAŠČITA OTROK, ŽENSK IN MLADIH (nosilca: MDDSZ, UN)

**Strateški in podrejeni cilj:**

* + 1. **Izboljšane pripravljenosti pripadnic in pripadnikov socialno ogroženih in ranljivih skupin za vstop na trg dela ter okrepitev njihove opolnomočenosti.**

Kazalnik:

Dejavnejši in okrepljen obseg dela s pripadniki romske skupnosti na področju približevanja trgu dela, opolnomočenosti in zmanjševanja tveganja revščine s sofinanciranjem dodatnih programov, namenjenih krepitvi njihovega socialno-ekonomskega položaja.

* + - 1. **Okrepitev obsega vključenosti pripadnic in pripadnikov romske skupnosti v programe socialne aktivacije.**
      2. **Boljša pripravljenost prejemnikov DSP na vstop na trg dela z vključevanjem v programe psihosocialne rehabilitacije, socialne aktivacije in aktivne politike zaposlovanja.**

Kazalniki:

* Število sofinanciranih programov socialne aktivacije: 54.
* Število sofinanciranih programov, namenjenih socialni aktivaciji romskih žensk: 6–8.
* Število pozitivnih izhodov: 25 % števila Rominj, vključenih v programe socialne aktivacije.

V letu 2022 se je nadaljevalo delo s pripadniki romske skupnosti na področju približevanja trgu dela, opolnomočenosti in zmanjševanja tveganja revščine, in sicer s sofinanciranjem programov socialne aktivacije. V letu 2022 je bilo tako sofinanciranih 20 projektov socialne aktivacije, ki so potekali v 39 krajih. Potekali so 3 projekti socialne aktivacije za romske ženske. Do zaključka programov v letu 2022 je bilo v programe socialne aktivacije skupaj vključenih 334 romskih žensk, od katerih se je ob izhodu iz programa zaposlilo ali se vključilo v iskanje zaposlitve oziroma v izobraževanje/usposabljanje ali pridobivanje kvalifikacije približno 120 romskih žensk, kar predstavlja več kot 25-% delež.

**Ukrepa:**

1. **Sofinanciranje programov socialne aktivacije.**

***Poročilo MDDSZ:***

Namen programov socialne aktivacije je, da s svojim celostnim pristopom prispevajo k izboljšanju socialne vključenosti oseb iz ciljne skupine in k povečanju njihovih zaposlitvenih možnosti. Specifična cilja projekta sta:

* zagotavljanje dostopnih, raznolikih in kakovostnih programov socialne aktivacije, ki osebam iz ciljne skupine zagotavljajo razvoj socialnih kompetenc, dvig funkcionalnih kompetenc za aktivno reševanje socialnih problematik, dvig motivacije in opolnomočenje za vstop na trg dela, dvig oziroma pridobitev delovnih kompetenc, tj. uporabnih znanj, spretnosti in sposobnosti za izboljšanje možnosti vstopa na trg dela;
* okrepitev sodelovanja različnih deležnikov v lokalnem/regionalnem okolju, ki se aktivno ukvarjajo z osebami iz ciljne skupine.

V letu 2022 je bilo sofinanciranih 20 projektov socialne aktivacije, v okviru katerih so se izvajali programi socialne aktivacije v 39 krajih izvedbe. V okviru sklopa 1, ki je namenjen heterogeni ciljni skupini, se je izvajalo 12 projektov socialne aktivacije (v 26 krajih izvedbe), v okviru sklopa 2, ki je bil namenjen ženskam iz drugih kulturnih okolij, pa se je izvajalo 5 projektov socialne aktivacije (v 8 krajih izvedbe). V okviru sklopa 3, ki je bil posebej namenjen romskim ženskam, pa so se izvajali 3 projekti socialne aktivacije (v 5 krajih izvedbe). Projekti socialne aktivacije, ki so se izvajali v okviru Javnega razpisa za sofinanciranje projektov socialne aktivacije, so se zaključili z dnem 30. september 2022. V celotnem obdobju izvajanja projektov (tj. od 23. septembra 2019 do 30. septembra 2022) je bilo v programe vključenih skupaj 2.853 oseb, od katerih je pozitivne izhode (zaposlitev ob izhodu iz programa ali vključitev v iskanje zaposlitve ali izobraževanje/usposabljanje ali pridobivanje kvalifikacije) doseglo 1.139 oseb. V letu 2023 se načrtuje objava novega javnega razpisa za sofinanciranje projektov socialne aktivacije.

1. **Sofinanciranje programov socialne aktivacije za romske ženske.**

***Poročilo MDDSZ:***

V okviru Javnega razpisa za sofinanciranje projektov socialne aktivacije so bili za sklop 3 izbrani tudi projekti, ki so kot ciljno skupino obravnavali polnoletne romske ženske, in sicer tiste, ki so bile:

* upravičenke/prejemnice DSP ali
* na podlagi ZUTD vpisane v evidenco brezposelnih oseb ali
* na podlagi ZUTD vpisane v evidenco oseb, ki so začasno nezaposljive ali
* neaktivne osebe s kompleksno socialno problematiko.

V letu 2022 je MDDSZ sofinanciral naslednje programe, ki so bili namenjeni socialni aktivaciji romskih žensk:

* Za enakopravnost, za zaposlovanje, za ženske, za Rominje (prijavitelj Združenje Epeka);
* Aktiviraj se v Novem mestu in Črnomlju (prijavitelj RIC Novo mesto; partner ZIK Črnomelj);
* Zaupaj si – Patja andi tute (prijavitelj RIS Dvorec Rakičan; partner LU Lendava).

Pogodbena vrednost omenjenih treh programov v letu 2022 je znašala 478.707,55 evra. Programi socialne aktivacije za romske ženske so se izvajali v 5 krajih, in sicer v Mariboru, Lendavi, Beltincih, Črnomlju in Novem mestu. V celotnem obdobju izvajanja projektov je bilo v programe socialne aktivacije sklopa 3 vključenih skupaj 334 romskih žensk, od katerih se je ob izhodu iz programa zaposlilo ali se vključilo v iskanje zaposlitve oziroma v izobraževanje/usposabljanje ali pridobivanje kvalifikacije približno 120 romskih žensk, kar predstavlja več kot 25 % delež.

* + - 1. **Zmanjševanje sedanjih dolgov in preprečevanje nastanka novih dolgov do ponudnikov javnih storitev (na primer za komunalne storitve, elektriko, vodo in drugo).**

Kazalnik:

* Ocena centrov za socialno delo, drugih ustanov in predstavnikov romske skupnosti glede izboljšanja stanja na področju poplačila dolgov družin.

**Ukrep:**

1. **Sklepanje dogovorov o dejavnem urejanju socialne problematike s krepitvijo obsega izplačil denarne socialne pomoči v naravi in izvajanja finančnega opismenjevanja (s ciljem dolžnikovega poplačila dolgov do ponudnikov javnih storitev (na primer komunalnih storitev, elektrike, vode in drugega).**

***Poročilo MDDSZ:***

Pristojno ministrstvo o izvedbi ni poročalo.

**Strateški in podrejeni cilj:**

* + 1. **Izboljšanje socialne vključenosti pripadnikov in pripadnic romske skupnosti, ki živijo v Republiki Sloveniji, v družbene procese in širše družbeno okolje.**

Kazalnik:

Dejavnejši in bolj razširjen obseg dela s pripadnicami in pripadniki romske skupnosti za njihovo opolnomočenje, socialno vključevanje in zmanjševanje tveganja revščine z izboljšanjem dostopnosti, dosegljivosti in obsega socialnovarstvenih programov in storitev, namenjenih obravnavi navedenih izzivov.

* + - 1. **Krepitev in ustvarjanje medsebojnega zaupanja in sodelovanja med Romi in širšo lokalno skupnostjo, v kateri bivajo, s krepitvijo njihovega vključevanja v širšo družbo.**

Kazalniki:

* Število socialnovarstvenih[[7]](#footnote-7) programov, ki so namenjeni opolnomočenju in vključevanju v širše družbeno okolje in so namenjeni pripadnikom romske skupnosti: 6–10 sofinanciranih socialnovarstvenih programov na leto.
* Število vzpostavljenih večnamenskih romskih centrov (obdobje trajanja naslednje evropske finančne perspektive 2021–2027): 19.
* Število izvedenih dejavnosti v večnamenskih romskih centrih (obdobje trajanja naslednje evropske finančne perspektive 2021–2027): 9.120 dejavnosti.
* Število večgeneracijskih centrov, ki izvajajo dejavnosti za krepitev socialne vključenosti Romov: 5.
* Število ur dejavnosti, namenjenih socialni vključenosti Romov: 12.500 ur dejavnosti.

V letu 2022 se je nadaljevalo delo s pripadnicami in pripadniki romske skupnosti za njihovo opolnomočenje, socialno vključevanje in zmanjševanje tveganja revščine z izboljšanjem dostopnosti, dosegljivosti in obsega socialnovarstvenih programov in storitev, namenjenih obravnavi navedenih izzivov, in sicer v okviru sofinanciranja socialnovarstvenih programov in večgeneracijskih centrov.

V letu 2022 je bilo sofinanciranih 6 socialnovarstvenih programov za Rome.

V letu 2022 programi večnamenskih romskih centrov niso potekali.

V letu 2022 so dejavnosti za krepitev socialne vključenosti Romov izvajali 3 večgeneracijski centri, ki so na tem področju izvedli 400 ur dejavnosti.

**Ukrepi:**

1. **Sofinanciranje mreže javne službe na področju socialnovarstvenih programov.**

***Poročilo MDDSZ:***

Socialnovarstveni programi so namenjeni preprečevanju in reševanju socialnih stisk posameznih ranljivih skupin prebivalstva ter v določenih primerih tudi vzdrževanju sprejemljivega socialnega stanja posameznikov. Izvajajo jih pretežno nevladne organizacije in nekateri javni socialnovarstveni zavodi, predstavljajo pa dopolnitev ali alternativo socialnovarstvenim storitvam. Mreže socialnovarstvenih programov se oblikujejo za posamezna področja oziroma posamezne ciljne skupine, in sicer na področju pomoči žrtvam nasilja, zasvojenosti, duševnega zdravja, pomoči brezdomcem, pomoči otrokom in mladostnikom, prikrajšanim za primerno družinsko življenje in s težavami v odraščanju, pomoči starejšim, socialnega vključevanja Romov ter preprečevanja in odpravljanja socialnih stisk drugih ranljivih skupin.

V letu 2022 je bilo sofinanciranih 181 različnih socialnovarstvenih programov, za katere je bilo namenjenih okoli 21,7 milijona evrov. Sredstva za sofinanciranje se prednostno zagotavljajo javnim socialnovarstvenim programom, ki so že bili izbrani s sklepom o sofinanciranju v preteklih letih.

1. **Sofinanciranje socialnovarstvenih programov, namenjenih opolnomočenju in spodbujanju socialnega vključevanja pripadnic in pripadnikov romske skupnosti.**

***Poročilo MDDSZ:***

V okviru sofinanciranja mreže socialnovarstvenih programov je MDDSZ v letu 2022 sofinanciral 6 socialnovarstvenih programov (3 javne in 3 razvojne), namenjenih opolnomočenju in spodbujanju socialnega vključevanja pripadnic in pripadnikov romske skupnosti:

* Dnevni center za romske otroke (izvajalec: Društvo za razvijanje prostovoljnega dela Novo mesto) – javni,
* Dnevni center Kher šu beši (izvajalec: CSD Dolenjska in Bela krajina, enota Trebnje) – javni,
* Zeleno in zdravo socialno vključevanje Romov – ZZ Rom (izvajalec: Raziskovalno izobraževalno središče Dvorec Rakičan) – javni,
* Skupnostni prostor – dnevna (po)moč in podpora za otroke in mladostnike (izvajalec: Društvo za pomoč in samopomoč brezdomcev Kralji ulice) – razvojni,
* Z roko v roki (izvajalec: Društvo Mozaik) – razvojni,
* Dnevni center za romske mladostnike (izvajalec: Društvo za razvijanje prostovoljnega dela Novo mesto) – razvojni.

Za sofinanciranje navedenih javnih in razvojnih socialnovarstvenih programov je bilo v letu 2022 namenjenih 376.775 evrov. Izvajalci javnih programov so bili skladno s pogodbami v letu 2022 sofinancirani v višini 218.200 evrov, razvojni programi pa v skupni višini 158.575 evrov.

V okviru sofinanciranja omenjenih 6 socialnovarstvenih programov je bilo v letu 2022 po trenutni oceni vključenih približno 500 uporabnikov. Večji del programov naslavlja romske otroke in mladostnike, namenjen pa je usvajanju novih veščin in znanj ter opogumljanju in podpiranju na tistih področjih, na katerih imajo zaradi kulturne in jezikovne različnosti največ težav in primanjkljajev. S tem skušajo programi prispevati k večji vključenosti romskih otrok in mladih v izobraževalni sistem, prostočasni kulturni sistem ter (kasneje) sistem zaposlovanja in na ta način zmanjševati njihovo ranljivost, tveganje revščine ter socialno izključenost. Poleg otrok so v te programe vključeni tudi njihovi starši, kar posledično vpliva na večjo vključenost otrok v predšolsko vzgojo in osnovnošolsko izobraževanje ter krepitev socialnih in drugih veščin. Ostali programi poleg romskih otrok in mladostnikov naslavljajo tudi preostale generacije Romov in Rominj, in sicer z namenom, da skupaj z njimi na čim bolj dostopen način odgovarjajo na potrebe, težave in stiske znotraj romskih skupnosti ter skupaj z njimi na različne načine dosegajo socialno vključevanje v širšo lokalno skupnost.

1. **Ponovna vzpostavitev in okrepitev mreže večnamenskih romskih centrov.**

***Poročilo MDDSZ:***

V letu 2022 programi večnamenskih romskih centrov niso potekali, saj se je sofinanciranje njihove mreže v okviru OP EKP zaključilo v letu 2021. V letu 2023 je načrtovana objava javnega razpisa, s katerim se bo v okviru nove finančne perspektive 2021–2027 zagotovilo nadaljnje sofinanciranje programov večnamenskih romskih centrov.

1. **Sofinanciranje dejavnosti[[8]](#footnote-8) večgeneracijskih centrov za socialno vključevanje Romov.**

***Poročilo MDDSZ:***

Večgeneracijski centri (v nadaljnjem besedilu: VGC) so začeli delovati v okviru evropske kohezijske politike 2014–2020 in so bili vzpostavljeni v obdobju 2017–2021. Tisti, ki so delovali ali še vedno delujejo na območju bivanja romskih skupnosti (takšnih je 5), v okviru svojih programov Rome načrtno vključujejo v dejavnosti centrov tako zaradi krepitve kompetenc kakor tudi (in predvsem) zaradi socialnega vključevanja in povezovanja z drugimi obiskovalci centrov, v čemer dopolnjujejo delovanje večnamenskih romskih centrov. V letu 2022 VGC niso imeli več zagotovljenega sofinanciranja s strani EKP, zato so dejavnosti izvajali v omejenem obsegu s podporo lokalne skupnosti. Aktivnosti so se izvajale v 3 VGC, in sicer VGC Posavje, VGC Pomurje ter VGC Dolenjske in Bele krajine. Izvajali so predvsem informiranje in svetovanje v različnih situacijah glede na potrebe romskih uporabnikov, učno pomoč za otroke in mladostnike, delavnice za spodbujanje motivacije za zaključek osnovnošolske izobrazbe ter pridobivanje drugih znanj. Rome sicer vključujejo tudi v ostale dejavnosti. V prihodnje se načrtuje ponovno financiranje VGC iz EKP, s čimer se bo povečalo število vključenih VGC in aktivnosti za socialno vključevanje Romov ter s tem uresničitev ciljev in načrtovanih kazalnikov.

* + - 1. **Krepitev vloge in izboljšanje položaja romskih žensk in deklet.**

Kazalnik:

* Število sofinanciranih programov nevladnih organizacij, namenjenih krepitvi vloge in izboljšanju položaja romskih žensk in deklet tako v družbi kakor v družini (en razpis do leta 2030 in dva sofinancirana projekta, ki obravnavata vprašanje krepitve vloge in izboljšanja položaja romskih žensk in deklet v družbi in/ali družini).

**Ukrep:**

1. **Javni razpis za sofinanciranje projektov nevladnih organizacij, katerih nameni so odkrivanje, odpravljanje oziroma preprečevanje neenakosti spolov, spodbujanje enakosti spolov oziroma ustvarjanje enakih možnosti žensk in moških na različnih področjih, ozaveščanje in informiranje o enakosti spolov oziroma enakih možnostih žensk in moških ter svetovanje in varovanje pravic v primerih neenakosti glede na spol.**

***Poročilo MDDSZ:***

Prijavitelj: Društvo za pomoč in samopomoč brezdomcem Kralji ulice.

Naslov projekta: *Podporno delo z romskimi ženskami z namenom zmanjševanja neenakosti in krepitve virov moči*.

Čas trajanja projekta: od aprila do novembra 2022.

Namen projekta je organiziranje različnih aktivnosti, ki so usmerjene v podporo in krepitev Rominj, ki so ena najbolj ranljivih in socialno izključenih populacij tako na lokalni kot na nacionalni ravni. Projekt se je izvajal v veliki meri v prostorih društva na Preradovičevi 17 a v Mariboru in terensko, v okolju, kjer Rominje živijo oziroma v njihovem domačem okolju. Prav tako je namen projekta zmanjšanje spolne neenakosti znotraj posameznih družinskih skupnosti kot tudi v širši lokalni skupnosti, zmanjšanje neenakosti v dostopu do zdravstvenih storitev za Rominje, izboljšanju ekonomskega in socialnega statusa, krepitvi na področju starševskih kompetenc in spodbujanju iskanje zaposlitve. Rominjam se omogoči opravljanje prostovoljskega dela kot mehkega načina vstopa na trg dela (na društvu je v okviru drugega programa-javna dela zaposlena Rominja). Velik pomen je v delu z lokalno skupnostjo in zmanjševanju stigmatizacije večinske populacije do Rominj. Pomen projekta je tudi dvig socialnega in kulturnega kapitala ter krepitev na področju vključevanja v običajne aktivnosti, ki jih lokalna skupnost izvaja za vse občane, a se Rominje v večini primerov vanje ne vključujejo. V projekt so vključene Rominje, ki so pogosto žrtve nasilja, brezdomne osebe, zaznane so pridružene bolezni, slabša pismenost ali celo nepismenost. Pogosto se srečujejo z večkratno izključenostjo (ekonomsko, socialno, zdravstveno, stanovanjsko in izobrazbeno) in potrebujejo veliko podpore ter pomoči pri obvladovanju življenjskih situacij.

Ukrep se usmerja v zmanjševanje kompleksne neenakosti in diskriminacije (spolne/strukturne/etnične/verske) na način izboljšanja socialne vključenosti, podpore pri večji vključenosti v izobraževalni sistem in povečanih (z)možnosti za zaposljivost Rominj (medijske objave in povezovanje s službami v skupnosti). Vse aktivnosti so načrtovane tako, da so realno dosegljive in dovolj zanimive za ciljno skupino, da pokrivajo čim večji spekter potreb, obenem pa nastajajo na terenu, skupaj z uporabnicami, tudi na podlagi dolgoletnih izkušenj društva. Aktivnosti so brezplačne, ni vstopnih ali izstopnih pogojev in na zelo nevsiljiv način prispevajo k enakovrednejšemu položaju Rominj.

**Strateški in podrejeni cilj:**

* + 1. **Izboljšanje razpoložljivosti in pestrosti ter zagotavljanje dostopnosti in dosegljivosti socialnovarstvenih storitev in programov, namenjenih krepitvi socialno-ekonomskega položaja vključenih.**

Kazalnik:

Dejavnejši in bolj razširjen obseg dela s pripadniki romske skupnosti na področju njihovega opolnomočenja, socialnega vključevanja in zmanjševanja tveganja revščine z izboljšanjem dostopnosti, dosegljivosti in obsega socialnovarstvenih programov in storitev, namenjenih obravnavi navedenih izzivov.

* + - 1. **Izboljšana dosegljivost (cenovna dostopnost) socialnovarstvenih storitev in programov uporabnikom ne glede na njihov socialni položaj.**
      2. **Izboljšana regionalna razpoložljivost in dostopnost socialnovarstvenih storitev in programov[[9]](#footnote-9).**

Kazalnik:

* Pokritost vseh regij, kjer v večjem številu zgoščeno prebivajo pripadniki romske skupnosti, s socialnovarstvenimi storitvami in programi, namenjenimi opolnomočanju, socialnemu vključevanju in zmanjšanju tveganja revščine.

V letu 2022 se je nadaljevalo delo s pripadniki romske skupnosti za njihovo opolnomočenje, socialno vključevanje in zmanjševanje tveganja revščine z izboljšanjem dostopnosti, dosegljivosti in obsega socialnovarstvenih programov in storitev, namenjenih obravnavi navedenih izzivov, in sicer v okviru sofinanciranja socialnovarstvenih programov.

V okviru sofinanciranja socialnovarstvenih programov, programov socialne aktivacije (ter v prihodnje tudi večgeneracijskih centrov in večnamenskih romskih centrov) se skuša zagotoviti pokritost regij, kjer v večjem številu zgoščeno prebivajo pripadniki romske skupnosti (Dolenjska in Bela krajina, Posavje, Prekmurje, Ljubljana, Maribor).

**Ukrep:**

1. **Z boljšim točkovanjem spodbuditi prijavitelje[[10]](#footnote-10) k prijavi izvajanja socialnovarstvenih programov, namenjenih pripadnicam in pripadnikom romske skupnosti.**

***Poročilo MDDSZ:***

V okviru javnega razpisa za sofinanciranje izvajanja socialnovarstvenih programov v letu 2022 so prijavitelji za prijavo programa socialnega vključevanja Romov prejeli dodatne točke.

**Strateški in podrejeni cilj:**

* + 1. **Odpravljanje škodljivih praks v romski skupnosti, kot so begi mladoletnih oseb v škodljiva okolja (tako imenovane zgodnje poroke) in prisilne poroke, ter ozaveščanje o škodljivosti teh pojavov in pomembnosti ukrepanja pristojnih ustanov.**

Kazalnik:

Poročanje pristojnih ustanov in Sveta romske skupnosti RS o stanju na terenu.

* + - 1. **Krepitev multidisciplinarnega pristopa za odpravljanje pojavov škodljivih praks v romski skupnosti, kot so begi mladoletnih oseb v škodljiva okolja (tako imenovane zgodnje poroke) in prisilne poroke.**

Kazalnik:

* Redni sestanki delovne skupine.
* Ocene pristojnih ustanov in organizacij.

UN je 15. septembra 2022 v okviru projekta Nacionalna platforma za Rome v Ljubljani izvedel večdeležniški **evalvacijski sestanek na temo zgodnjih in prisilnih porok v romski skupnosti ter ukrepanja v teh primerih**. Nanj so bili povabljeni predstavniki ad hoc delovne skupine UN na tem področju in širši nabor predstavnikov različnih institucij in organizacij, ki na terenu delajo s pripadniki romske skupnosti. Namenjen je bil oceni do zdaj izvedenih strokovnih predavanj na temo zgodnjih in prisilnih porok v romski skupnosti, pogovoru o predlogih izboljšav in nadaljnjih korakov, predvsem pa tudi izmenjavi predlogov oziroma začrtanju smernic, kako čim bolj učinkovito nasloviti romsko skupnost in pristopiti k pripravi aktivnosti in pripomočkov, s katerimi se bodo o škodljivosti teh praks ozaveščali predvsem pripadniki romske skupnosti. Za potrebe krepitve institucij, strokovnih delavcev in drugih, ki so vpeti v delo na tem področju, je bila v zvezi s temi pojavi za potrebe dogodka pripravljena tudi mreža institucij, organizacij, strokovnih delavcev in predstavnikov romske skupnosti, ki bo vsem v pomoč pri nadaljnjem delu. Poročilo z dogodka je bilo poslano vsem vabljenim. Na srečanju so bila naslovljena naslednja vprašanja oziroma področja:

* predlogi za izboljšanje pristopa (in formata predavanj);
* mreža kontaktov;
* kako za sodelovanje pridobiti romsko skupnost;
* kako ustvariti in razširiti/distribuirati ozaveščevalne videe na tematiko zgodnjih in/ali prisilnih porok;
* katera gradiva bi organizacije in institucije še potrebovale za naslavljanje te tematike.

Na dogodku so bili predstavljeni rezultati spletne ankete o vrednotenju kakovosti izvedbe strokovnih predavanj na temo zgodnjih in prisilnih porok v romski skupnosti. Cilj ankete je bil na podlagi dobljenih rezultatov ugotoviti, kaj se še lahko izboljša na področju organizacije in izvedbe strokovnih predavanja na temo zgodnjih in prisilnih porok v romski skupnosti, kar lahko pripomore k bolj usmerjeni in kakovostni organizaciji, ki se lahko v prihodnje prilagodi željam in potrebam vseh udeležencev strokovnih srečanj. Anketni vprašalnik je vseboval več sklopov. Prvi štirje vsebinski sklopi so bili zastavljeni tako, da so anketiranci ocenjevali več trditev v okviru istega vsebinskega sklopa ter pri tem označiti trditev z ustrezno oceno strinjanja oziroma nestrinjanja, in sicer:

* Ali se jim zdi celotna ideja in izvedba strokovnih predavanj koristna in potrebna,
* Ali bodo pridobljeno znanje lahko uporabili pri svojem delu,
* Ali so zadovoljni z vsebino predavanj,
* Kako so zadovoljni s posameznimi predavatelji oziroma predavateljicami,
* Kako so zadovoljni z moderatorkami predavanj, z organizacijo predavanj in načinom dela
* Ali so jim predavanja in skupinsko delo pomagali razumeti težave, s katerimi se soočajo drugi pri reševanju podrobnih težav, kot jih imajo sami, ter prispevala k izmenjavi izkušenj in pridobitvi novih informacij.

Pri zadnjih vprašanjih so anketiranci napisali svoja mnenja in predloge. UN je prejel 53 veljavno izpolnjenjih anketnih vprašalnikov. Po analizi pridobljenih odzivov je UN ugotovil, da so izvedena predavanja zelo dobro ocenjena, da udeleženci pridobijo nova znanja in da jih ocenjujejo kot zelo koristna. Podane predloge je upošteval pri organizaciji nadaljnjih izobraževanj in aktivnosti.

**Ukrep:**

1. **Ad hoc delovna skupina UN za spremljanje problematike begov mladoletnih oseb v škodljiva okolja (tako imenovane zgodnje poroke) in prisilnih porok v romski skupnosti.**

***Poročilo UN:***

V zvezi s krepitvijo multidisciplinarnega pristopa za odpravljanje pojavov škodljivih praks v romski skupnosti, kot so begi mladoletnih oseb v škodljiva okolja (zgodnje poroke) in prisilne poroke, je UN **nadaljeval z vodenjem ad hoc delovne skupine** na tem področju, ki združuje predstavnike pristojnih ministrstev, policije, tožilstva, Centra za izobraževanje v pravosodju (CIP), Skupnosti centrov za socialno delo, predstavnice koordinatoric za preprečevanje nasilja v družini, nevladnih organizacij in predstavnike SRSRS. UN je v okviru projekta Nacionalna platforma za Rome v sodelovanju z vsemi ključnimi institucijami in v okviru dela ad hoc delovne skupine v letu 2021 izdal ***Priročnik o prepoznavanju zgodnjih in prisilnih porok v romski skupnosti ter o ukrepanju v teh primerih***. Dostopen je na vladni spletni strani[[11]](#footnote-11), poslan je bil vsem članom Medresorske delovne skupine za boj proti trgovini z ljudmi ter drugim relevantnim institucijam in deležnikom. V okviru delovne skupine je bilo dogovorjeno, da morajo izidu priročnika slediti **strokovna izobraževanja** in posveti s strokovnimi delavci v regijah oziroma okoljih, kjer je zaznati to problematiko, pri čemer naj bo struktura udeležencev čim bolj multidisciplinarna, da omogoča učinkovito izmenjavo izkušenj med predstavniki različnih institucij, ki se pri svojem delu srečujejo ali bi se lahko srečevali tudi s tovrstnimi pojavi. Zaradi epidemiološke situacije je bila izvedba izobraževanj zamaknjena v leto 2022.

**V letu 2022 je bilo nato izvedenih pet strokovnih izobraževanj in posvetov** s strokovnimi delavci v regijah oziroma okoljih, kjer je zaznati to problematiko. Prvi, širši posvet je potekal 21. marca 2022 v Dolenjskih Toplicah. Namenjen je bil vodstvenim delavcem vseh tistih institucij, ki so vpete v zaznavanje teh primerov in v postopke, ko oziroma če pride do prijave. Naslednja izobraževanja so potekala v ožjih skupinah in so bila namenjena strokovnim delavcem posameznih institucij iz ožjih lokalnih okolij: 21. aprila 2022 v Novem mestu, 24. maja 2022 v Krškem, 13. junija 2022 v Kočevju in 15. novembra 2022 v Mariboru. Skupno se je vseh petih izobraževanj udeležilo: 51 predstavnikov centrov za socialno delo, 33 predstavnikov šol, 34 predstavnikov policije, 3 predstavniki sodstva, 4 predstavniki tožilstva, 1 predstavnik CIP, 22 predstavnikov nevladnih organizacij, 8 predstavnikov oziroma pripadnikov romske skupnosti, 14 predstavnikov ostalih organizacij oziroma institucij (npr. ljudske univerze, novinarji ipd.), 4 predstavniki zdravstva. Pri teh številkah je treba upoštevati dvoje: (1) nekateri od udeležencev so se izobraževanj udeležili večkrat in so tako večkrat zajeti v navedene številke, predvsem to velja za predavatelje; (2) dogodki so bili namenjeni strokovni javnosti, zlasti predstavnikom ključnih institucij v lokalnih okoljih, to je centrom za socialno delo, šolam, policiji, zdravstvu, tožilstvu in sodstvu ter nevladnim organizacijam, ki delujejo v teh okoljih. Aktivnosti, usmerjene v ozaveščanje romske skupnosti, bodo sledile v letu 2023, zato je število predstavnikov in/ali pripadnikov romske skupnosti na teh dogodkih nizko. Ne glede na navedeno je UN z organizacijo teh dogodkov dosegel veliko število predstavnikov ključnih institucij in izvedena izobraževanja ocenjuje kot uspešna, z njimi pa so bili zelo zadovoljni tudi udeleženci.

UN je 15. septembra 2022 nato v Ljubljani organiziral t. i. **evalvacijski dogodek**. Namenjen je bil oceni in evalvaciji izvedenih strokovnih predavanj na temo zgodnjih in prisilnih porok v romski skupnosti, izmenjavi mnenj o predlogih izboljšav in nadaljnjih korakih, predvsem pa razmisleku in načrtu naslednjih aktivnosti, usmerjenih v čim bolj učinkovito naslavljanje romske skupnosti, in njenemu ozaveščanju o škodljivosti teh praks. Dogodka so se udeležili predstavniki in predstavnice SRSRS, Vrhovnega državnega tožilstva, MP, MNZ, MDDSZ, GPU, PP Novo mesto, CSD Dolenjska in Bela krajina, SCSD, RIC Novo mesto, LU Lendava, nevladnih organizacij (Društvo Kralji ulice, Združenje EPEKA, Društvo Loli Luludi, Društvo SOS telefon za ženske in otroke – žrtve nasilja, Društvo Ključ – center za boj proti trgovanju z ljudmi).

UN je v mesecu marcu 2022 vzpostavil tudi **sodelovanje s CIP**, in sicer na področju izobraževanj in ozaveščanj zaposlenih v pravosodju o pojavih zgodnjih in prisilnih porok. Direktorica CIP se je udeležila uvodnega izobraževanja dne 21. marca 2022, 20. in 21 junija 2022 pa je v organizaciji CIP v Portorožu potekal **dvodnevni seminar z naslovom *Obravnavanje nasilja v družini in žrtev nasilja v družini 2022****.* Na seminarju so bili podrobneje predstavljeni tudi pojavi zgodnjih in prisilnih porok v romski skupnosti, vsem udeležencem pa je bil poslan tudi priročnik, ki je bil pripravljen na to temo. 16. septembra 2022 je potekal **enourni on-line seminar** oziroma izobraževanje na temo prepoznavanja zgodnjih in prisilnih porok v romski skupnosti ter ukrepanja v teh primerih, ki ga je UN organiziral v sodelovanju CIP. UN je predstavil do takrat izvedene in načrtovane aktivnosti na tem področju, predavateljica iz Društva SOS telefon pa je predavala na temo »Žrtve nasilja v družini – pripadnice ranljivih skupin med tradicijo in kaznivim dejanjem«. Dogodka se je udeležilo več kot 80 udeležencev.

UN je v mesecu oktobru 2022 na **Strokovni svet za sodno izvedenstvo, sodno cenilstvo in sodno tolmačenje** naslovil pobudo, da se dopolnijo *Smernice za opravljanje sodnoizvedenskega dela na področju psihologije* in *Splošne in posamične strokovne smernice za izdelavo izvedenskega mnenja za področje socialno delo*, in sicer tako, da se na seznam priporočene literature obeh smernic doda tudi *Priročnik o prepoznavanju zgodnjih in prisilnih porok v romski skupnosti ter o ukrepanju v teh primerih* (priročnik). Ponudil je tudi izvedbo izobraževanj za sodne izvedence relevantnih strok. V zvezi z obema predlogoma je prejel pozitiven odziv tako strokovnega sveta kot Zbornice kliničnih psihologov Slovenije (ZKPS) ter Društva psihologov Slovenije (DPS). Komisija za izvedenstvo na področju psihologije družine je tudi sporočila, da je med priporočeno literaturo dodala tudi priročnik. ZKPS in DPS sta izrazila interes za udeležbo na strokovnem izobraževanju na temo predmetne problematike kot tudi pripravljenost za aktivno sodelovanje v okviru izobraževanj, ki jih na to temo pripravlja UN. Izobraževanja bodo organizirana v letu 2023.

Predstavnice UN so se 8. junija 2022 srečale s predstavniki **delegacije GRETA** in predstavile delo ter aktivnosti UN na področju obravnave primerov zgodnjih in prisilnih porok v romski skupnosti, ozaveščanja ter izobraževanja o teh pojavih in preprečevanja teh pojavov.

# ZDRAVJE IN ZDRAVSTVENO VARSTVO (nosilec: MZ)

**Strateški in podrejeni cilj:**

* + 1. **Izboljšanje zdravja pripadnikov romske skupnosti.**

Kazalnik:

Ocena (kvantitativna in/ali kvalitativna) MZ, pristojnih ustanov na terenu in romske skupnosti glede izboljšanja zdravstvenega stanja pripadnikov romske skupnosti v okoljih, kjer ti živijo.

* + - 1. **Povečati zaupanje pripadnikov romske skupnosti v ustanove na področju zdravstvenega varstva in izboljšati dostopnost zdravstvenih storitev za pripadnike romske skupnosti v okoljih, kjer ti živijo.**

Kazalniki:

* Letno poročanje pristojnih ustanov na terenu (na primer ZD, patronažne službe, centrov za krepitev zdravja in podobno) – s poročanjem bodo seznanjene pristojne službe in delovna telesa.
* Izvedba letnega strokovnega posveta ali izobraževanja, usposabljanja ali konference v organizaciji MZ in izvedbi romskega društva Romani union na lokacijah, kjer živijo Romi oziroma delujejo pristojne službe za Rome.
* Redne izobraževalne in kontaktne radijske vsebine (enkrat mesečno) s področja zdravja na romskem radiu Romic.

Po ocenah pristojnih ustanov na terenu in romske skupnosti Romi praviloma omejeno uporabljajo zdravstvene storitve pri izbranem osebnem zdravniku, pediatru ali ginekologu. Velika večina jih osebnega zdravnika, pediatra ali ginekologa nima izbranega, zato, ko potrebujejo zdravnika, najpogosteje uporabljajo zdravstveno obravnavo v urgentnih centrih, kjer pri samih obravnavah prihaja do konfliktov z zaposlenimi, med seboj in z ostalimi pacienti. Razmer v smislu zasledovanja strateških ciljev ni mogoče oceniti kot napredek ali izboljšanje.

Letno poročanje je v teku, letni strokovni posvet pa je bil zaradi usklajevanja terminov s sodelujočimi in drugimi obveznostmi prestavljen v leto 2023 in izveden 3. aprila 2023. Prav tako so bile v leto 2023 zamaknjene izobraževalne radijske vsebine.

**Ukrepa:**

1. **Povezovanje zdravstvenih služb, patronažne službe, zdravstvenovzgojnih centrov/centrov za krepitev zdravja in drugih deležnikov s področja zdravja s predstavniki reprezentativnih romskih organizacij za izboljšanje stanja na terenu.**

***Poročilo MZ:***

Povezovanje poteka dobro, tako z vidika zdravstvenih služb kot tudi drugih deležnikov s področja zdravstva. V aktivnostih se povezujejo: zdravstveni domovi, dnevni centri za romske otroke, mladostnike, CSD-ji, šole. Tudi obveščanje je bolj prisotno znotraj romskih oddaj, romskih časopisov ter povezav na družabnih omrežjih kot npr. Facebook.

1. **Izvajanje zdravstvenovzgojnih aktivnosti s poudarkom na povečanju zdravstvene pismenosti za otroke in mladostnike ter njihove starše, vključno v aktivnostih za osipnike.**

***Poročilo MZ:***

Na tem področju se posebna pozornost v aktivnostih namenja romskim dekletom, ki so v slabšem položaju v primerjavi z neromskimi najstnicami, soočajo se z obstoječimi neenakostmi med spoloma in diskriminacijo. Pogosteje doživljajo spolno zlorabo, tudi otroške in prisilne poroke, ki zmanjšujejo možnosti za optimalno, socialno in ekonomsko udeležbo romskih žensk v odrasli vlogi. COVID-19 je še dodatno izoliral dekleta, zožil je njihove mreže in omejil vire za uresničitev želja. Rominje so praviloma izrazito vezane na domače okolje, ekonomsko in socialno so odvisne od partnerjeve in družinske mreže. V času epidemije COVID-19 so bile zaznane še večje stiske na področju duševnega zdravja med Rominjami, saj je vsakodnevno shajanje žensk s številnimi šoloobveznimi otroki in šolo na daljavo, z gospodinjstvom, varstvom najmlajših in s strahovi, ki jih je reproduciralo neznanje o virusu, stisko samo še povečevalo.

Preko projektov, ki jih financira MZ, se izvajalci usmerjajo k zmanjšanju neenakosti v dostopu do zdravstvenih storitev za Rominje ter h krepitvi zdravja Rominj (žensk in mladostnic), tako na preventivni kot na kurativni ravni, in sicer v vsakodnevnem življenju, v času nosečnosti in drugih zdravstvenih tveganjih. Posebna pozornost je namenjena tudi kontracepciji, informacijam o splavu ter problematiki neplodnosti oziroma težavam z zanositvijo. Preko ženskih skupin in individualnega svetovanja se pozornost usmerja tudi k problematiki nasilja v družini. Podpora se nudi posameznicam v obliki informacij o možnostih, ki so na voljo tistim posameznicam (in otrokom), ki nasilje doživljajo. Tudi zgodnje in prisilne poroke oziroma poroke na splošno ostajajo še zmeraj teme, o katerih se ne govori oziroma se govori nekritično. Prav tako je velikokrat predstava romskih žensk o zdravem in kvalitetnem partnerskem odnosu popačena. Med delom s to populacijo se opazi, da se ženske še vedno zelo hitro poročajo (večina se jih zaradi tega tudi ne vključi v nadaljnje šolanje – srednjo šolo) in imajo zelo zgodaj tudi otroke (že pri 16-ih letih ali v nekaterih okoljih celo prej).

* + - 1. **Odpravljanje zdravstvenih stisk in težav pripadnikov romske skupnosti v okoljih, kjer ti živijo in je stanje slabo.**

Kazalnika:

* Letno poročanje nevladnih organizacij, ki so jim bila dodeljena sredstva na javnem razpisu, s poudarkom na analizi stanja ob začetku in koncu programa.
* Letna javna evalvacija vseh programov v organizaciji MZ in izvedbi enega od izbranih izvajalcev na javnem razpisu MZ, ki izvaja program za Rome in ima status humanitarne organizacije.

V letu 2022 se je uspešno zaključil dvoletni javni razpis za sofinanciranje programov svetovanja, aktivnosti in oskrbe ranljivih, ogroženih oseb, ki jih izvajajo humanitarne organizacije. MZ je ta razpis objavil v letu 2021 v skupni vrednosti 560.000 evrov za aktivnosti, ki so se izvajale v letih 2021 in 2022. Evalvacija se bo opravila na letnem strokovnem posvetu, ki bo predvidoma potekal v prvi polovici leta 2023.

Na področju romske problematike razpis omogoča večjo socialno vključenost pripadnikov romske skupnosti z vsebinami za krepitev, varovanje in promocijo zdravja, na ta način prispeva k zmanjševanju neenakosti v zdravju ter doseganju višje ravni kakovosti življenja pripadnikov romske skupnosti, s posebnim poudarkom na ranljivih skupinah znotraj romske skupnosti – ženske, otroci in mladostniki.

Specifični cilji programa, ki jih podpira razpis, so:

* promovirati reproduktivno zdravje mladostnic in žensk, predvsem v smislu zmanjševanja ogroženosti zaradi bolezni, ki so povezane z reprodukcijo ter nenačrtovanimi in nezaželenimi (mladostniškimi) nosečnostmi;
* promocija, varovanje in krepitev duševnega zdravja uporabnikov. Pridobivanje pozitivnih izkušenj, gradnja pozitivne samopodobe in novih strategij vedenja, uvajanje varovalnih dejavnikov v uporabnikovo življenje in doživljanje, zmanjševanje števila in intenzitete dejavnikov tveganja, višanje obvladovanih sposobnosti, psihične odpornosti in zmanjševanje individualne in socialne ranljivosti z namenom ohranjanja zdravega razvoja in psihosocialnega ravnotežja;
* večja ozaveščenost o zdravem življenjskem slogu. Večja zdrava telesna aktivnost uporabnikov, večja ozaveščenost o pomenu zdrave prehrane in o tem, kaj je zdrava prehrana ter večja ozaveščenost o tveganih oblikah vedenja;
* z ozaveščanjem, informiranjem, svetovanjem, zagovorništvom, spremljanjem ter mreženjem opolnomočiti uporabnike, da bodo lahko prevzeli odgovornost za lastno zdravje in višjo kakovost življenja. Ustvariti podporno okolje za izboljšanje dostopnosti do zdravstvenih storitev ter promocije zdravja in primarne preventive.

Na razpisu za leto 2021/2022 so bile izbrane 3 organizacije, in sicer:

* Društvo za pomoč in samopomoč brezdomcev Kralji ulice s projektom *»Zagotavljanje pomoči in podpore pri vključevanju najranljivejših skupin v zdravstvene storitve, krepitev enakosti v zdravju in razvijanje novih oblik podpore ranljivim skupinam z namenom izboljšanja splošnega zdravja«*;
* Romsko društvo Romani Union s projektom *»Krepitev zdravja romske skupnosti v Sloveniji s poudarkom na romskih ženskah, otrocih in starejših«*;
* Društvo za razvijanje prostovoljnega dela Novo mesto s projektom *»Zdravita«*.

Preko terenskega dela se je pristopalo do romske populacije v romskih naseljih in v občinah, kjer živi romska skupnost. S programi neposredne pomoči, svetovanja oskrbe in informiranja se je romsko skupnost ozaveščalo in poučevalo o pomembnosti zdravega življenja, skrbi za lastno zdravje, zdrave prehrane in gibanja, higiene, varne spolnosti, kontracepcije, mladoletnih nosečnosti, ustne higiene ter o škodljivih življenjskih slogih. Programi so dosegali tri ciljne podskupine: romske ženske, starejši in otroci. Potekalo je tudi izobraževanje in informiranje romske skupnosti v Sloveniji glede epidemije COVID-19, o preventivnih ukrepih ter predvsem o pomembnosti cepljenja, saj za romsko skupnost velja, da je precepljenost romske skupnosti nižja od večinskega prebivalstva. Romska skupnost je glede COVID-19 slabo informirana in nima preventivnih sredstev za preprečevanje širjenja okužb s COVID-19.

Na področju Novega mesta se je znotraj programa, ki ga je financiral MZ, izvajalo individualno delo s posamezniki in družinami (svetovanje, informiranje, ozaveščanje, usmerjanje in zagovorništvo) ter aktivnosti na temo reproduktivnega zdravja, duševnega zdravja in zdravega življenjskega sloga. V posamezno delavnico je bilo vključenih v povprečju 30 uporabnikov. Na temo reproduktivnega zdravja je bilo izvedenih 5 delavnic glede odnosov med spoloma in spolnosti, spolno prenosljivih bolezni in zaščite pred njimi, načrtovanja družine in kontracepcije. Na temo promocija, varovanje in krepitev pozitivnega duševnega zdravja je bilo izvedenih 9 delavnic glede dobre samopodobe, pozitivnega mišljenja, učenja novih strategij vedenja, motivacije, samoobvladovanja in samozavedanja. Na temo promocije zdravega življenjskega sloga je bilo izvedenih 8 delavnic o zdravi prehrani in praktične kuharske delavnice, 8 športnih delavnic (športne igre z namenom promoviranja rednega gibanja) in 2 delavnici za ozaveščanje o škodljivih posledicah kajenja, pitja alkohola in drugih odvisnosti.

Vseskozi je potekalo tudi individualno delo: motiviranje za vključitev v aktivnosti, opora pri čustvenih stiskah, krepitev pozitivne samopodobe, iskanja virov moči pri posamezniku. Opravljeni so tudi številni individualni razgovori. Z odraslimi Romi je bilo opravljenih veliko razgovorov o cepljenju, pomoč jim je bila nudena pri naročanju na termine ali pa se jih je tja tudi spremljalo. Pozornost je bila namenjena tudi razlagi terminov »izolacija«, »karantena« in »samoizolacija«. Izvajalci so skrbeli zato, da so bile družine informirane o aktualni situaciji in da so do njih prišle prave, strokovne informacije. Ljudje so bili redno in na njim razumljiv način obveščeni o trenutnih ukrepih in predpisih. Opazen je bil porast duševnih stisk pri starših (predvsem materah), ki so bile v tem času še bolj obremenjene in so težko shajale z vsemi vlogami, ki so jih imele.

Znotraj izvedenih vsebin v Mariboru je delovala tudi ženska skupina, namenjena predvsem Rominjam. Za aktivnosti nevladnih organizacij s tega področja se je namenilo približno 85.000 evrov. Seveda pa vsa ta sredstva predstavljajo le manjši delež, saj MZ iz proračuna zagotavlja tudi sredstva za nujno zdravljenje nezavarovanih oseb in povračilo plačilo stroškov zavarovanj.

**Ukrep:**

1. **Programi neposredne pomoči v okoljih, kjer Romi živijo: programi ozaveščanja in svetovanja romskim mladostnicam, ženskam in otrokom s ključnim ciljem zagotavljanja kakovostnejšega življenja in zdravja.**

***Poročilo MZ:***

V letu 2022 je MZ že objavil nov javni razpis za obdobje do leta 2025 za sofinanciranje programov svetovanja, aktivnosti in oskrbe ranljivih, ogroženih oseb, ki jih izvajajo humanitarne organizacije.

Ena od strateških usmeritev razpisa je bil tudi sprejeti NPUR 2021–2030. V širšem sklopu za pomoč Romom so bile izbrane naslednje organizacije:

* Nadškofijska Karitas Maribor s programom *Ambulanta Karitas za osebe brez obveznega zdravstvenega zavarovanja s posvetovalnico Maribor*,
* Društvo za pomoč in samopomoč brezdomcev Kralji ulice s programom *»Zagotavljanje pomoči in podpore pri vključevanju najranljivejših skupin v zdravstvene storitve, krepitev enakosti v zdravju in razvijanje novih oblik podpore ranljivim skupinam z namenom izboljšanja splošnega zdravja«*;
* Slovenska zveza za javno zdravje, okolje in tobačno kontrolo s programom *»Svetovanje, pomoč, informiranje ter usmerjanje romskih žensk in njihovih partnerjev, mladostnic in otrok k zdravemu načinu življenja in skrbi za lastno zdravje«*;
* Romsko društvo Romani Union s programom *»Krepitev zdravja romske skupnosti v Sloveniji s poudarkom na romskih ženskah, otrocih in starejših 2«*;
* Društvo za razvijanje prostovoljnega dela Novo mesto s programom *»Zdravita«* ter
* Škofijska karitas Murska Sobota, s programom *»Poišči pot do pro bono zdravnika v Pomurju – 2025«*.

**UREJANJE ROMSKIH NASELIJ IN DOSTOP DO STANOVANJ (nosilci: MOP, MGRT, MKGP, UN)**

**Strateški in podrejeni cilj:**

* + 1. **Izboljšanje bivanjskih razmer Romov, pospešitev ureditve naselij, kjer večinsko živi romsko prebivalstvo, in v skladu z nacionalnimi zakonskimi zahtevami zagotovitev dostopa do javnih dobrin ter spodbujanje odprave dejanskega prostorskega ločevanja, preprečevanje nadaljnje izoliranosti in getoizacije ob premagovanju razvojnih težav ciljnih območij regionalne politike za zagotovitev osnovnih možnosti za enakopravni razvoj romske skupnosti v Sloveniji.**

Kazalnika:

* Podatki v okviru zbirke podatkov in podatkov iz sprejetih OPN-jev, ki se nanašajo na urejanje romskih naselij.
* Število uspešno izvedenih projektov urejanja osnovne komunalne infrastrukture in število uspešno izvedenih projektov, ki se nanašajo na urejanje romskih naselij.
  + - 1. **Vključevanje naselij, kjer večinsko živijo Romi, v poselitveni sistem Slovenije in z dodatnimi ukrepi preprečitev nadaljnje izoliranosti, segregacije in getoizacije teh naselij.**

Kazalniki:

* Dopolnjena baza Prostorskega informacijskega sistema (PIS) v povezavi s podatki o sprejetih OPN-jev.

Podatki, pridobljeni v okviru dela MDS za reševanje prostorske problematike Romov, ki se vežejo na urejanje romskih naselij, se kot posebna kategorija »romska naselja« v PIS ne smejo prikazovati. Po veljavni prostorski zakonodaji se naselja v naselbinskem sistemu lokalnih skupnosti ne prikazujejo po narodnostnem ali etničnem načelu, temveč po svojih tipoloških in morfoloških značilnostih in lastnostih. Do vzpostavitve te baze podatkov v PIS pa MNVP (nekdanji MOP) ob pripravi OPN občinam svetuje, da v primeru opredelitve naselij z romskim prebivalstvom ravnajo po enakih strokovnih merilih kakor za druga naselja, ob upoštevanju zakonskih določil.

* Pripravljen predlog zbirke podatkov, vezanih na urejanje romskih naselij.
* Periodično posodobljeni podatki.

Podatki, zajeti in posodobljeni v okviru PIS, se nanašajo na vsa naselja v naselbinskem sistemu države in se ločeno ne zbirajo za romska naselja (za takšno zbiranje ni zakonske podlage).

* Površina zemljišč (ha) v lasti države, ki jih upravlja SKZG, po sprejemu zakona brezplačno prenesenih na občine.

Tovrstnih podatkov ne zbira MNVP (nekdanji MOP); kmetijska zemljišča v lasti države upravlja Sklad kmetijskih zemljišč in gozdov RS, ki tudi vodi evidenco brezplačno prenesenih kmetijskih in gozdnih zemljišč na občine.

**Ukrepi:**

1. **Vnos in uporaba podatkov, pridobljenih iz različnih strokovnih podlag za razvoj poselitve, za utemeljitev opredelitve in urejanja romskih naselij v okviru priprave občinskih prostorskih načrtov (OPN).**

***Poročilo MNVP:***

V letu 2022 se ukrep ni izvajal, ker zanj niso bila predvidena finančna sredstva v okviru projektov, ki jih izvaja MNVP (prej MOP) na področju prostorskega informacijskega sistema.

Posamezne aktivnosti, povezane z zajemom, nadgradnjo in vzdrževanjem podatkov, ki so jih občine pripravile kot strokovne podlage za OPN, so se nanašale tudi na naselja, v katerih živijo Romi. Podatki so bili uporabljeni v okviru priprave strokovnih podlag za področje poselitve v postopkih priprave OPN, SD OPN in OPPN posameznih občin.

1. **Priprava predloga za vzpostavitev enotne, ustrezno sistemizirane, periodično izvajane in metodološko usklajene zbirke podatkov, ki so povezani z urejanjem romskih naselij.**

***Poročilo MNVP:***

MNVP (prej MOP) na podlagi analize stanja nadaljnjega izvajanja projekta enotnega digitalnega zajema podatkov o rabi prostora na celotnem območju RS ugotavlja, da so v tem okviru zajeta vsa naselja in ustrezno opredeljena v naselbinskem sistemu. Kakršno koli ločeno zbiranje podatkov samo za naselja z določeno etnično sestavo prebivalstva nima zakonske podlage.

1. **Posodabljanje enotne, ustrezno sistemizirane, periodično izvajane in metodološko usklajene zbirke podatkov v zvezi z urejanjem romskih naselij.**

***Poročilo MNVP:***

Na državni ravni se ukrep ne izvaja, temveč občine v okviru priprave OPN v strokovnih podlagah za področje poselitve, zajemajo in vrednotijo prostorske podatke za vsa naselja, tudi za tista z romskim prebivalstvom. Podatki so podlaga za analizo stanja in utemeljitev smeri razvoja (širitev) posameznih naselij v lokalni skupnosti. Pri tem se enakopravno obravnavajo vsa naselja, posebne razvojne možnosti pa so dane tistim z dodanimi funkcijami (v primeru romskih naselij npr.: vrtec, osrednji javni prostor, urejena prometna in druga javna infrastruktura, postajališče javnega potniškega prometa itd.).

1. **Priprava in sprejem Zakona o spremembah in dopolnitvah Zakona o Skladu kmetijskih zemljišč Republike Slovenije.**

***Poročilo MKGP:***

Trenutno sprememba in dopolnitev Zakona o Skladu kmetijskih zemljišč in gozdov Republike Slovenije ni med prioritetami vlade. Ko bo vlada ocenila, da je treba naveden zakon spremeniti in dopolniti, bo ministrstvo predlagalo tudi dopolnitev 16.b člena na način, da bo na občino mogoče brezplačno prenesti lastninsko pravico zemljišč, ki jim je bila za namen legalizacije romskih naselij predhodno spremenjena namenska raba v stavbno zemljišče.

* + - 1. **Pospešitev ureditve romskih naselij, ki so še vedno komunalno neurejena ali slabo urejena, ter spodbujanje prostorske integracije teh naselij v slovenski naselbinski sistem.**

Kazalniki:

* Število uspešno izvedenih projektov.
* Število občin, ki bodo uspešno izvedle projekte.
* Število priključenih objektov na zgrajeno komunalno infrastrukturo.

**Ukrep:**

1. **Izvajanje ukrepov za razvoj območij, kjer živi romska skupnost.**

***Poročilo MKRR:***

MKRR (prej MGRT) je na področju urejanja romskih naselij in dostopa do stanovanj kot nosilec ukrepa pri cilju št. 5.2.1.2 zadolžen za pripravo javnega razpisa v okvirni vrednosti 1.700.000 evrov letno (za leta 2022, 2023 in 2024).

Na ministrstvu so konec leta 2022 začeli s pripravo Javnega razpisa za sofinanciranje projektov osnovne komunalne infrastrukture v romskih naseljih v letih 2023 in 2024. V ta namen na ministrstvu (na Direktoratu za regionalni razvoj) upravljajo proračunsko postavko št. PP – 117110 Infrastruktura na območjih, kjer živijo romske etnične skupnosti, in imajo v NRP državnega proračuna uvrščen ukrep št. 2130-16-0001 – Infrastruktura občin z romsko etnično skupnostjo. V spremembah proračuna RS za leto 2023 je načrtovanih 1.465.115 evrov, v predlogu državnega proračuna za leto 2024 pa 592.300 evrov sredstev, vendar si bo ministrstvo prizadevalo, da bi bila v letu 2024 zagotovljena sredstva v višini 1.000.000 evrov.

Upravičeni nameni po javnem razpisu so:

* novogradnje, sanacije ali modernizacije vodovodov do priključkov uporabnikov;
* novogradnje, sanacije ali modernizacije kanalizacijskih vodov od priključkov uporabnikov do javnega kanalizacijskega omrežja, kadar je le-to potrebno zaradi zaščite vodnih virov oziroma drugih ekoloških zahtev;
* elektrifikacije strnjenih naselij;
* novogradnje ali rekonstrukcije javnih poti in urejanje pešpoti ter javnih površin.

Novogradnje se prednostno obravnavajo pred sanacijami, modernizacijami in rekonstrukcijami infrastrukture po namenih iz prvega odstavka tega poglavja.

Javni razpis ni namenjen za sofinanciranje novogradenj, sanacij ali modernizacij vodovodnih zajetij, centralnih čistilnih naprav, transformatorjev in lokalnih cest, ker gre pri tem za lokalno javno infrastrukturo širšega pomena.

Javni razpis ni namenjen za sofinanciranje izdelave prostorskih izvedbenih aktov, za izdelavo projektne ter investicijske dokumentacije, kadar gre za projekte posebnega pomena in za nakup zemljišč za potrebe legalizacij objektov ter za širitev romskih naselij.

Upravičeni stroški po javnem razpisu so:

* kupnine za nakup zemljišč v okviru romskega naselja, za potrebe izvedbe izgradnje prijavljene infrastrukture, vendar največ do 15 % upravičenih stroškov oziroma od skupne odobrene višine sofinanciranja projekta in do 10 evrov za kvadratni meter odkupljenega zemljišča, če je vrednost iz cenitvenega poročila oziroma pogodbena cena višja;
* stroški gradbenih, obrtniških in instalacijskih del;
* stroški storitev strokovnega nadzora pri gradnji;
* stroški izdelave projektne dokumentacije.

Na javnem razpisu lahko kandidirajo občine, ki vključujejo predstavnike Romov v organe lokalne demokracije in ki imajo evidentirana romska naselja, v skladu s sklepom Vlade RS, št. 4001-6/2020/3 z dne 7. januar 2021, in sicer občine:

* na območju razvojne regije Jugovzhodna Slovenija: Črnomelj, Kočevje, Metlika, Novo mesto, Ribnica, Semič, Šentjernej, Škocjan in Trebnje;
* na območju razvojne regije Osrednja Slovenija: Grosuplje in Ivančna Gorica;
* na območju razvojne regije Pomurje: Beltinci, Cankova, Črenšovci, Dobrovnik, Kuzma, Lendava, Murska Sobota, Šalovci, Puconci, Rogašovci, Tišina in Turnišče;
* na območju razvojne regije Posavje: Brežice in Krško.

Na ministrstvu predvidevajo, da bodo sofinancirali od 10 do 15 projektov, pod pogojem spodnje meje sofinanciranja projekta 50.000 evrov in zgornje meje sofinanciranja projekta 300.000 evrov.

Prav tako so bili v letu 2022 sprejeti regionalni razvojni programi vseh 12 regij za obdobje 2021–2027. V programih so med drugimi evidentirani tudi projekti, namenjeni romski skupnosti, ki bodo imeli možnost financiranja skozi instrument regionalne politike dogovorov za razvoj regij – DRR.

MKRR bo lahko na ta način podpiral tiste projekte iz regionalnih razvojnih programov, ki uresničujejo prednostne razvojne naloge in izkoriščajo njene razvojne potenciale. Gre za projekte, ki celovito rešujejo določene problematike v okviru razvojne regije oziroma imajo širši razvojni vpliv na razvojno regijo in zunaj nje.

Javni razpis za sofinanciranje projektov osnovne komunalne infrastrukture v romskih naseljih v letih 2023 in 2024 je bil objavljen v Uradnem listu RS, št. 17/23 z dne 10. februar 2023. Dne 27. februarja 2023 je UN v okviru projekta Nacionalna platforma za Rome v sodelovanju z MKRR izvedel poseben dogodek, namenjen seznanitvi predstavnikov občin z evidentiranimi romskimi naselji in njihovih združenj z javnim razpisom (predstavitev razpisa in možnost pridobitev informacij in pojasnil) ter predstavitvi instrumenta dogovora za razvoj regij in možnosti sofinanciranja regijskih projektov, ki so namenjeni potrebam romske skupnosti ter so vključeni v regionalne razvojne programe.

**Strateški in podrejeni cilj:**

* + 1. **Krepitev ukrepov pri izvajanju stanovanjske politike.**

Kazalnik:

Poročila in informacije SSRS ter občin z romskim prebivalstvom glede izkoriščenih možnosti sofinanciranja po programih sklada ter možnosti po odprtih javnih razpisih sklada.

* + - 1. **Večje izkoriščanje možnosti sofinanciranja po programih v okviru stanovanjske politike in najema stanovanj v lasti SSRS.**

Kazalniki:

* Število občin, v katerih prebivajo Romi in ki bodo izkoristile možnosti sofinanciranja SSRS.
* Število strokovnih sestankov in usklajevanj s predstavniki občin, v katerih prebivajo Romi.
* Število oddanih stanovanj SSRS v najem romskim družinam (po odprtem javnem razpisu).
* Število izvedenih dogodkov in dejavnosti informiranja v okviru obeh ukrepov.

**Ukrepa:**

1. **Informiranje občin, kjer živijo Romi, o možnostih sofinanciranja gradnje neprofitnih stanovanj in zagotavljanja bivalnih enot po programih SSRS ter nudenje strokovne pomoči občinam.**

***Poročilo UN in SSRS:***

UN je v sodelovanju s SSRS v okviru projekta Nacionalna platforma za Rome 22. junija 2022 izvedel večji dogodek, ki je bil namenjen predvsem občinam z romskim prebivalstvom. Namen dogodka je bil občinam predstaviti vse programe sofinanciranja in razpise SSRS, ki so na voljo, pa tudi nekatere podporne programe, ki so namenjeni pripadnikom romske skupnosti in se že uspešno izvajajo v Ljubljani in Mariboru v podporo uspešnejši integraciji v stanovanjske skupnosti in preprečevanju deložacij, preventivnim aktivnostim ter delu z družinami in posamezniki v določeni skupnosti ali na določenem stanovanjskem območju. Dogodka so se udeležili predstavniki občin Beltinci, Turnišče, Ivančna Gorica, Metlika, Črnomelj, Novo mesto in Krško, predstavniki JSS MOL in JMSS Maribor, predstavniki SRSRS in predstavniki nevladnih organizacij, Društva Mozaik – društvo otrok ter Društva Kralji ulice, ki so predstavili podporne programe in aktivnosti, ki se že uspešno izvajajo v podporo stanovanjskim ukrepom. Predstavitvam je sledila odkrita in odprta razprava, kjer so udeleženci imeli možnosti zastavljati vprašanja, podati svoje komentarje in konkretne izkušnje ter podati predloge za izboljšave.

SSRS je imel v letu 2022 odprte naslednje programe sofinanciranja:

1. Program sofinanciranja zagotavljanja javnih najemnih stanovanjskih enot v letih 2021 in 2022[[12]](#footnote-12), ki ga je nadomestil Program sofinanciranja zagotavljanja javnih najemnih stanovanjskih enot in bivalnih enot v letih 2022 in 2023, objavljen 11. aprila 2022[[13]](#footnote-13). Namen programov je pridobivanje novih javnih najemnih stanovanj in bivalnih enot v vseh lokalnih skupnostih v Sloveniji. Glavni poudarek in prednost se dajeta investicijskim projektom, ki izpolnjujejo pogoje novih predpisov s področja energetske učinkovitosti, in sofinanciranju, v obliki soinvestiranja projektov, kjer SSRS kupuje do 50 % javnih najemnih stanovanj in bivalnih enot. Prav tako daje možnost najema posojila do 50 % vrednosti javnih najemnih stanovanj in bivalnih enot. Program 2022–2023 ohranja tudi nekoliko spremenjeno obliko sofinanciranja: soinvestiranje s posojilom. Program je odprt do dne, ko so s sklepi Nadzornega sveta SSRS odobrena vsa predvidena sredstva oziroma najkasneje do 31. decembra 2023. Zaradi kratkega obdobja veljavnosti programa si SSRS pridržuje pravico, da v primeru morebitnega povišanja sredstev za izvajanje progama rok podaljša oziroma objavi nov program.

V času trajanja obeh razpisov SSRS ni prejel vloge nobenega upravičenega subjekta iz občin, kjer živijo Romi, ki bi izrecno ali posredno navedel, da bo s pridobivanjem reševal izključno bivanjsko stisko romskega prebivalstva. Ob tem SSRS navaja, da sofinancira projekte izgradnje neprofitnih najemnih stanovanj JSS MOL – soseska Rakova Jelša II (156 stanovanj) in Nepremičnin Celje d.o.o. – Dečkovo naselje (128 stanovanj) in se bodo po dokončanosti teh stanovanj za neprofitni najem pod pogoji stanovanjske zakonodaje in javnih razpisov lastnikov nepremičnin v teh občinah prijavljali tudi Romi. Trenutno SSRS obravnava dve vlogi občin, kjer prebivajo tudi Romi, kjer pa ni izrecno ali posredno navedeno, da bosta s pridobivanjem reševali izključno bivanjsko stisko romskega prebivalstva.

1. Program sofinanciranja zagotavljanja stanovanjskih enot za starejše osebe v letih 2021 in 2022[[14]](#footnote-14), ki ga je nadomestil Program sofinanciranja zagotavljanja stanovanjskih enot za starejše osebe v letih 2022 in 2023 z dne 11. aprila 2022[[15]](#footnote-15). Namen programov je pridobivanje novih stanovanjskih enot v domu starejših občanov, oskrbovanem stanovanju in centru dnevnega varstva starejših oseb v vseh lokalnih skupnostih v Sloveniji. Glavni poudarek in prednost se dajeta investicijskim projektom, ki izpolnjujejo pogoje novih predpisov s področja energetske učinkovitosti in sofinanciranju oskrbovanih stanovanj, v obliki soinvestiranja projektov, kjer SSRS kupuje do 50 % oskrbovanih stanovanj za starejše. Program ohranja tudi obliko sofinanciranja: posojilo in soinvestiranje s posojilom. Program je odprt do dne, ko so s sklepi Nadzornega sveta SSRS odobrena vsa predvidena sredstva oziroma najkasneje do 31. decembra 2023. Zaradi kratkega obdobja veljavnosti programa si SSRS pridržuje pravico, da v primeru morebitnega povišanja sredstev za izvajanje progama, rok podaljša oziroma objavi nov program.

V času trajanja obeh razpisov SSRS ni prejel ali obravnaval vloge nobenega upravičenega subjekta iz občin, kjer živijo Romi, ki bi izrecno ali posredno navedel, da bo s pridobivanjem reševal izključno bivanjsko stisko romskega prebivalstva.

Ob tem SSRS opozarja, da instrumentov, ki bi bili namenjeni zgolj in izključno narodnostim in romski skupnosti nima oblikovanih, ker SSRS ne prejema nobenega proračunskega ali drugega (npr. EU) financiranja za te namene in programa financira izključno iz lastnih sredstev, pri čemer nima proračunskega ali stalnega financiranja. SSRS poziva pristojne, da za večjo aktivacijo občin in drugih potencialnih prijaviteljev zagotovijo namenska sredstva za romsko skupnost v letih nadaljnjega izvajanja NPUR 2021–2030.

1. **Informiranje zainteresiranega romskega prebivalstva o možnostih najema stanovanj po odprtih razpisih SSRS.**

***Poročilo UN in SSRS:***

SSRS se je v letu 2022:

* udeležil 8. seje Delovne skupine za obravnavo romske problematike, ki je potekala 18. marca 2022 in na kateri so sodelovale tudi občine;
* udeležil 1. seje Delovne podskupine za področje infrastrukture, okolja, prostora in financiranja občin dne 23. novembra 2022 v Ljubljani in 2. seje Delovne skupine za obravnavo romske problematike, ki je potekala 14. decembra 2022 v Novem mestu, na katerih so sodelovale tudi občine;
* je podal svoje stališče na Peto mnenje Svetovalnega odbora Okvirne konvencije Sveta Evrope za varstvo narodnih manjšin o uresničevanju Okvirne konvencije Sveta Evrope za varstvo narodnih manjšin v Republiki Sloveniji in sodeloval pri pripravi odziva Vlade RS na predmetno poročilo;

Odprtih problematik ali vprašanj, vezanih na romsko populacijo, v tem obdobju ni bilo in posledično ni bilo sestankov z občinami ali javnimi skladi.

Romske družine se lahko ob izpolnjenih pogojih, ki veljajo za vse prijavitelje, prijavljajo na naslednje odprte razpise SSRS za najem stanovanj:

* Javni razpis za oddajo stanovanj v najem po ugodnih najemninah[[16]](#footnote-16);
* Javni razpis na najem oskrbovanih stanovanj[[17]](#footnote-17);
* Javni razpis za oddajo stanovanj v podnajem – javna najemna služba[[18]](#footnote-18).

Romski mladi posamezniki pa se lahko ob izpolnjenih pogojih, ki veljajo za vse prijavitelje, prijavljajo na naslednje odprte razpise SSRS za najem:

* Javni razpis za najem bivalnih enot za mlade – Skupnost za mlade Gerbičeva[[19]](#footnote-19);
* Javni razpis za najem postelj v stanovanjih – posebni razpis za mlade[[20]](#footnote-20).

SSRS ne more podati podatka ali ocene, koliko romskih družin je uspelo na razpisih za najem neprofitnih najemnih stanovanj, saj ne vodi evidence na podlagi romske narodnosti ali porekla posameznikov ali družin. Za to nima zakonske podlage in sam ne izvaja razpisov neprofitnih najemnih stanovanj, temveč jih z razpolagalno pravico oddaja preko lokalnih skupnosti in njihovih stanovanjskih skladov oziroma d. o. o. v njihovi lasti.

SSRS prav tako ne more podati podatka ali ocene, koliko romskih družin se je prijavilo na vsakokratne javne razpise SSRS za najem stanovanj na lokacijah po celotni Sloveniji, bivalnih enot za mlade, postelj v stanovanjih za mlade, za podnajem ali najem oskrbovanih stanovanj in koliko romskih družin dejansko najema stanovanje.

SSRS je v letu 2022:

* dokončal v lastnih projektih skupno 655 stanovanj, kjer lahko kandidirajo tudi romske družine, ter imel v gradnji 289 stanovanj, kjer bodo lahko kandidirale tudi romske družine;
* kupil po javnem pozivu za nakup in imel v gradnji 39 stanovanj, kjer lahko kandidirajo tudi romske družine;
* po lastnih programih zagotavljanja stanovanjskih enot pridobil s soinvestitorstvom skupno z upravičenimi prosilci 6 stanovanj (3 bodo ostala v lasti SSRS, 3 v lasti prosilca in za javni najem), na katere lahko kandidirajo tudi romske družine, v gradnji pa je še 11 stanovanj (5 jih bo ostalo v lasti SSRS, 6 pa jih bo ostalo v lasti prosilca in za javni najem); prav tako je sofinanciral posojilo prosilcem – lokalnim skupnostim za zagotovitev dodatnih 323 stanovanj, ki so v gradnji in kjer bodo lahko kandidirale tudi romske družine, ter bodo stanovanja ostala v lasti prosilcev za javni najem;
* v javni razpis javne najemne službe za podnajem stanovanj, objavljen v letu 2022, skupno vključil 5 stanovanj in 1 stanovanjsko hišo, kjer lahko kandidirajo tudi romske družine.

SSRS v javnih razpisih za najem nima omejitve, da bi se romske družine lahko prijavljale za najem le v občinah, kjer imajo trenutno stalno prebivališče, temveč dopušča v vseh javnih razpisih, ki jih izvaja sam, da se prijavijo za najem kjer koli v Sloveniji, kjer SSRS ponuja lastna stanovanja ali stanovanja preko javne najemne službe za podnajem. Stalno prebivališče je omejitev skladno s stanovanjsko zakonodajo le pri najemu neprofitnih najemnih stanovanj, kjer pa SSRS razpisov ne izvaja sam. Nobena družina se ni v komunikaciji s SSRS posebej opredelila kot romska družina.

SSRS je v letu 2022:

* vsem občinam in javnim skladom poslal obvestilo o novih dveh programih in javnem pozivu za nakup, ki so vsi dostopni na spletni strani SSRS[[21]](#footnote-21) pod zavihkom razpisi. Nobena občina oziroma drug subjekt občin, kjer živijo Romi, se ni odzval. Na podlagi tega je UN 6. maja 2022 poslal še dodatno pisno obvestilo vsem občinam, kjer živijo Romi, o novih programih in javnem pozivu za nakup;
* sodeloval z UN v okviru projekta Nacionalna platforma za Rome oziroma na dogodku »Predstavitev programov in razpisov Stanovanjskega sklada RS občinam z romskim prebivalstvom ter preventivnih podpornih programov v pomoč pri sobivanju in vključevanju romskih družin v nova bivalna okolja«, ki je potekal 22. junija 2022 v Ljubljani;
* novico o dogodku objavil na svoji spletni strani[[22]](#footnote-22);
* 6. oktobra 2022 izvedel predstavitveni dogodek na Gospodarskem razstavišču v Ljubljani na sejmu Dom plus+, in sicer v dvorani Podvodni mož, kjer je predstavili delovanje sklada – stanovanjske projekte, oba programa, pozive in razpise ter na dogodek povabil tudi občine in javne sklade ter UN. Dogodka so se udeležili predstavniki občin Črnomelj, Ljubljana, Maribor, Novo mesto, Celje in predstavniki UN.

**VKLJUČEVANJE V DRUŽBENO IN KULTURNO ŽIVLJENJE (nosilec: MK)**

**Strateški in podrejeni cilj:**

* + 1. **Spodbujanje specifičnega, aktivnega kulturnega delovanja in socialnega vključevanja v kulturi pripadnikov romske skupnosti, v skladu z njihovimi izraženimi kulturnimi potrebami.**

Kazalnik:

Število odobrenih projektov.

* + - 1. **Ohranitev, razvoj in predstavljanje kulture, jezika in identitete romske skupnosti, večja ozaveščenost prebivalcev Slovenije o kulturi in jeziku manjšinskih skupnosti ter večja dostopnost kulturnih dobrin za posameznike, pripadnike romske skupnosti.**

Kazalnik:

* Število izvedenih projektov. V letu 2020 je bilo izvedenih 59 projektov. Dosežena vrednost od leta 2021 naj bi bila minimalno 60 projektov na leto.

Cilj je bil dosežen. Število odobrenih in izvedenih projektov je bilo v letu 2022 celo znatno višje od pričakovanih vrednosti. Odobrenih je bilo 86 projektov, od tega je bilo financiranih in izvedenih 85 projektov, ker je eden izmed prijaviteljev zavrnil podpis pogodbe.

**Ukrep:**

1. **Podpora dejavnostim za ohranjanje, spoznavanje, predstavljanje in razumevanje romske kulture in jezika ter izboljševanje možnosti za kulturno raznovrstnost in dostopnost do kulturnih dobrin.**

***Poročilo MK:***

Ukrep se je izvajal. Izveden je bil javni razpis za izbor in financiranje kulturnih projektov na področju romske skupnosti za leto 2022.

Na razpis so se lahko prijavile nepridobitne kulturne organizacije s statusom pravne osebe zasebnega prava na področju romske skupnosti v RS, ki so registrirane za opravljanje kulturnoumetniških dejavnosti in posredovanje kulturnih dobrin v Sloveniji in delujejo vsaj eno leto od datuma registracije na področju romske skupnosti, ter ustvarjalci na področju romske skupnosti v RS s statusom samozaposlenih v kulturi. Prijavile so se s kulturnimi projekti, ki odražajo njihove trenutne potrebe na področju kulture. Cilji javnega razpisa so bili ohranjanje, promocija in razvoj kulture, jezika in identitete romske skupnosti, spodbujanje aktivnosti in ustvarjalnosti pripadnikov romske skupnosti na področju kulture, višja raven varovanja kulturnih pravic v okviru deklariranih človekovih pravic, kulturna integracija ob ohranjanju kulturne raznovrstnosti ter večja ozaveščenost o kulturi in jeziku romske skupnosti. Financiranje projektov omogoča nevladnim organizacijam in samozaposlenim, da izvajajo projekte pripadnikov romske skupnosti oziroma so njim namenjeni. Ti projekti omogočajo ohranjanje in predstavljanje romske kulture in jezika ter pripomorejo k njenemu spoznavanju in razumevanju. Pripadnikom romske skupnosti pa tovrstni projekti dajejo priložnost, da se aktivneje vključujejo na področje kulture ter imajo možnost za dostop do kulturnih dobrin.

`sig, id=2`

MK spodbuja kulturno raznovrstnost s tem, ker podpira projekte na vseh področjih kulture: izdajateljska in založniška dejavnost, spletne strani, dejavnosti kulturnih skupin, kulturna animacija, dejavnosti za ohranjanje jezika, mednarodno sodelovanje, medsebojno kulturno sodelovanje različnih manjšinskih etničnih skupnosti, predstavitve kulturnih dejavnosti širšemu okolju, prireditve, predavanja, seminarji, delavnice, digitalizacija ipd.

Za leto 2022 so se sredstva povišala za 50.000 evrov glede na leto prej, kar pomeni za 54,28 % in naj bi v prihodnje, če bo dopuščal proračun, ostala na isti ravni kot leta 2022. Odobrenih je bilo tako 142.114 evrov za 86 projektov, realizirano oziroma izplačano pa 141.599,11 evra za 85 projektov, kar predstavlja 99,64 % realizacijo.

* + - 1. **Spodbujanje socialnega vključevanja pripadnikov romske skupnosti.**

Kazalnik:

* Število oseb, pripadnikov romske skupnosti, vključenih v program. Program se bo začel izvajati predvidoma od leta 2023, dosežena vrednost naj bi bila vključenih 200 pripadnikov romske skupnosti (180 na vzhodu in 20 na zahodu Slovenije).

Ker se bo program začel izvajati od leta 2023 dalje, o doseganju kazalnika še ni možno poročati.

**Ukrep:**

1. **Opismenjevanje pripadnikov romske skupnosti na področju kulture.**

***Poročilo MK:***

Ukrep se v letu 2022 ni izvajal, kar je v skladu z načrti iz NPUR 2021–2030, saj je v njem določeno, da se bo ta ukrep začel izvajati predvidoma v letu 2023.

# IZBOLJŠANJE SOBIVANJA V ROMSKIH NASELJIH IN NJIHOVI OKOLICI (nosilec: MNZ)

**Strateški in podrejeni cilj:**

* + 1. **Izboljšanje varnosti in sobivanja v romskih naseljih, njihovi okolici oziroma na varnostno obremenjenih območjih.**

Kazalnik:

Varnostna ocena policije ter mnenje občin in drugih deležnikov glede izboljšanja varnosti v romskih naseljih, njihovi okolici oziroma na varnostno obremenjenih območjih.

* + - 1. **Izboljšanje varnosti v romskih naseljih, njihovi okolici oziroma varnostno obremenjenih območjih.**

Kazalniki:

* Merjenje in analiza reakcijskega časa.
* Število načrtovanih rednih policijskih dejavnosti v primerjavi s preteklimi obdobji.
* Število preventivnih stikov in razgovorov s povratniki prekrškov in KD v primerjavi s preteklimi obdobji ter število privedb storilcev KD, pridržanj, mediacij idr.
* Število KD, prekrškov v primerjavi s preteklimi obdobji.
* Mnenje (ocena) občin v primerjavi s preteklim obdobjem.

**Ukrepi:**

1. **Zagotavljanje učinkovitih policijskih intervencij v romskih naseljih.**

***Poročilo MNZ:***

V danem primeru gre v prvi vrsti za ciljni ukrep, ki je na eni strani namenjen policistom za izvajanje učinkovitih intervencij v romskih in drugih multikulturnih skupnostih, na drugi strani pa želijo dosegati večje učinke pri intervencijah. Vzpostavitev javnega reda, zavarovanje življenja in premoženja so temeljne naloge policije in jih ta zagotavlja z izvedbo prvih ukrepov v romski skupnosti ob interveniranju. Vendar pa gre v nadaljevanju tudi za integracijski ukrep, ki bo imel dolgoročno učinkovanje. Usposobljenost policistov za interveniranje v romskih skupnostih zagotavlja večjo učinkovitost, kvalitetno izvedbo intervencije in hkrati predstavlja večjo varnost vseh policistov. Policisti so izvajali vse aktivnosti za zagotavljanje učinkovite policijske intervencije skladno z Usmeritvami za izvajanje policijske intervencije in Katalogom standardov policijskih postopkov ter mesečno spremljali statistične podatke o stanju javnega reda in miru in ostale analitične podatke o policijskih intervencijah. V primerih množičnih kršitev, napadih na policiste in preprečitvah uradnih dejanj, neuspešnih policijskih intervencijah ter primerih, ko je bil javni red in mir (v nadaljnjem besedilu: JRM) huje kršen, so na policijskih upravah pripravili analizo ter izkušnje in ugotovitve upoštevali pri načrtovanju nadaljnjega dela. Tudi z akcijskim načrtom je bilo določeno, da se policijski starešine in policisti, ki izvajajo naloge na območjih z romskimi naselji, dodatno usposobijo za izvajanje intervencij v romskih naseljih. V policiji so v uporabi Usmeritve za izvajanje policijske intervencije, ki v točki 4.5. »Intervencija v subkulturni skupnosti« opredeljujejo posebnosti in način izvedbe intervencij v subkulturni skupnosti. Poleg omenjenih usmeritev je bil za lažjo, učinkovitejšo in varno izvedbo intervencij v romskih naseljih v letu 2021 izdelan dodaten priročnik »Intervencija v subkulturni skupnosti«, kjer so policisti opozorjeni na posebnosti, dodatno opremo, potrebno število in načine vodenja intervencij v subkulturni skupnosti.

V zvezi s tem je bilo v policiji v letu 2022 v PU Murska Sobota, PU Ljubljana in PU Novo mesto ponovno izvedenih več usposabljanj na temo seznanitve s priročnikom »Intervencija v subkulturni skupnosti«. V letu 2022 je bilo skupno prijavljenih 63 primerov streljanja v romskih skupnostih, od tega je bilo 13 (10) primerov streljanja potrjenih. Policisti so obravnavali 224 prijav kurjenja in 168 primerov kršitev zaradi hrupa. Na podlagi zbranih obvestil so policisti izvedli 135 hišnih preiskav, v katerih je bilo zaseženo tudi orožje in strelivo. 53 (59) osumljencem je bila odvzeta prostost. 32 osumljencev je bilo privedenih k preiskovalnemu sodniku.

Skupno število intervencij, povezanih s prijavami streljanja, predvajanja glasne glasbe, kurjenja v romskih naseljih in njihovi okolici ter prijavljenimi bagatelnimi kaznivimi dejanji, je bilo 930 v letu 2021 in 1066 v letu 2022, kar predstavlja 12,8 % povečanje. Število prijavljenih streljanj se je v letu 2022 zmanjšalo na 63 (73 v letu 2021), prav tako se je zmanjšalo število primerov kršitev, povezanih s hrupom, in sicer s 189 v letu 2021 na 168 v letu 2022. Povečalo pa se je število prijavljenih primerov kurjenja, in sicer s 171 v letu 2021 na 224 v letu 2022. Največji razlog za povečanje skupnega števila intervencij je število prijavljenih bagatelnih kaznivih dejanj, ki se je iz 497 primerov v letu 2021 povečalo na 611 primerov v letu 2022.

V policiji je od začetka leta 2022 do septembra 2022 potekalo merjenje reakcijskega časa interveniranja v romskih skupnostih. Ker policija ne vodi in zakonsko ne more evidentirati intervencij glede na narodnostno pripadnost posameznikov, je merjenje potekalo na način, da so policisti zapise v poročilih dežurnega in dnevnikih dogodkov operativno komunikacijskih centrov ročno pregledovali glede na poznavanje problematike, nato prav tako ročno računali reakcijske čase interveniranj. Gre za zelo zapleten, dolgotrajen in za policijo zelo obremenjujoč proces, ki je bil zaradi racionalizacije dela s septembrom 2022 tudi ukinjen. Zaradi navedenega v prihodnjih poročanjih o reakcijskem času interveniranj in poročanj o tem kazalniku ne bo mogoče prikazati. V obdobju od januarja 2022 do vključno avgusta 2022 je bilo na podlagi zgoraj opisane metodologije izmerjeno, da je povprečen odzivni čas za zagotavljanje intervencij v romskih naseljih 16,67 minut.

Poleg policistov iz policijskih uprav, kjer gre za izstopajoče varnostne pojave v romskih naseljih, so bili ob pričakovanem povečanju varnostnih pojavov za izvedbo nalog tem upravam dodeljeni tudi policisti iz drugih enot (Letalska policijska enota, konjenica, vodniki službenih psov, Specializirana enota za nadzor državne meje, Specializirana enota za nadzor prometa, Posebna policijska enota itd.).

Izvedba ukrepov, določenih v NPUR 2021–2030, je bila v več primerih izvedena s prilagajanjem dela in dodelitvijo dodatne kadrovske pomoči določenim enotam, kar pomeni, da bi vsi izvedeni ukrepi dosegli svoj namen v celoti ob hitrem in ustreznem procesiranju storilcev prekrškov in kaznivih dejanj. Problematika napadov na policiste in druge interventne službe med izvajanjem intervencij v romskih naseljih se odraža v vedno bolj nasilnih in predrznih kaznivih ravnanjih posameznih Romov. Ta ravnanja predstavljajo vzorec, ki pri pripadnikih romskih skupnosti in lokalnem prebivalstvu krepi občutek neučinkovitosti policije in drugih pristojnih institucij ter neučinkovitost kaznovalne in socialne politike. Zelo pomemben dejavnik na tem področju je tudi ustrezna socializacija Romov, ki bi v veliki meri pripomogla k upoštevanju pozitivnih in z zakonom določenih norm.

1. **Zagotavljanje večje vidnosti policijskega dela v bližini romskih naselij.**

***Poročilo MNZ:***

Gre za integracijski ukrep, ki ga policija izvaja v okviru svoje redne dejavnosti, skladno z letnim načrtom dela policije. Policijsko delo v skupnosti in preventivne aktivnosti v romski skupnosti se izvajajo na podlagi načrtov dela policijskih uprav in policijskih postaj, kjer se z letnimi, mesečnimi, tedenskimi in tudi dnevnimi načrti dela načrtuje prisotnost policistov na določenem območju. Gre pa tudi za ciljno usmerjen ukrep, ker večina ukrepov za dosego cilja »Izboljšanje varnosti v romskih naseljih, njihovi okolici oziroma varnostno obremenjenih območjih«, izhaja iz ukrepov v NPUR 2021–2030.

Delo policije bo tudi v prihodnje temeljilo na podlagi izvajanja vseh ukrepov v NPUR 2021–2030. S poudarkom na izvajanju policijskega dela v romski skupnosti bo policija dosledno uresničevala temeljne naloge Zakona o nalogah in pooblastilih policije, Zakona o organiziranosti in delu policije, Resolucije o nacionalnem programu preprečevanja in zatiranja kriminalitete za obdobje 2019–2023, Srednjeročnega načrta razvoja dela policije 2018–2022 in Resolucije o dolgoročnem razvoju policije do leta 2025. To pomeni zasledovanje in uresničevanje poglavitnih ciljev, ki izhajajo iz strateškega dokumenta policije, Strategije policijskega dela v skupnosti iz leta 2013 in Resolucije o dolgoročnem razvoju policije do leta 2025.

Tako so enote z različnimi oblikami rednega policijskega dela zagotavljale večjo vidnost v bližini romskih naselij. Poleg rednih oblik dela in zagotavljanja stalne prisotnosti patrulje na teh območjih so enote organizirale in izvedle poostrene nadzore in druge oblike akcijskega dela, v katere so bili vključeni tudi policisti drugih enot (Posebne policijske enote, Postaje letališke policije, Specialne enote, policisti vodniki službenih psov, policisti konjeniki idr.).

Pregled oziroma opis rezultatov ukrepa (upoštevati dimenzijo spola in mladih, kjer je to le možno):

V času merjenja izvedenih ukrepov so policisti izvedli skupaj 318 (725) poostrenih nadzorov.

Na območju PU Novo mesto in PU Ljubljana so bile v zgoraj navedenem obdobju leta 2021 organizirane in izvedene aktivnosti za povečanje vidnosti policije v romskih naseljih in njihovih okolicah.

PU Ljubljana, PU Murska Sobota in PU Novo mesto so v letu 2022 policistom odredile 9324 služb na VOO z romskimi naselji. PU Ljubljana je policistom na območjih policijskih enot z romskimi naselji odredila 3113 služb, PU Murska Sobota 2858 služb in PU Novo mesto 3353 služb.

Pozitivna izkušnja zagotavljanja večje vidnosti policijskega dela v romski skupnosti je bila, da v času policijske prisotnosti in izvajanja preventivnih aktivnosti ni bilo zaznati povečanega števila odklonskih ravnanj s strani Romov, kar pa za izvedbo interventnih nalog ni možno trditi. Policisti so bili v preteklem letu ob izvedbi interventnih nalog v romskih naseljih deležni napadov na policiste, zaradi česar je bilo tudi nekaj policistov poškodovanih, prav tako so bila poškodovana tudi vozila policije. Ugotavlja se, da se je v tem obdobju nekoliko zmanjšalo število odklonskih dejanj na omenjenih območjih. Izstopajoči so bili le primeri prijav prekomerne uporabe pirotehnike in streljanja v času božično-novoletnih praznikov.

1. **Zagotavljanje proaktivnosti obravnav potencialnih varnostnih dogodkov v romskih naseljih.**

***Poročilo MNZ:***

Gre za ciljno usmerjen ukrep, ki je namenjen preprečevanju izvrševanja odklonskih pojavov v romski skupnosti (še posebej v romskih naseljih in njihovi okolici) in temelji na predhodnih izkušnjah dela policije, ki ga izvaja v okviru svoje redne dejavnosti, skladno z letnim načrtom dela policije, na podlagi ZNPPol, ZODPol, Resolucije o dolgoročnem razvoju in delu policije do leta 2025[[23]](#footnote-23), Policijskega dela v skupnosti (2013), kjer gre za usmeritve za delo policije in NPUR 2021–2030.

Policisti so z različnimi oblikami dela pridobivali podatke o potencialnih varnostnih dogodkih v romskih naseljih in z ustreznim načrtovanjem v nadaljevanju zagotavljali njihovo proaktivno obravnavo. Na podlagi pridobljenih informacij, predvsem pa iz izkušenj iz preteklih obdobij, je policija načrtovala izvedbo nalog za preprečevanje in obravnavo pričakovanih varnostnih pojavov glede na čas, kraj in način storitve. Predvsem se poveča obravnava določenih varnostnih pojavov v času praznovanja določenih praznikov (velika noč, 1. maj, božič, novo leto), kjer se poveča število prijav streljanja z orožjem, prepovedanega kurjenja, prepovedane uporabe pirotehnike itd. V teh obdobjih so bili najbolj obremenjenim policijskim upravam v pomoč za uspešno preprečevanje in obravnavo tovrstnih dejanj dodeljeni policisti iz drugih enot.

Policisti PU Ljubljana, Murska Sobota in Novo mesto so v letu 2022 sodelovali na 91 (v letu 2021 na 100) sestankih varnostnih sosvetov. Organiziranih je bilo 11 (v letu 2021 38) posvetov z drugimi subjekti, kot so center za socialno delo, inšpekcijske službe, krajevne skupnosti, občine, šole ipd. Vsebina sestankov se je nanašala na izboljšanje sodelovanja, ozaveščanje (takojšnje obveščanje policije o kršitvah, namestitev kamer in alarmnih naprav, zaklepanje hiš in avtomobilov) in zagotavljanje večje varnosti.

Policisti vseh treh PU so v letu 2022 opravili 583 razgovorov s predstavniki lokalne skupnosti in 1043 razgovorov z drugimi subjekti, ki delujejo na predmetnem področju.

Vsebina sestankov in razgovorov se je nanašala na izboljšanje sodelovanja med različnimi deležniki, ozaveščanje ljudi (takojšnje obveščanje policije o kršitvah, namestitev kamer in alarmnih naprav, zaklepanje hiš in avtomobilov, drugo samo-zaščitniško ravnanje) in skupne aktivnosti za zagotavljanje večje varnosti v romskih naseljih in njihovih okolicah.

Policisti PU Ljubljana, PU Murska Sobota in PU Novo mesto so v letu 2022 opravili 359 razgovorov z organizatorji zabav v romskih naseljih ter 4331 razgovorov z Romi o dogajanju v romskih naseljih in varnostni problematiki. Policisti na območju PU Ljubljana so opravili 3 razgovore z organizatorji zabav ter 83 razgovorov z Romi, na območju PU Murska Sobota 4 razgovore z organizatorji zabav ter 477 razgovorov z Romi, na območju PU Novo mesto pa je bilo opravljenih 352 razgovorov z organizatorji zabav ter 3771 razgovorov z Romi o dogajanju v romskih naseljih in varnostni problematiki.

Generalna policijska uprava je tudi v letu 2022 nudila kadrovsko pomoč PU Novo mesto pri organizaciji poostrenih nadzorov, v katere so bile vključene tudi druge PU in NOE GPU (Letalska policijska enota, konjenica, vodniki službenih psov, Specializirana enota za nadzor državne meje, Specializirana enota za nadzor prometa, Posebna policijska enota).

1. **Zagotavljanje večje »statistične« varnosti na območjih, kjer živi romska skupnost.**

***Poročilo MNZ:***

Policija je v letu 2022 mesečno spremljala statistične podatke o stanju JRM in ostale analitične podatke s področja splošne varnosti ljudi in premoženja ter interventnih dogodkov in na podlagi tako pridobljenih podatkov in informacij sprotno načrtovala izvedbo novih nalog za preprečevanje varnostnih pojavov in povečanje stopnje varnosti na določenem območju.

V okviru Generalne policijske uprave pod vodstvom Policijske akademije od 15. septembra 2021 dalje deluje stalna Delovna skupina za delo policije v multikulturni družbi in s subkulturnimi skupinami. Delovna skupina deluje v okviru izvajanja obeh akcijskih načrtov in naj bi se predvidoma sestajala enkrat mesečno. Samo izvedbo ukrepov nadzoruje in usmerja Uprava uniformirane policije. Na podlagi poročanja članov delovne skupine se v nadaljevanju išče in predlaga izvedbo novih ali intenziviranje že obstoječih ukrepov. V letu 2022 so se mesečni sestanki članov delovne skupine izvajali vključno do septembra 2022. Od septembra 2022 dalje se aktivnosti nadaljujejo, vendar zaradi racionalizacije dela člani komunicirajo korespondenčno in po potrebi. Še vedno pa ostajata vsaj dva obvezna sestanka Delovne skupine za delo Policije v multikulturni družbi in subkulturnimi skupinami letno. Delovna skupina za delo policije v multikulturni družbi in s subkulturnimi skupinami je sestavljena iz širšega in ožjega članstva. S spremljanjem in načrtovanjem ukrepov se v glavnem ukvarjajo člani ožje delovne skupine in teh je 16. Za usmerjanje in nadzor skrbita revizor in pomočnik revizorja, delovna skupina pa deluje na državni ravni. Poleg navedenega v PU Novo mesto prav tako deluje delovna skupina, ustanovljena za območje PU Novo mesto.

Sistematična obdelava statističnih podatkov je zelo pomembno orodje pri načrtovanju nadaljnjih ukrepov za izboljšanje varnosti in hkrati zelo pomemben kazalnik trenutnega stanja v določenem okolju.

Policijski vodje vsaj enkrat letno predstavijo stanje varnosti na določenem območju lokalnim skupnostim. Člani občinskih svetov in drugih organov se ob tem seznanijo s številom posamezno obravnavanih primerov na določenem območju in z aktivnostmi, ki jih izvaja policija. Predstavniki lokalnih skupnosti ob tem prepoznavajo delo policije kot zelo dobro in ga izpostavijo tako na lokalnem, regionalnem in tudi državnem nivoju.

1. **Zagotavljanje večjega »občutka« varnosti v bližini romskih naselij.**

***Poročilo MNZ:***

Gre za ciljno usmerjen ukrep, s katerim so policisti PU Ljubljana, PU Murska Sobota in PU Novo mesto z različnimi oblikami dela zagotavljali stalno prisotnost v romskih naseljih in njihovi okolici, s ciljem zagotavljanja večjega občutka varnosti ljudi. Za dosego ciljev so PU prilagodile tako represivni kot preventivni odziv na varnostne dogodke (npr. seznanjanje prijaviteljev z ukrepi policije, delo s kršitelji povratniki, seznanjanje predstavnikov lokalnih skupnosti, KS, civilnih iniciativ z aktivnostmi in ukrepi policije, delo v policijski pisarni – PU Novo mesto, uporaba mobilne policijske pisarne idr.).

V zvezi s tem so policisti v letu 2022 izvajali naslednje naloge:

* opravljali razgovore s predstavniki lokalne skupnosti,
* opravljali razgovore s predstavniki drugih subjektov,
* sodelovali na sestankih multidisciplinarnih timov in varnostnih sosvetov ipd.,
* opravljali razgovore z organizatorji prireditev v romskih naseljih in
* opravljali razgovore z Romi o varnostni problematiki.

V letu 2022 je bilo skupno odrejenih 9324 služb policistom na varnostno obremenjenih območjih PU Novo mesto, PU Ljubljana in PU Murska Sobota.

Zbir vseh aktivnosti je rezultat dela vseh policistov in policistk v enotah in tudi tistih, ki so dodeljeni v pomoč. K temu velik delež prispevajo vsi štirje romski policisti, dva policista in dve policistki. Njihovo delo je usmerjeno v ozaveščanje Romov in izvajanje preventivnih aktivnosti.

Če se upošteva dejstvo, da je bilo za izvedbo tega ukrepa skupno izvedenih 6407 (4553 v letu 2021) aktivnosti in da sta v vsaki aktivnosti sodelovala vsaj en policist in vsaj en občan (predstavnik lokalne skupnosti, večinskega prebivalstva, romske skupnosti) je možno zatrditi, da je bilo vključenih najmanj 6407 (4553 v letu 2021) policistov in vsaj toliko oseb, na katere se je ukrep nanašal.

* + - 1. **Nadaljevati in okrepiti partnerski odnos z lokalnimi skupnostmi in romskimi skupnostmi z namenom izboljšanja sobivanja.**

Kazalnika:

* Število izvedenih preventivnih aktivnosti in drugih dejavnosti.
* Število sodelovanj v najrazličnejših komisijah, varnostnih sosvetih, odborih, delovnih skupinah in drugje.

**Ukrep:**

1. **Okrepitev izvajanja policijskega dela v skupnosti.**

***Poročilo MNZ:***

Policijsko delo v skupnosti in preventivne aktivnosti v romski skupnosti se izvajajo na podlagi načrtov dela policijskih uprav in policijskih postaj, kjer so določene tudi ciljne skupine in subjekti, ki sodelujejo. Romsko skupnost se v izvajanje tega ukrepa vključuje s stalnim sodelovanjem na vseh ravneh policije, kar je že dalj časa vzpostavljeno.

Policijske uprave in policijske postaje so v letu 2022 načrtovale in izvedle skupno 246 (207) preventivnih aktivnosti, ki so bile (skladno z Usmeritvami za izvajanje preventivnega dela in Navodilom o evidentiranju preventivnih aktivnosti) vnesene v evidenco preventivnih aktivnosti.

Center za raziskovanje in socialne veščine v okviru Policijske akademije in Generalne policijske uprave ter stalna delovna skupina Generalne policijske uprave sta v letu 2022 opravila 241 (143) preventivnih aktivnosti v romski skupnosti. Te najrazličnejše aktivnosti, usmerjene v romsko skupnost, so se nanašale na izvajanje sestankov, neformalnih razgovorov, svetovanj in opozarjanj, ozaveščanj o posameznih problemskih situacijah in neposrednih aktivnosti z romsko skupnostjo na terenu.

Skupno je policija v letu 2022 izvedla 487 (350) preventivnih aktivnosti.

Na podlagi Akcijskega načrta za vzdrževanje javnega reda in miru na območjih z večetnično skupnostjo so bile v letu 2022 izvedene še naslednje aktivnost:

* 583 (491 v letu 2021) opravljenih razgovorov s predstavniki lokalne skupnosti,
* 1043 (1433 v letu 2021) opravljenih razgovorov s predstavniki drugih subjektov,
* 91 (100 v letu 2021) izvedenih sodelovanj na sestankih sosvetov ipd.,
* 359 (226 v letu 2021) opravljenih razgovorov z organizatorji prireditev v romskih naseljih in
* 4331 (2870 v letu 2021) opravljenih razgovorov z Romi o varnostni problematiki.

Skupno je bilo tako izvedenih 6407 (4553 v letu 2021) aktivnosti.

Junija 2022 so policisti začeli izvajati preventivni projekt »ŠOLA – POT K USPEHU«.

Ugotavlja se, da je izpad in pomanjkanje osnovne socializacije bistvenega pomena za neuspešno integracijo Romov in neuspešno preprečevanje varnostnih pojavov v povezavi z romsko populacijo. V PU Novo mesto, Ljubljana in Murska Sobota so v tem obdobju v zvezi s projektom navezali stike s CSD-ji, predstavniki romskih organizacij, lokalnimi skupnostmi in predstavniki šolstva. Zavedanje, da se reševanje romske problematike močno navezuje na delo policije na vseh segmentih, je projektni pristop izvedbe preventivnega projekta »ŠOLA – POT K USPEHU«. Namen samega projekta je preprost naslov z namenom, da ga razumejo in ponotranjijo tisti Romi, ki jim je namenjen. Namen je tudi, da se za netipično »policijskim« naslovom na dolgi rok pričakuje izboljšanje varnostne situacije in uspešnejša integracija Romov. »Romski policisti« z delom v naseljih in s svojim zgledom ogromno prispevajo k navedenemu projektu. V poletnem času so se izvajali razni romski tabori, kjer je bilo sodelovanje »romskih policistov« izjemnega pomena za izvajanje preventivnega projekta. Namen samega projekta je, da se v okviru vseh aktivnosti, ki se že tako ali tako izvajajo, usmerjeno izvedejo še aktivnosti v zvezi s projektom. Ne gre za obširne in dodatno zelo obremenjujoče naloge. Gre za krajše pogovore in nagovarjanja staršev in otrok o pomembnosti šolanja in možnostih, ki jih dokončanje določenega programa usposabljanja ponujajo romskim otrokom. Zagotovo bo dvig socializacije in šolske izobrazbe imel v prihodnosti učinek tudi na izboljšanje varnosti. Predvsem pa, da se pri vsakem od deležnikov, naj gre za policista, delavca CSD ali predstavnika lokalne skupnosti ali šolstva ali pa za predstavnika romske skupnosti oziroma kogarkoli drugega, dosežeta občutek in spoznanje »to je tudi moj projekt«.

Policija pri izvajanju policijskega dela v skupnosti in z vsakodnevno prisotnostjo v romski skupnosti z najrazličnejšimi oblikami dela aktivno sodeluje tudi z romsko skupnostjo. Pri tem sodeluje s posamezniki, kot so npr. legitimno izvoljeni romski svetniki v občinskih svetih občin z romsko skupnostjo, in s predstavniki romskih organizacij, ki delujejo v Sloveniji (Svet romske skupnosti, Zveza Romov Slovenije, Zveza Romov za Dolenjsko, Zveza za razvoj romske skupnosti Preporod, Zveza za razvoj romske skupnosti – Bela krajina, Zveza romske skupnosti Umbrella–Dežnik in Forum romskih svetnikov).

Policija vzdržuje redne stike in redno sodeluje z legitimnimi predstavniki romske skupnosti, izmenjuje informacije in sodeluje pri reševanju konkretnih problemskih situacij. 24. marca 2022 je bil v Novem mestu, v sodelovanju s Forumom romskih svetnikov Slovenije, organiziran 8. sestanek med policijo, romskimi svetniki in lokalno skupnostjo.

Policija se pri izvajanju policijskega dela v (romski) skupnosti na vseh treh nivojih udeležuje sestankov, posvetov, komisij, multidisciplinarnih timov, kjer predstavlja svoje aktivnosti in sodeluje pri iskanju rešitev posameznih problemskih vprašanj.

Prav tako so se člani delovne skupine v letu 2022 udeležili nekaterih pomembnejših dogodkov in opravili naslednje aktivnosti:

* udeležba na 25. seji Odbora za notranje zadeve, javno upravo in lokalno samoupravo,
* udeležba na sestankih s predstavniki UN,
* predstavitev dela policije v romski skupnosti VČP,
* udeležba na regijskem varnostnem sosvetu v Murski Soboti,
* sodelovanje z UN v okviru projekta Nacionalna platforma za Rome (SIFOROMA5) na temo »Predstavitev priročnika o prepoznavanju zgodnjih in prisilnih porok v romski skupnosti in o ukrepanju v teh primerih«,
* udeležba na sejah vladne Delovne skupine za obravnavo romske problematike,
* udeležba na sestanku med policijo in romskimi svetniki občin v PU NM,
* udeležba na mednarodni romski konferenci (RIS Rakičan),
* izvedeno predavanje na taboru mladih Romov v organizaciji romske zveze Umbrella-Dežnik na temo »Prisotnosti diskriminatornih praks v javnih institucijah (pojavi diskriminacije in neenaka obravnava)« in pomen sodelovanja predstavnikov PP in romske skupnosti v RS,
* udeležba na 1. seji 2. delovne podskupine vladne Delovne skupine za obravnavo romske problematike: Socialna politika, izobraževanje in varnost,
* udeležba na nadaljevalnem sestanku o izvajanju Okvirne konvencije za varstvo narodnih manjšin v Sloveniji »Okvirna konvencija za varstvo narodnih manjšin – Follow-up sestanek«,
* udeležba na redni seji odbora za notranje zadeve v DZ ob obravnavi vladnega poročila o položaju romske skupnosti v Sloveniji za leto 2021.

Sodelovanje s člani Delovne skupine za delo policije v multikulturnih skupnostih in s subkulturnimi skupinami je odlično in visoko operativno. Okrepljeno je tudi sodelovanje in vključevanje v zahtevnejše in kompleksnejše primere, pri iskanju rešitev ter izvajanje in pomoč pri mediacijah. Glede tradicionalnega romanja Romov na Brezje in Novo Štifto so aktivnosti delovne skupine že primer dobre prakse. Tudi v 2022 so se aktivnosti izvajale, pri tem velja pohvala PU Kranj in sodelujočima PU Novo mesto ter PU Ljubljana za vse izvedene aktivnosti. Tak pristop kaže na dobro opravljeno delo, predvsem z rezultatom, da ti dnevi minejo brez izstopajočih varnostnih dogodkov.

Posebej velja pri izvajanju policijskega dela v skupnosti omeniti in poudariti sodelovanje policije (na vseh treh nivojih) s predstavniki civilnih iniciativ, in sicer Regijsko civilno iniciativo za reševanje romske problematike Novo mesto, civilno iniciativo Vaška skupnost Mihovica in civilno iniciativo Stop nasilju v Kočevju, s katerimi ima policija stalne kontakte.

Predstavnik policije je tudi član 2. delovne podskupine vladne Delovne skupine za obravnavo romske problematike: Socialna politika, izobraževanje in varnost in se je v letu 2022 udeležil prve seje te podskupine.

Policijsko delo v skupnosti dosega želene rezultate in učinke ob doslednem in vztrajnem izvajanju in seveda ob sodelovanju vseh subjektov, ki so odgovorni za varnost v posamezni lokalni skupnosti. Poleg osnovne in primarne funkcije, ki jo policija izvaja v smislu zagotavljanja splošne varnosti ljudi in premoženja, ob vseh ostalih temeljnih nalogah iz ZNPPol, je izvajanje policijskega dela v skupnosti uspešen model policijske dejavnosti, ki dosega boljše rezultate pri odpravi vseh varnostno-problemskih situacij v lokalnih skupnostih. Policijsko delo v romski skupnosti zahteva poseben pristop in veliko prilagodljivost specifikam. Ta pristop vpliva na uspešno skupno reševanje problemskih situacij, pravočasno medsebojno izmenjavo informacij in informiranost ter na odpravljanje vzrokov, ki vodijo do deviantnih problemskih situacij.

Policija se pri izvajanju policijskega dela v skupnosti še vedno srečuje s številnimi težavami in ovirami. Po eni strani gre za nezainteresiranost posameznih lokalnih skupnosti, po drugi strani pa tudi za nezainteresiranost in slabo odzivnost predstavnikov romske skupnosti na preventivne aktivnosti, ki jih izvaja policija v romski skupnosti. Najbolj učinkovite metode za reševanje posameznih problemskih vprašanj so učinkovito delovanje multidisciplinarnih timov in varnostnih sosvetov ob aktivni vlogi vseh subjektov, prav tako tudi neposredne preventivne aktivnosti opozarjanja in svetovanja predstavnikom romske skupnosti.

Izkušnje policije so podrobneje zapisane že v devetem poročilu o položaju romske skupnosti v Sloveniji.

# BOJ PROTI ANTICIGANIZMU IN DISKRIMINACIJI (nosilca: MNZ, UN)

**Strateški in podrejeni cilj:**

* + 1. **Izboljšanje ozaveščenosti ustanov in javnosti o prisotnosti in negativnih učinkih anticiganizma in diskriminacije ter njuno odpravljanje.**

Kazalnik:

Ocena Zagovornika načela enakosti o stanju na področju diskriminacije (letno poročilo).

* + - 1. **Izboljšanje usposobljenosti in ozaveščenosti policistov in drugih delavcev policije za delo v romski skupnosti.**

Kazalniki:

* Število usposabljanj.
* Število udeležencev.
* Evalvacije.

**Ukrep:**

1. **Izobraževanje in usposabljanje delavcev policije.**

***Poročilo MNZ:***

Policija je v letu 2022 skladno z verificiranim programom »Zavedanje stereotipov, obvladovanje predsodkov in preprečevanje diskriminacije v multikulturni skupnosti« izvajala usposabljanja za policiste in druge delavce policije, ki so namenjena pridobitvi ustreznega znanja za prepoznavanje in razumevanje različnih oblik diskriminacije in spoznavanja vseh specifik, ki so značilne za posamezne multikulturne skupnosti. Usposabljanja so namenjena tudi spoznavanju modelov dobrih praks in uspešnemu reševanju problemskih situacij. Gre za ukrep, skozi katerega se delavci policije še dodatno usposobijo za ustrezno odzivanje v stikih z »drugačnimi«, odrinjenimi na rob družbe, socialno izključenimi zaradi njihovega porekla, vrednot, načina življenja, usmerjenosti (spolne, verske, politične itd.), in osebnostnih lastnosti.

Pri izvajanju tega ukrepa izvajalec usposabljanj (Center za raziskovanje in socialne veščine v okviru Policijske akademije in Generalne policijske uprave) ob sodelovanju pristojnih policijskih uprav (PU)) upošteva potrebe posameznih policijskih enot tako na regionalnem kot lokalnem nivoju. Izvedba usposabljanj – spoznavanje specifik posameznih multikulturnih skupnosti (npr. konkretno o romski skupnosti) se torej prilagodi potrebam policijskih enot.

V letu 2022 sta bili izvedeni 2 usposabljanji za policiste iz vsebin tega programa, in sicer:

* 9. junija 2022 za policiste PU Ljubljana. Usposabljanja se je udeležilo 18 policistov;
* 15. novembra 2022 za policiste PU Kranj. Usposabljanja se je udeležilo 32 policistov.

Tovrstnega usposabljanja se je skupno udeležilo 50 policistov. Povratne informacije po izvedbi usposabljanja kažejo, da je doseglo namen. Po odzivu udeležencev so tovrstna usposabljanja zelo dobrodošla. Program usposabljanja je bil konec leta 2022 prenovljen in kot takšen tudi sprejet na Programskem svetu.

Policija posamezne vsebine predstavlja tudi v procesu izobraževanja, in sicer v programih Višje policijske šole pri predmetih »Etika in človekove pravice« in »Policija v družbi«, kjer določene ključne vsebine s področja enakosti obravnavanja in posebnosti v multikulturni skupnosti ter preprečevanja diskriminacije s specifikami romske skupnosti predava študentom. V letu 2022 je bilo izvedeno usposabljanje v 6 oddelkih kandidatom in kandidatkam za policiste. Skupno je bilo usposabljanja deležno 150 kandidatov in kandidatk.

Policija za vodstvene delavce izvaja usposabljanja »Vodenje v policiji«, kjer se udeleženci usposabljanja v 1. modulu pri predavanju na temo »Vloga vodstvenih delavcev pri delu policije v multikulturnih skupnostih« seznanijo tudi z vsebinami in specifikami dela policije v romski skupnosti. V letu 2022 je bilo predavanje izvedeno pri 18. in 19. generaciji. Skupno je bilo usposobljenih 40 kandidatov za bodoče policijske vodje oziroma so se usposabljanj udeležili že obstoječi policijski vodje.

Izkušnje in povratne informacije po izvedenih usposabljanjih kažejo na potrebo po tovrstnih znanjih, saj poleg teoretičnih osnov, ki so cilj usposabljanja, udeleženci dobijo tudi praktičen vpogled v reševanje posameznih problemskih situacij, s katerimi se najpogosteje srečujejo pri svojem delu. Tovrstna usposabljanja se v policiji izvajajo že od leta 2009 in jih je policija že dodobra spoznala in sprejela kot sestavni del izobraževalnega procesa in usposabljanja.

* + - 1. **Izboljšanje ozaveščenosti ustanov in doseganje njihove večje učinkovitosti pri delu s pripadniki romske skupnosti.**

Kazalniki:

* Število izobraževanj.
* Število delavnic.
* Število udeležencev.
* Evalvacije.
* Mnenje (ocena) UN.

**Ukrep:**

1. **Izobraževanje javnih uslužbencev, ki v okviru svojih pristojnosti delajo s predstavniki romske skupnosti.**

***Poročilo MNZ:***

Gre za ciljno usmerjen ukrep, katerega cilj je predvsem dvigniti usposobljenost javnih uslužbencev v komunikaciji s pripadniki romske skupnosti, s katerimi se srečujejo v okviru svojega dela. Eden izmed glavnih namenov tega ukrepa je tudi ozaveščanje o predsodkih in stereotipih do Romov v določenem okolju in spoprijemanje javnih uslužbencev z lastnimi predsodki in stereotipi ter iskanje praktičnih rešitev na specifične izzive v posameznem okolju, iz katerega prihajajo tako javni uslužbenci kot tudi predstavniki romske skupnosti.

Z izvajanjem tega ukrepa si preko specifičnega usposabljanja javnih uslužbencev prizadevajo za vpeljavo dobre osnove za razumevanje vseh specifik, ki jih delo z romsko skupnostjo prinaša javnim uslužbencem. Glede na cilje predvsem usklajenega in okrepljenega sodelovanja vseh relevantnih institucij na lokalni ravni ter na podlagi izkušenj policijskega dela v skupnosti je to tudi nujna nadgradnja dosedanjega dialoga med vsemi subjekti s ciljem osnovnega razumevanja posebnosti pri delu s predstavniki romske skupnosti, ustreznega odziva na posamezne problemske situacije in njihovega uspešnega reševanja. Javni uslužbenci z usposabljanjem pridobivajo osnovne informacije in znanja s področja boja proti diskriminaciji, normativne ureditve in pomena doslednega izvajanja pozitivne zakonodaje na področju varovanja človekovih pravic, zavedanja stereotipov in predsodkov o romski skupnosti. Spoznavajo različne načine in oblike pristopov k reševanju posameznih problemskih situacij, ki so najpogostejši pri delu z romsko skupnostjo. Posebno področje je namenjeno obvladovanju najrazličnejših konfliktov, s katerimi se posamezni javni uslužbenci pri delu z romsko skupnostjo srečujejo. Pri izvedbi vsakega usposabljanja po potrebi aktivno sodeluje tudi predstavnik romske skupnosti iz okolja, iz katerega prihajajo javni uslužbenci, ki preko lastnih izkušenj in v komunikaciji z udeleženci usposabljanj poskuša poiskati možne praktične rešitve izzivov glede na razmere v tistem okolju.

V letu 2022 so bila izvedena 3 usposabljanja za javne uslužbence, ki se v okviru svojih pristojnosti srečujejo s pripadniki romske skupnosti. V Trbovljah je bilo 9. junija 2022 izvedeno usposabljanje za 32 javnih uslužbencev CSD Zasavje, šolstva in vzgojno varstvenih zavodov iz Zasavja ter Društva prijateljev mladine iz Trbovelj. Na usposabljanju je bilo 25 uslužbencev CSD Zasavje in 7 uslužbencev šolstva in vzgoje. V mesecu novembru sta bili izvedeni 2 usposabljanji za uslužbence Splošne bolnišnice Novo mesto, in sicer 14. in 21. novembra 2022, na katerih je bilo skupno prisotnih 40 uslužbencev.

Skupno je bilo tako v letu 2022 na usposabljanjih, ki jih izvaja policija, prisotnih 72 javnih uslužbencev.

MNZ (policija) predlaga, da se na ustrezen način posameznim javnim uslužbencem predstavijo prednosti, ki jim jih taka usposabljanja prinašajo, tako v smislu ozaveščanja o specifikah pri delu z romsko skupnostjo kot tudi pri boljšem delu javnih uslužbencev. Treba je vzpostaviti védenje pri javnih uslužbencih, da taka usposabljanja obstajajo, in zavedanje, da lahko zaprosijo za tovrstna usposabljanja. Vsa usposabljanja, ki jih izvaja policija, so brezplačna.

* + - 1. **Izboljšanje ozaveščenosti večinskega prebivalstva in pripadnikov romske skupnosti.**

Kazalnika:

* Priljubljenost in razširjenost romskih oddaj na RTV Slovenija.
* Število romskih medijev, ki so uspešni na razpisih MK in SRSRS.

**Ukrep:**

1. **Sofinanciranje radijskih in televizijskih programov za romsko skupnost.**

***Poročilo UN in MK:***

UN je tudi v letu 2022 sofinanciral Javni zavod RTV Slovenija, v okviru katerega se pripravljajo *radijske in televizijske oddaje za romsko skupnost*. Radijska oddaja »*Naše poti / Amare Droma*« in televizijska oddaja »*Kaj govoriš = So vakeres?*« predstavljata stično točko za informiranje tako romskega kot večinskega prebivalstva v Sloveniji. Radijska oddaja »*Naše poti / Amare Droma*«, ki jo pripravljajo Romi sami, namenja pozornost osrednjim temam, povezanim z romskim prebivalstvom v Sloveniji, in sicer: šolstvu, integraciji v družbo, zaposlovanju, kulturi in umetnosti, zdravstveni oskrbi in varnosti. V murskosoboškem studiu TV Slovenija pa nastaja oddaja »*Kaj govoriš = So vakeres?*«, ki jo prav tako snujejo in pripravljajo Romi sami. Temeljni poslanstvi te oddaje sta seznanjanje neromske populacije z romsko tradicijo, kulturo in vrednotami na eni strani, na drugi pa tudi z njihovimi težavami pri vključevanju v družbo, poleg tega pa tudi poznavanje slovenskih Romov med sabo, saj romska populacija ni enovita in v Sloveniji živijo različne skupine Romov. S temi dejavnostmi se ohranjajo in razvijajo identiteta, jezik in kultura romske skupnosti ter se seznanja poslušalce in gledalce z jezikom, kulturo, identiteto in življenjem romske skupnosti.

Za namene sofinanciranja priprave obeh oddaj je UN v letu 2022 RTV Slovenija dodelil 193.000 evrov.

Nadalje je UN v letu 2022 preko sofinanciranja krovne organizacije romske skupnosti, tj. SRSRS, namenil tudi sredstva za sofinanciranje radijskih programov, ki jih ustvarjajo pripadniki romske skupnosti, in sicer za izvedbo javnega razpisa na tem področju. V okviru tega javnega razpisa SRSRS sta bila prejemnika sredstev Zveza Romov Slovenije (Radio Romic, ki deluje v okviru te zveze), ki je v letu 2022 prejela 60.708,20 evra, ter Zveza romske skupnosti Umbrella-Dežnik (spletni Radio Anglunipe, ki deluje v okviru Romskega informacijskega centra Slovenije – Anglunipe), ki je v letu 2022 prejela 2.341,97 evra.

MK pa v skladu z ZMed izvede **redni letni javni razpis za sofinanciranje programskih vsebin medijev**, na katerem za pridobitev javnih sredstev lahko kandidirajo tudi mediji, ki so namenjeni manjšinskim skupnostim oziroma ki jih izdajajo te skupnosti. Še več, pri tovrstnih programskih vsebinah je podana tudi pozitivna diskriminacija, saj se pri ocenjevanju prijavljenih projektov med drugim upoštevata tudi zakonska kriterija:

* zagotavljanje upoštevanja načela kulturne raznolikosti, načela enakih možnosti spolov ter uveljavljanja strpnosti,
* omogočanje uresničevanja pravice do javnega obveščanja in obveščenosti lokalnim in manjšinskim skupnostim in ali se razširja v manjšinskih jezikih.

V letu 2022 je bilo izvedenih in sofinanciranih 8 medijskih projektov, 2 od njih izključno z vsebinami za romsko skupnost v skupni višini 98.075,95 evra. Projekt *»MOST SOŽITJA«* na Radiu Romic, prijavitelja ZRS, je bil financiran v višini 29.964,92 evra. Radio Romic v oddaji v sklopu projekta *»Most sožitja«* pripravlja prispevke za zmanjšanje predsodkov glede Romov kot eni najbolj prepoznavnih ranljivih skupin v Sloveniji. Oddaje potekajo v slovenskem jeziku, deloma pa tudi v romščini. Ciljna populacija je romska in neromska skupnost v Prekmurju in širše. Vloga radija pa je predvsem spodbujati skupnosti za strpnost in sodelovanje, ozaveščanje in prepoznavanje različnih kultur, porekla, zgodovine in skupne preteklosti. Radio Romic skrbi za ohranjanje romske kulture in jezika, zbira tudi literaturo o Romih in literaturo romskih avtorjev. Člane romskih skupnosti spodbuja k aktivnemu  družbenemu delovanju tako znotraj romskih kot tudi drugih organizacij. Financiran je bil tudi projekt *»ZAHODNO DOLENJSKI ODMEVI«* na Radiu Univox v višini 68.111,03 evra. Oddaja skrbi za obveščanje Romov in prispeva k boljšemu sodelovanju med Romi in preostalim prebivalstvom, poroča o življenju Romov, njihovem kulturnem udejstvovanju, navadah in izobraževanju.

Sofinanciranih je bilo tudi 6 programskih vsebin medijev, ki so izpolnjevali kriterije razpisa na področju medijev, in so na različne načine vključevali obveščenost romske skupnosti, v skupni višini 306.852,14 evra, vendar pa ni možno oceniti, koliko sredstev se namenja za vsebine, namenjene romskim skupnostim (ker so del širših vsebin).

**Strateški in podrejeni cilj:**

* + 1. **Spodbujanje in krepitev udeležbe pripadnikov romske skupnosti z opolnomočenjem, sodelovanjem in zaupanjem.**

Kazalnik:

Ocena romske skupnosti in drugih deležnikov o udeležbi pripadnikov romske skupnosti

* + - 1. **Krepitev institucionalnega okvira predstavništva romske skupnosti v Sloveniji.**

Kazalniki:

* Obseg izvajanja programa Sveta romske skupnosti RS v posameznem letu.
* Število in vrsta izvedenih dejavnosti.
* Število podanih predlogov pristojnim organom.
* Število upoštevanih predlogov Sveta romske skupnosti RS od pristojnih organov.

**Ukrep:**

1. **Zagotavljanje delovanja Sveta romske skupnosti RS.**

***Poročilo UN in SRSRS:***

UN je na podlagi ZRomS-1 tudi v letu 2022 sofinanciral delovanje SRSRS, krovne organizacije romske skupnosti v Sloveniji. Delovanje SRSRS je v letu 2022 zajemalo izvedbo sej, dajanje predlogov in pobud pristojnim organom, srečanja in sestanke s predstavniki ministrstev, drugih državnih institucij in lokalnimi oblastmi, nadaljevanje aktivnosti delovne skupine za delo na terenu, sodelovanje z romskimi društvi in drugimi romskimi organizacijami, romskimi svetniki in ostalimi organizacijami, ki delujejo na področju romske skupnosti, mednarodno sodelovanje in izvedbo 3 javnih razpisov na različnih področjih za potrebe izvajanja aktivnosti na področju romske skupnosti.

V letu 2022 je SRSRS izvedel 2 redni in 2 izredni seji, njegovi predstavniki pa so se udeležili 31 sestankov na temo vprašanj, ki se nanašajo na romsko skupnost. SRSRS je v letu 2022 opravil naslednje aktivnosti:

* podal je mnenje v zvezi s pripravo Devetega poročila Vlade RS o položaju romske skupnosti v Sloveniji;
* predsednik SRSRS je bil imenovan za koordinatorja v zvezi z NPUR 2021–2030 in bo hkrati tudi vez z UN;
* s strani Občine Grosuplje je bil SRSRS zaprošen za predlaganje kandidata za člana komisije za pripravo volilnega imenika pripadnikov romske skupnosti v občini Grosuplje;
* odzval se je na poziv Varuha človekovih pravic glede volilne pravice in podrobnejših meril za ugotavljanje volilne pravice državljanov RS, pripadnikov romske skupnosti;
* na Vlado RS je naslovil predlog, da ta ponovno imenuje Komisijo Vlade RS za zaščito romske skupnosti ter predlagal, da to komisijo vodi eden izmed ministrov;
* na MGRT (zdaj MKRR) je naslovil zaprosilo za pojasnilo glede prerazporeditve sredstev iz postavke za komunalno opremljanje romskih naselij za turistično brv v MO Celje in podjetju Hermi. Na podlagi tega dopisa je dne 29. junija 2022 potekal tudi sestanek na MGRT (zdaj MKRR);
* s strani Državnega zbora je bil zaprošen za predložitev mnenja v zvezi s Predlogom Zakona o pokrajinah (ZPok), kar je tudi storil;
* na MGRT (zdaj MKRR) je poslal oceno stanja v romskih naseljih in oceno ter predloge področij, ki bi jih bilo treba preko razpisnih sredstev urejati;
* predsednik SRSRS je kot član vladne Delovne skupine za obravnavo romske problematike na predsednika delovne skupine naslovil mnenje in stališča do predlogov županov občin JV Slovenije in Posavja k sprejemu paketa sprememb zakonodaje za zaščito otrok v problematičnih socialnih okoljih;
* za potrebe dela vladne Delovne skupine za obravnavo romske problematike oziroma njeno delovno podskupino za področje infrastrukture, okolja, prostora in financiranja občin je pripravil predstavitev glavnih ugotovitev delovne skupine pri SRSRS, in sicer pregled preverjanja stanja na terenu.

SRSRS je v okviru svojega delovanja v podporo izvajanja aktivnosti organizacij, ki jih ustanavljajo pripadniki romske skupnosti, v letu 2022 izvedel 3 javne razpise, in sicer za sofinanciranje:

* aktivnosti zvez društev, v katere se združujejo pripadniki romske skupnosti;
* radijskih programov, ki jih ustvarjajo pripadniki romske skupnosti;
* programov in projektov romskih društev.

Pri SRSRS je tudi v letu 2022 delovala delovna skupina za delo na terenu, ki je nadaljevala svoje aktivnosti, kot jih je začela že v letu 2021, in sicer skozi organizacijo in izvedbo tematskih razprav in terenskih obiskov romskih naselij in občin, kjer živijo Romi.

V letu 2022 je SRSRS tako izvedel 3 tematske razprave z obiskom romskih naselij, in sicer:

* Tematska razprava o zaposlovanju Romov v JV delu Slovenije, 24. marca 2022, Ribnica.

Namen razprave je bil pridobiti informacije in izmenjati izkušnje na področju zaposlovanja Romov. SRSRS je ocenil, da je predvsem v JV Sloveniji zaposlovanje Romov eno najbolj izpostavljenih področij in ukrepi, ki jih izvaja MDDSZ, niso dovolj. SRSRS vidi priložnost predvsem v tem, da bi se mladi, izobraženi Romi, lahko zaposlili v javnih institucijah, ki se ukvarjajo z Romi (npr. občine, centri za socialno delo, zdravstveni domovi, šole itd.), pomoč bi potrebovali tudi romski podjetniki za uspešno poslovanje in vključevanje na trg dela, več aktivnosti bi moralo biti usmerjenih v povečanje zaposlitev pripadnikov romske skupnosti preko javnih del. SRSRS meni tudi, da bi bilo treba pripraviti posebne izobraževalne programe za odrasle Rome, na podlagi katerih bi ti imeli večjo možnost za zaposlitev (poklicni in srednješolski programi, prekvalifikacije, pridobivanja ustreznih veščin in znanja). Na tematski razpravi so udeleženci delili izkušnje s področja zaposlovanja pripadnikov romske skupnosti, SRSRS pa je predlagal uvedbo usposabljanja javnih uslužbencev, da bi ti spoznali Rome in okoliščine, v katerih živijo, ter predlagal načrtno zaposlovanje Romov v javnih institucijah, oblikovanje programov za pridobivanje delovnih navad, vključevanje v prijazna delovna okolja in pomoč podjetjem, ki jih odpirajo Romi (s svetovanjem, finančnimi spodbudami in ko že delujejo, preprečevanjem, da bi propadli).

* Tematska razprava o vključevanju/nevključevanju Romov v družbo v JV Sloveniji, 12. maj 2022, Šentjernej.

Tematska razprava je zajela vsa vsebinska področja in se je nanašala na vprašanja, ki so precej zapletena in kompleksna. V razpravi so bila izpostavljena getoizirana romska naselja, nereševanje bivanjskih razmer, slabo finančno stanje pripadnikov romske skupnosti, njihova nizka izobraženost in izjemno slaba vključenost v lokalno skupnost. Romi ne sodelujejo v družbenem, političnem, kulturnem in športnem življenju. Ključnega pomena za vključevanje Romov v družbo je, po mnenju vseh, izobraževanje. Preko različnih projektov, ki so tudi močno finančno podprti, se skuša pri Romih razvijati čut za družbeno odgovornost in spodbujati aktivno vključenost. Ugotovljeno je bilo, da gre za zahteven in počasen proces, a da je mnogim izvajalcem projektov uspelo kar nekaj Romov vključiti v družbo. Po drugi strani pa SRSRS opaža tudi odpor mnogih Romov do aktivnega vključevanja v družbo, kjer kot vzrok navajajo tradicijo, običaje in strah pred nesprejetostjo. Na tematski razpravi je bilo govora o tem, kako in na kakšen način bi lahko pospešili proces vključevanja Romov v družbo ter kako lahko vključevanje Romov v družbo vpliva na razvoj romske skupnosti in hkrati pozitivno na sožitje ter medkulturnost v družbi.

* Tematska razprava o primerih dobrih praks na področju reševanja bivalnih razmer, 3. oktober 2022, Novo mesto.

Urejanje bivanjskih razmer romske skupnosti v JV Sloveniji je ena najbolj perečih tem, ki zahteva posebno pozornost in skrb. Nekatere občine so v zadnjih nekaj letih, tudi z izdatno finančno pomočjo države, pravno in komunalno uredile romska naselja. Vendar pa so še mnoga romska naselja v tem delu države, ki ostajajo nelegalizirana in so brez ustrezne infrastrukture. Nekateri primeri dobrih praks so pokazali, da se lahko s skupnimi močmi in proaktivnim pristopom občin in države marsikaj naredi. V razpravi so bile obravnavane naslednje teme:

* primeri dobrih praks na področju reševanja bivalnih razmer;
* pristopi k reševanju bivanjskih razmer Romov v JV Sloveniji;
* vezava denarnih socialnih pomoči, ki jih prejemajo Romi, za potrebe reševanja bivanjskih razmer.

Terensko delo:

Delovna skupina SRSRS za delo na terenu je v drugi polovici leta 2022 pri svojem delu dala poudarek predvsem lokalnim volitvam in volitvam predstavnikov romske skupnosti v občinskih svetih v 20 občinah po Sloveniji. SRSRS meni, da romski svetniki še nikoli niso bili tako neaktivni kot v mandatu 2018–2022.

Participacija romske skupnosti na lokalni ravni je po mnenju SRSRS zelo pomembna, saj naj bi zagotavljala predstavništvo in soodločanje romske skupnosti v občinah, kjer živijo Romi. Ta možnost je zagotovljena v 20 občinah, kjer živijo Romi. Večje možnosti predstavništva Romov so zagotovljene v dveh občinah, in sicer v MO Murska Sobota, kjer ima romsko naselje Pušča status krajevne skupnosti, in v občini Tišina, kjer imajo Romi svoj vaški odbor v romskem naselju Vanča vas–Borejci. V zvezi s politično participacijo na lokalni ravni je šla delovna skupina SRSRS na teren v naslednja naselja: Žabjak (Novo mesto), Lokve (Črnomelj), Oaza (Grosuplje), Trdinova cesta (Šentjernej), Dobruška vas (Škocjan), Semič, Kuzma, Rogašovci, Beltinci, Črenšovci, Dolina (Puconci), Šalovci, Krašči (Cankova), Pertoča (Rogašovci), Ropoča (Rogašovci). Pred obiskom so se povezali z romskimi predstavniki v naseljih (svetniki, aktivisti, predsedniki društev). Pogovarjali so se s potencialnimi novimi kandidati in tudi aktualnimi romskimi svetniki. V nekaterih občinah je bilo kandidatov več, medtem ko v nekaterih interesa sploh ni bilo, zato so občinam pomagali, da bi našli vsaj enega kandidata. Predstavili so delo romskega svetnika in njegove pristojnosti. Ugotovili so, da veliko romskih svetnikov in tudi kandidatov za romske svetnike ne pozna svojih pristojnosti in pravic. Prav tako jih veliko nima informacij o posebnem delovnem telesu, ki ga mora občina ustanoviti ter kakšne so njegove naloge. Predvsem to velja za JV del Slovenije, pa tudi za nekatere posamezne občine v Prekmurju. V okviru dela na terenu so zato kandidatom za romske svetnike podali informacije o pomembnosti ustanovitve in delovanja delovnih teles občinskega sveta za spremljanje položaja romske skupnosti ter o nalogah teh delovnih teles, ki so:

* spremljanje in obravnavanje položaja pripadnikov romske skupnosti v samoupravni lokalni skupnosti;
* obravnavanje in dajanje predlogov ter pobude o vprašanjih, ki se nanašajo na položaj pripadnikov romske skupnosti in njihove pravice;
* dejavno sodelovanje pri uresničevanju razvojnega programa samoupravne lokalne skupnosti, zlasti pri razreševanju vprašanj, ki se nanašajo na položaj in razvoj romske skupnosti v samoupravni lokalni skupnosti;
* obravnavanje vprašanj, povezanih z ohranjanjem romskega jezika in kulture;
* sodelovanje z romskimi društvi in drugimi njihovimi organizacijami v samoupravni lokalni skupnosti.

Ugotovili so, da med občinami obstajajo razlike, in sicer da nekatere občine že same zelo proaktivno pristopajo in si želijo aktivnega svetnika. To so predvsem občine, kjer je posledično tudi položaj Romov boljši. Nekatere občine pa imajo romskega svetnika le zato, ker jim to nalaga zakon, nimajo pa nobenega interesa v sodelovanju s svetnikom izboljšati položaj Romov v lokalnem okolju. Delovna skupina SRSRS je opazila razlike tudi med zainteresiranimi kandidati za romskega svetnika. Nekateri kandidirajo, ker si želijo sprememb, imajo ideje in želijo biti aktivni v svojem lokalnem okolju, nekateri so svetniki že več let in obvladajo svoje delo ter so z njimi ljudje zadovoljni. Takšni svetniki večinoma želijo ponovno kandidirati. Nekateri pa so na začetku aktivni in pokažejo voljo, vendar čez čas, predvsem zaradi odnosa občin, izgubijo voljo za delo. Na SRSRS se je obrnilo tudi nekaj občin, ki so imele težave pri ustanavljanju posebnih občinskih volilnih komisij in s pripravami volilnega imenika oziroma pogoji za vpis v volilne imenike. SRSRS jim je pomagal pri iskanju kandidatov za člane volilnih komisij. SRSRS je sicer leta 2006 pripravil Merila za vpis v evidenco volilne pravice državljana RS – pripadnika romske skupnosti, ki jih je poslal vsem občinam, ki imajo romskega svetnika, vendar SRSRS ugotavlja, da se še vedno pojavljajo razne težave in nerazumevanje.

V letu 2022 je bilo SRSRS s strani UN zagotovljenih 392.000 evrov sredstev iz integralnega proračuna, od tega 100.000 evrov za redno delovanje, 7.000 evrov za stroške delovne skupine za delo na terenu in 285.000 evrov za stroške priprave in izvedbe treh javnih razpisov.

* + - 1. **Opolnomočenje in krepitev nevladnih organizacij, ki jih ustanavljajo pripadniki romske skupnosti.**

Kazalniki:

* Obseg izvajanja programa Sveta romske skupnosti RS v posameznem letu.
* Število in vrsta izvedenih dejavnosti.
* Število izvedenih dejavnosti, usmerjenih v preprečevanje diskriminacije in odpravljanje predsodkov in stereotipov do Romov na lokalni ravni.
* Število dejavnosti, namenjenih romskim ženskam, deklicam, mladim in starejšemu romskemu prebivalstvu.

**Ukrep:**

1. **Podpora dejavnostim organizacij romske skupnosti za izboljšanje položaja Romov in prepoznavanja romske skupnosti kot sestavnega dela slovenske družbe ter dejavnostim, usmerjenim v preprečevanje diskriminacije in odpravljanje predsodkov in stereotipov do Romov na lokalni ravni s poudarkom na romskih ženskah, deklicah, mladih in starejšem romskem prebivalstvu.**

***Poročilo UN:***

UN neposredno ne sofinancira nevladnih organizacij romske skupnosti, ampak sistemsko sofinancira delovanje krovne organizacije romske skupnosti, tj. SRSRS, ki je oseba javnega prava, ustanovljena na podlagi ZRomS-1. SRSRS pa preko treh javnih razpisov sofinancira nevladne organizacije, ki jih ustanavljajo pripadniki romske skupnosti, in jim nudi tudi določeno mero podpore. S tem se sistemsko in kontinuirano podpirata in krepita sodelovanje in aktivna vloga samih Romov ter njihovih organizacij. Skozi stalno podporo in spodbude, ki jih zagotavlja UN preko SRSRS, so v kombinaciji z ostalimi sistemskimi ukrepi, ki so na voljo vsem nevladnim organizacijam, zagotovljeni zelo dobri pogoji za razvoj (tudi) organizacij, ki jih ustanavljajo pripadniki romske skupnosti in aktivno udeležbo ter sodelovanje samih Romov.

S strani UN je bilo SRSRS za potrebe podpore tem aktivnostim v letu 2022 zagotovljenih skupaj 285.000 evrov. Gre za redno dejavnost, za katero se zagotavljajo integralna sredstva.

SRSRS je v letu 2022 izvedel naslednje javne razpise, namenjene nevladnim organizacijam, ki jih ustanavljajo pripadniki romske skupnosti:

* **Javni razpis za sofinanciranje programov aktivnosti zvez društev, v katere se združujejo pripadniki romske skupnosti v letu 2022 (JR-PRS 2022)[[24]](#footnote-24)**.

Predmet JR-PRS 2022 je bilo sofinanciranje aktivnosti, ki so bile med drugim namenjene spodbujanju vključevanja romskih otrok in mladih v lokalnih okoljih v programe predšolske vzgoje, programe osnovnošolskega, srednješolskega (vključno s poklicnim) in univerzitetnega izobraževanja, spodbujanja udeleževanja romskih otrok k dodatnim uram slovenščine ob vključitvi v OŠ (tam, kjer imajo šole za to ustrezno pripravljene programe in načrte), zmanjševanju problematike ne-obiskovanja pouka, spodbujanju staršev k vključevanju otrok v vzgojno izobraževalne zavode (vrtce, tudi neformalne vrtce v romskih naseljih s skrajšanim programom), spodbujanju uspešnega zaključevanja programov izobraževanja in odpravljanja pojava osipništva ter promociji izobraževanja kot vrednote in gonilne sile razvoja posameznika in skupnosti. Prav tako so bili sofinancirani programi aktivnosti, ki so bili namenjeni ozaveščanju otrok in mladih iz večinske skupnosti ter zaposlenih v javni upravi in pravosodnih organih o prisotnosti romske skupnosti, njeni kulturi in jezikovni sestavi ter pomenu za slovenski prostor, s ciljem približevanja in odpravljanja predsodkov ter stereotipov.

Seznam upravičencev JR-PRS 2022:

| **Upravičenec** | **Znesek sofinanciranja (v evrih)** |
| --- | --- |
| Zveza za razvoj romske manjšine Preporod, Lendavska ulica 5a, 9000 Murska Sobota | 53.528,90 |
| Romska športna zveza Slovenije – Pušča, Nova ul. 3, Pušča, 9000 Murska Sobota | 8.897,27 |
| Zveza Romov Slovenije, Arhitekta Novaka 13, 9000 Murska Sobota | 69.065,57 |
| Zveza romske skupnosti Slovenije Umbrella – Dežnik, Litijska c. 81a, 1000 Ljubljana | 43.905,90 |
| Zveza za razvoj romske skupnosti, Lokve 55, 8340 Črnomelj | 12.448,80 |
| Zveza za razvoj romskega turizma, športa in kulture Nova pot – Nevo drom, Kardoševa 4, 9000 Murska Sobota | 5.587,92 |

V nadaljevanju so podane informacije o izvedenih aktivnostih zvez društev, ki na javni razpis SRSRS prijavljajo svoje programe aktivnosti in so zavezane, da poročajo o doseganju rezultatov ter vključenosti oseb v izvedene aktivnosti.

**ZVEZA ZA RAZVOJ ROMSKE MANJŠINE – PREPOROD**

Ker je bilo leto 2022 evropsko leto mladih, so tudi v Zvezi Preporod posebno pozornost namenili mladim in jih skušali podpreti skozi večino svojih aktivnosti. Po drugi strani pa so leto 2022 zaznamovale tudi volitve, še posebej lokalne, ki so za romske svetnike izjemno pomembne. V duhu leta mladih so želeli vključiti čim več mladih, ki bodo v prihodnje predstavljali steber romske politične participacije.

Zveza Preporod je aktivnosti izvajala na podlagi štirih ključnih stebrov, in sicer:

* zeleno in zdravo socialno vključevanje Romov;
* razvoj romske politične participacije in zagovorništva;
* izobraževanje – na znanju temelječa družba;
* podporno okolje za razvoj romske skupnosti.

Kot ključne aktivnosti so izvedli:

* prvo mednarodno romsko konferenco z več kot 100 udeleženci,
* odmevno okroglo mizo z mladimi ob 8. aprilu,
* sprejem evropske komisarke za kohezijo na Pušči,
* romske tabore za učence v kar 4 romskih naseljih,
* številne projekte za različne organizacije, ki se ukvarjajo z razvojem romske skupnosti,
* dogovor o pripravi romskih akcijskih načrtov s 7 občinami.

V letu 2022 so izvedli skupaj 54 različnih aktivnosti in neposredno ali posredno vključili 1100 oseb, od tega 153 otrok, 87 mladih in 154 romskih žensk.

Z namenom zagotavljanja informiranja in obveščanja je bilo na spletni strani objavljenih 45 različnih novic, ki so zabeležile 11.237 ogledov spletne strani, na Youtube, kjer objavljajo posnetke in poročila s svojih dogodkov ter glasbene posnetke romske skupnosti, pa so v letu 2022 zabeležili 67.645 ogledov. Facebook omrežje je zabeležilo 6.473 dosega. Skupno so tako preko spletnih omrežjih dosegli 85.355 obiskovalcev.

**ROMSKA ŠPORTNA ZVEZA SLOVENIJE**

V letu 2022 se je programov aktivnosti ROMSKE NOGOMETNE AKADEMIJE, ki so izvedeni v več krajih v Pomurju (Pušča, Lendava, Kamenci, Cankova), udeležilo več kot 100 mladih Romov, deklic in dečkov v starostni skupini od 8 do 14 let, v razmerju približno 70 % dečkov in 30 % deklic. Pri teh aktivnostih so bili kot trenerji – mentorji vključeni sami Romi. Pomagali so kot prostovoljci pri izvedbi aktivnosti in pri delu z mladimi. Program je za vse udeležence brezplačen.

V okviru programa aktivnosti ROMSKA OTROŠKA MINI OLIMPIJADA se je zbralo približno 100 otrok, program je bil izveden v več sklopih in v sodelovanju z Regijsko pisarno OKS. Zaključek je potekal v mesecu decembru v OŠ Tišina. Udeleženih je bilo približno 50 % dečkov in 50 % deklic. Tudi ta program je bil za vse udeležence brezplačen.

V letu 2022 je bil izveden še program DAN/KAMP ETNIČNIH MANJŠIN v Lendavi, sodelovalo je skupno približno 50 romskih in neromskih otrok. Cilj je bil druženje, tekmovanje in vključevanje oziroma povezovanje mladih Romov in pripadnikov drugih narodnosti, ki živijo na tem območju. Udeleženih je bilo približno 50 % deklic in 50 % dečkov. Drugi del je bil izveden na Pušči z zaključkom, na katerem sta se pomerili romski reprezentanci Slovenije in Srbije. Sodelovalo je približno 50 otrok in 40 reprezentantov. Med otroki so prevladovali dečki (80 %), približno 20 % je bilo deklic. V reprezentancah so nastopili izključno moški, stari od 18 do 30 let. Tudi ta program je bil brezplačen.

**ZVEZA ROMOV SLOVENIJE**

Izvedene so bile naslednje aktivnosti:

AKTIVNOST 1: IZOBRAŽEVANJE IN ZAPOSLOVANJE ROMSKE SKUPNOSTI

* Izobraževanje mladih Romov – individualno svetovanje in pomoč romski mladini pri izbiri nadaljnjega izobraževanja, iskanju inštrukcij, pisanju raznih prošenj;
* izobraževanje romskih žensk – neposredno preko delavnic, ki se izvajajo v romskih naseljih po Sloveniji;
* zaposlovanje Romov: analiza stanja ter izvedba okrogle mize s predstavitvijo analize, kjer je bil glavni cilj spodbujanje delodajalcev k zaposlitvi pripadnikov romske skupnosti.

AKTIVNOST 2: OPOLNOMOČENJE ROMSKE SKUPNOSTI

* Usposabljanje na področju predstavništva, predvsem preko pomoči pri ustanavljanju romskih društev v lokalnih skupnosti, saj v nekaterih naselji lokalne oblasti nimajo sogovornikov med Romi;
* informiranje romske skupnosti – preko vključenih romskih društev in sestankov na lokalni ravni;
* izobraževanje na področju romoloških tem (romski jezik, kultura in zgodovina), ki jih ZRS izvaja skupaj z Inštitutom za romološke študije;
* poučevanje romskega jezika.

AKTIVNOST 3: OSVEŠČANJE IN BOJ PROTI PREDSODKOM IN DISKRIMINACIJI

* Obeležitev spomina na romske žrtve holokavsta – Porrajmos, 2. avgust (dogodek potekal 3. avgusta 2022);
* obeležitev svetovnega dneva romskega jezika – 5. november (dogodek potekal 2. novembra 2022);
* Skupaj gradimo mostove – Khataun keras phurtja – aktivnost je namenjena otrokom, mladini in ženskam, kjer je glavni cilj preko kulture zgraditi most med romsko skupnostjo in večinskim prebivalstvom.

AKTIVNOST 4: AKTIVNO DELOVANJE ZVEZE ROMOV SLOVENIJE IN POVEZOVANJE TER SODELOVANJE ROMSKE SKUPNOSTI Z VEČINSKIM PREBIVALSTVOM

* Izvedba sej in sestankov ZRS;
* sodelovanje ZRS in njenih delovnih teles z mednarodnimi romskimi organizacijami;
* tematski sestanki med ZRS, občinami z romsko skupnostjo in pristojnimi državnimi institucijami;
* pomoč romskim društvom.

AKTIVNOST 5: OHRANJANJE ROMSKE KULTURNE DEDIŠČINE IN PROMOCIJA ROMSKE SKUPNOSTI

* Osrednja prireditev ob svetovnem dnevu Romov – 8. april;
* delovanje in aktivnosti evropskega romskega muzeja v Murski Soboti skozi celo leto 2022 s stalno razstavo »Materialna kultura Romov«;
* založništvo: izdajanje romskega časopisa Romano them – Romski svet, časopisa za otroke Mri tikni Mini Multi in raznih knjig avtorja Jožefa Horvata Sandrelija;
* izvedba 5-dnevnega romskega tabora za romske otroke in mladino iz celotne Slovenije.

Poleg omenjenih aktivnosti ZRS sodeluje tudi z raznimi organizacijami in institucijami, kot so šole in fakultete, ki prihajajo na obisk na sedež ZRS. Obiskovalce in delegacije peljejo na obisk v romska naselja v Prekmurju in v romski vrtec Romano na Pušči. Na ZRS potekajo tudi razna srečanja z visokimi državnimi uradniki, veleposlaniki in drugimi. Na vse večje dogodke ZRS vabi predstavnike UN in ostalih državnih in lokalnih institucij, ki se ukvarjajo z romsko tematiko. Dogodki ZRS so medijsko dobro pokriti.

ZRS težko ocenjuje točno število vključenih oseb v vse aktivnosti, ki jih je v letu 2022 izvedla, saj je bilo v okviru prijavljenih aktivnosti izvedenih še vrsta podaktivnosti. Največji dogodek, ki ga organizira ZRS, je proslava ob svetovnem dnevu Romov, ki se je je v letu 2022 udeležilo 340 obiskovalcev, kar pomeni, da je bila Gledališčna dvorana Park v Murski Soboti ob proslavi popolnoma polna. Prav tako ZRS izdaja romski časopis Romano them, katerega naklada je 500 izvodov (časopis se izdaja dvakrat letno), in se ga razdeli tako med romsko kot neromsko prebivalstvo ter otroški časopis Mri tikni mini multi, ki se ga razdeli tako romskim kot neromskim otrokom.

ZRS ocenjuje, da je v okviru vseh izvedenih aktivnosti zajela približno 1.500 oziroma 2.000 pripadnikov romske skupnosti iz celotne Slovenije, ki so bili v aktivnosti vključeni posredno ali neposredno. Nekatere aktivnosti so izvajali izključno za romske in neromske otroke, nekatere za mlade Rome, nekatere aktivnosti pa so namenjene izključno romskim ženskam. Ocenjujejo, da so v aktivnosti vključili približno 400 otrok in mladih ter približno 150 romskih žensk.

**ZVEZA ROMSKE SKUPNOSTI UMBRELLA–DEŽNIK**

Zveza Umbrella–Dežnik se je trudila uspešno izvesti večino prijavljenih aktivnosti. Izvedla je aktivnosti, namenjene romskim otrokom in njihovim staršem, odraslim Romom in romskim ženskam. Eden izmed ciljev je bil odprava diskriminacije, predsodkov in stereotipov do romskih otrok in mladine. Velik poudarek je bil na opolnomočenju romskih žensk, ki temelji na ozaveščanju in informiranju romskih žensk o pomembnosti izobrazbe, vključevanju v družbeno življenje, o enakosti spolov, ukrepanju zoper diskriminacijo, zmanjševanju predsodkov skozi raznovrsten spekter kulturnih in izobraževalnih dogodkov. Terensko so delovali tudi v različnih regijah v Sloveniji, kjer živijo Romi, in na področjih, kjer so zgoščena romska naselja, predvsem v Ljubljani, Posavju in Maribor. Zveza Umbrella–Dežnik pokriva celotno Slovenijo, kjer je prisotna romska skupnost, in združuje informativno, izobraževalno in terensko dejavnost, ki je povezana z dolgoročno naravnanostjo in izboljšanjem položaja pripadnic in pripadnikov romske skupnosti.

Osredotočili so se na ciljno skupino: mladi Romi, med katere uvrščajo učence zadnje triade OŠ, dijake, študente univerz in osnovnih šol ter mlade med 15. in 29. letom starosti, ki niso vključeni v izobraževalni proces. Pri izvedbi programa in aktivnosti za dosego ciljev javnega razpisa so v celoti sledili ciljnim področjem razpisa. Mlade iz romske skupnosti so spodbujali k aktivaciji za približevanje trgu dela preko krepitve obče funkcionalne pismenosti, kot izredno pomembne v sodobnem svetu, oblikovali so tudi izobraževalni tabor za mlade, preko katerega pri mladih krepijo spoznavanje različnih poklicev, oblikovanje karierne poti in iskanje prve zaposlitve ter informiranje o možnostih programov APZ. Na tem področju so izvajali tudi delavnice vseživljenjske karierne orientacije ter terenska in individualna srečanja. Ker se zavedajo pojavov predsodkov, stereotipov in neenake obravnave, izhajajoč tudi iz nepoznavanja romske skupnosti in njene kulture, so pripravili predstavitve romskih praznikov, tradicije, jezika, zgodovine in kulture v lokalnih okoljih za mlade in širšo javnost iz večinskega prebivalstva, kamor so povabili tudi predstavnike javnih institucij.

Z namenom doseganja bolj dolgoročnih rezultatov so oblikovali specifične informativne dejavnosti s predstavitvijo romske skupnosti, ki bodo dolgoročno omogočale informiranje in ozaveščanje večinskega prebivalstva ter zaposlenih v javni upravi in pravosodnih organih o romski skupnosti.

Z namenom informiranja širše javnosti in javnih institucij ter odprte debate o problemih romske skupnosti s pojavi diskriminacije in neenake obravnave pa so zagotavljali celoletno zagovorništvo romske skupnosti v različnih regijah.

S projektnimi delavnicami, usmerjenimi k pomoči društvom pri prijavah na razpise na različnih področjih, s ciljem pravno-formalne ureditve in stabilizacije delovanja, so krepili samostojnost in hkrati medsebojno sodelovanje romskih društev in zvez. Za bolj učinkovito in ciljno usmerjeno delovanje so izvajali individualne delavnice za manjše skupine predstavnikov organizacij in zagotavljali informiranje o aktualnih razpisih.

S programom so si prizadevali za medsebojno povezovanje in sodelovanje različnih delov romske skupnosti, kar nakazuje že regionalna raznolikost pokrivanja vključenih romskih društev. Umbrella–Dežnik spodbuja večjo participacijo posameznih romskih društev na lokalnem pa tudi regionalnem nivoju, samostojnejše delovanje in večjo prepoznavnost v okolju, kjer ta društva delujejo. Skrbeli so tudi za večje sodelovanje z vladnimi in nevladnim organizacijami, spodbujali k udeležbi na posvetih, kampanjah in delavnicah namenjenim boju proti diskriminaciji in nestrpnosti.

V aktivnosti je bilo vključenih skupaj preko 2.500 (zaradi razdeljenega časopisa, poslušanosti radijskih oddaj, spremljanja spletne strani, udeležbe na različnih kulturnih dogodkih, razstavah, OM, literarnem večeru, ne morejo podati točnega in ločenega števila oseb po spolu). V program je bilo vključenih več kot 100 otrok (približno 30 deklic in 70 dečkov), več kot 220 mladih (približno 130 deklet in 90 fantov). Aktivno vključenih je bilo tudi 18 žensk in en predstavnik romske skupnosti v občinskem svetu.

**ZVEZA ZA RAZVOJ ROMSKEGA TURIZMA, ŠPORTA IN KULTURE NOVA POT – NEVO DROM**

S projektom »KDO SO NAŠE VZORNICE« so zasledovali cilj spodbujanja aktivacije pripadnic in pripadnikov romske skupnosti za približevanje trgu dela. Ključni namen programa je bil spodbujanje vključevanja v ukrepe APZ. Izpostavljanje vzornic je bil ključni element spodbujanja in povečanja aktivacije in samostojnega delovanja, s čimer so spodbujali pripadnice romske skupnosti in mlade nasploh, da stopijo v svet dela in zaposlitve. Predstavljene zgodbe in pogledi vzornic so predstavljali vključenim udeležencem v projektu vzor oziroma zgled za ravnanje v prihodnje.

Program je bil zastavljen kot živa in razvijajoča materija, ki je omogočala vključevanje vedno novih vzornic v projektne aktivnosti. Za identifikacijo vzornic in spodbujanje diskusije med udeleženci je bila v samem začetku uporabljena vključujoča metoda »Proaktivna kavarna« (Pro Action Café). Metoda je kot dialoški proces kolektivna, inovativna in hkrati preprosta ter je namenjena nagovarjanju začetnih vprašanj o motivih za zaposlovanje in neinvazivno nagovarja udeležence k aktivnemu sodelovanju. Udeleženkam in predvsem mladim je omogočila, da so medsebojno oplajali svoje ideje in reševali probleme tudi s pomočjo predstavnikov, ki so imeli izkušnje na področju razvoja programov spodbujanja zaposlovanja, predstavitve lastne karierne poti in sorodnih vsebin.

Vzornice so bile s predstavitvijo lastnih kariernih poti vir medsebojnih spodbud, ogledalo in navdih predstavnicam romske skupnosti in mladim. Posebej spodbudno v celotnem programu projekta je bilo večkrat slišano in poudarjeno s strani vzornic, da se lahko z lastnim trudom in voljo doseže zastavljeno, ne glede na možno diskriminacijo na poti do zastavljenega cilja.

Otroci so bili v projektne aktivnosti vključeni preko izvedenih taborov za otroke, ki so potekali v različnih romskih lokalnih skupnostih. Tako so bili tabori za otroke organizirani v Vanča vasi, Serdici in na Pušči. Večdnevni tabor za otroke so organizirali tudi v okviru letovanja na Debelem rtiču. Na taborih so se otroci seznanjali z različnimi tematikami, tako s področjem zdrave prehrane, telesne dejavnosti, gibanja, likovnega izražanja, ročnih spretnosti in kulinarike, ki je bila za otroke še posebej zanimiva.

V projekt je bilo vključenih skupno 254 oseb, od tega 223 žensk in 31 moških. V projektne aktivnosti so vključili tudi otroke, in sicer je bilo skupno vključenih 76 otrok, od tega 48 deklic in 28 dečkov.

**Zveza za razvoj romske skupnosti iz Črnomlja** kratkega povzetka izvedenih aktivnosti in ocene realiziranih ciljev ni poslala, čeprav jih je dolžna v skladu s pogodbo s SRSRS, ter se ni odzvala na pisni poziv SRSRS.

* **Javni razpis za sofinanciranje radijskih programov, ki jih ustvarjajo pripadniki romske skupnosti, v letu 2022 (JR-RPR 2022)[[25]](#footnote-25).**

Predmet JR-RPR 2022 je bilo sofinanciranje radijskih programov, ki so jih ustvarjali pripadniki romske skupnosti v letu 2022 in ki so podpirali spodbujanje priprave in predvajanja radijskih programov, ki jih ustvarjajo pripadniki romske skupnosti in ki so zagotavljali uravnoteženo prikazovanje romske tematike iz različnih zornih kotov (z vidika Romov, večinskega prebivalstva, državnih in nevladnih institucij, lokalne skupnosti, mednarodne javnosti, strokovne javnosti itd.), utrjevanje in ohranjanje narodne, jezikovne ter kulturne identitete Romov, vključevanje Romov v pripravo in predvajanje oddaj, ozaveščanje večinskega in romskega prebivalstva o medsebojnem spoštovanju, razumevanju in sprejemanju, vključevanje pozitivnih primerov medsebojnega sobivanja v lokalnem okolju.

Seznam upravičencev JR-RPR 2022:

| **Upravičenec** | **Znesek sofinanciranja (v evrih)** |
| --- | --- |
| Zveza romske skupnosti Umbrella – Dežnik, Litijska c. 81/a, 1000 Ljubljana | 2.341,97 |
| Zveza Romov Slovenije, Arhitekta Novaka 13, 9000 Murska Sobota | 60.708,20 |

* **Javni razpis za sofinanciranje programov in projektov romskih društev v letu 2022 (JR-RD 2022)[[26]](#footnote-26)**.

Predmet JR-RD 2022 je bilo sofinanciranje programov in projektov romskih društev v letu 2022, ki so spodbujali izvajanja programov in projektov romskih društev, in sicer na področju spodbujanja vseživljenjskega učenja, na področju medgeneracijskega sodelovanja, na področju spodbujanja enakosti, na področju spodbujanja izobraževanja, na področju ohranjanja, razvoja in promocije romske kulture in identitete in na področju ozaveščanja in boja proti diskriminaciji in nestrpnosti na terenu.

Seznam upravičencev JR-RD 2022:

| **Upravičenec** | **Znesek sofinanciranja (v evrih)** |
| --- | --- |
| Romski akademski klub | 1.500,00 |
| Romsko društvo Amala, Ljubljana | 2.000,00 |
| Romani kafenava Dobrota so.p., Maribor | 1.500,00 |
| Romsko društvo Amari bas – Naša sreča, Tišina | 1.500,00 |
| Romsko društvo Romani Union, Murska Sobota | 2.500,00 |
| Romsko društvo Romano pralipe so. p., Maribor | 2.000,00 |
| Romsko kulturno društvo Romnji, Lendava | 1.500,00 |
| Romsko kulturno in turistično društvo Pušča | 1.500,00 |
| Društvo upokojencev Pušča ROMI | 500,00 |
| Društvo RIC Anglunipe, Ljubljana | 2.500,00 |
| Romsko društvo Romano vilo, Ljubljana | 1.500,00 |
| Romsko društvo Romano veseli, Novo mesto | 1.500,00 |

Vsi ti projekti povečujejo ohranjanje identitete, kulture in jezika romske skupnosti ter ozaveščanje večinskega in romskega prebivalstva o medsebojnem spoštovanju, razumevanju in sprejemanju, hkrati pa spodbujajo k aktivaciji same pripadnike romske skupnosti, da so vključeni v pripravo in izvedbo aktivnosti.

# KREPITEV IZVAJANJA UKREPOV NA LOKALNI RAVNI (nosilca: UN, MKGP)

**Strateški in podrejeni cilj:**

* + 1. **Spodbujanje skupnega lokalnega razvoja in obravnavanje konkretnih lokalnih problematik.**

Kazalnik:

Poročila v okviru projekta Nacionalna platforma za Rome in število sprejetih lokalnih akcijskih načrtov ter oblikovanih multidisciplinarnih skupin v občinah.

* + - 1. **Krepitev celostne obravnave izzivov v lokalnih okoljih, kjer živijo pripadniki romske skupnosti, vzpostavljanje partnerskega odnosa med vsemi deležniki, krepitev njihovih kompetenc in ustrezno ter pravočasno ukrepanje pristojnih ustanov.**

Kazalniki:

* Število oblikovanih skupin v občinah.
* Število sej oziroma sestankov skupin.
* Število oblikovanih lokalnih akcijskih načrtov.
* Število izvedenih ukrepov in njihova uspešnost.
* Evalvacija dela skupin (občine in UN).
* Poročanje občine o delu skupine in izvajanju ukrepov ob letnem poročanju UN o izvedenih dejavnostih za pripravo poročil vlade.

**Ukrep:**

1. **Nadaljnje nudenje podpore občinam pri oblikovanju in delovanju multidisciplinarnih skupin za obravnavo konkretnih zadev v lokalnih okoljih, kjer živijo pripadniki romske skupnosti, ter pri pripravi konkretnih in realnih akcijskih načrtov za vključevanje Romov, prilagojenih potrebam v posamezni lokalni skupnosti.**

***Poročilo UN:***

Aktivnosti v okviru tega ukrepa je UN načrtoval skozi projekt Nacionalna platforma za Rome, in sicer v obliki nudenja podpore občinam, ki bodo izrazile interes in potrebo po podpori pri oblikovanju večdeležniških timov in njihovem delu ter pri pripravi lokalnih akcijskih načrtov. Pomen tovrstnega dela in možnosti podpore, ki jo UN v okviru projekta lahko nudi, so bile občinam že večkrat predstavljene, tako na skupnih sestankih in dogodkih z občinami kot tudi na sestankih s posameznimi občinami.

V letu 2022 za potrebe izvajanja tega ukrepa ni bilo izvedenih aktivnosti v okviru projekta Nacionalna platforma za Rome, saj s strani občin ni bilo izraženega interesa za tovrstno podporo. V zvezi s tem je treba upoštevati, da je bilo leto 2022 specifično, saj so potekale tako redne državnozborske kot tudi lokalne volitve, kar je posledično lahko vplivalo tudi na interes občin, da se lotijo priprave novih področnih programov oziroma lokalnih akcijskih načrtov. Ne glede na to je bila podpora zainteresiranim občinam s strani UN nudena:

* preko informacij in razprave v okviru večdeležniškega dogodka, namenjenega občinam, ki ga je UN izvedel v sodelovanju s SSRS dne 22. junija 2022[[27]](#footnote-27);
* z udeležbo predstavnikov UN na sestankih, ki so jih organizirale občine (UN se namreč dosledno in aktivno odziva s svojo udeležbo na vseh sestankih, kamor je povabljen). V podporo občinam pri njihovem delu se je predstavnik UN v letu 2022 udeleževal predvsem sestankov, ki sta jih sklicali občini Škocjan in Šentjernej.

Predstavniki nekaterih občin (župani občin Novo mesto, Črnomelj, Ribnica in Kočevje) so bili oktobra 2022 imenovani za člane Delovne skupine Vlade RS za obravnavo romske problematike in sodelovali na njenih dveh sejah (11. novembra 2022 v Ljubljani in 14. decembra 2022 v Novem mestu) ter na sestankih in pri delu njenih dveh podskupin (oba sestanka podskupin sta potekala 23. novembra 2022).

UN bo na podlagi interesa občin in v sodelovanju z njimi aktivnosti v okviru tega ukrepa skozi projekt Nacionalna platforma za Rome okrepil v letu 2023.

* + - 1. **Spodbujanje socialne vključenosti na podeželju.**

Kazalniki:

* Število uspešno izvedenih projektov.
* Število občin, ki bodo uspešno izvedle projekte.
* Poročanja občin o zmanjšanju problematike na območjih romskih naselij.

Izveden je bil en projekt za Rome za socialno vključevanje romske skupnosti ter ozaveščanje in odgovorno ravnanje. Projekt je bil izveden v eni občini, kjer živi romska skupnost. Podatka občine o zmanjševanju problematike na območju romskih naselij na podlagi projekta pristojno ministrstvo nima.

**Ukrep:**

1. **Programi za Rome za socialno vključevanje romske skupnosti ter ozaveščanje in odgovorno ravnanje romske skupnosti.**

***Poročilo MKGP:***

Pri načrtovanju ukrepov za problematiko v romskih naseljih se želi spodbujati pristop »od spodaj navzgor«, ki omogoča lokalnemu prebivalstvu, da z oblikovanjem lokalnih partnerstev, tako imenovanih lokalnih akcijskih skupin (v nadaljnjem besedilu: LAS), dejavno odloča o prednostnih nalogah in razvojnih ciljih tega območja, vključno z viri financiranja za doseganje ciljev lokalnega območja. Po tem pristopu je orodje pri spodbujanju skupnega lokalnega razvoja ukrep LEADER.

Poudariti je treba, da projekte, financirane iz ukrepa LEADER, na svojih javnih pozivih izbirajo LAS, projekt pa je lahko predmet sofinanciranja, če je njegova vsebina v skladu s cilji in potrebami, ki so opredeljeni v strategiji lokalnega razvoja. Naloge LAS so zagotavljanje informacij zainteresiranim prebivalcem na območju LAS, spodbujanje izvajanja operacij in pomoč potencialnim upravičencem pri pripravi operacij. Cilji ukrepa so s potencialnimi projekti ukrepa LEADER spodbujati socialno vključenost romske skupnosti, njihovo ozaveščanje o pomenu vključevanja v širšo skupnost ter jih ozaveščati in spodbujati k odgovornemu ravnanju.

V okviru javnega poziva za izbor operacij LAS Po poteh dediščine od Turjaka do Kolpe je bil v letu 2020 s strani Agencije RS za kmetijske trge in razvoj podeželja odobren projekt *Romska kultura zame in zate*, v višini 79.151,26 evra. Projekt je v izvajanju, v letu 2022 pa je bil izplačan zahtevek za izvedbo prve faze projekta v višini 50.735,02 evra.

Cilj projekta je ozaveščati romsko populacijo o pomenu vključevanja v širšo lokalno skupnost z ohranjanjem lastne kulture, hkrati pa s spoznavanjem kulture romske skupnosti na območju LAS premagovati predsodke in stereotipe pri večinskem prebivalstvu ter zvišati razumevanje romske kulture. Z izvajanjem delavnic plesa in športa bi Rome seznanili s pomenom gibanja in zdrave prehrane. V romskih naseljih se pojavlja tudi težava z odpadki, predvsem zbiranjem in ločevanjem, zato se bodo v dve romski naselji namestili zabojniki za ločeno zbiranje odpadkov.

V okviru projekta se izvajajo šiviljski tečaji za romske ženske, ki bodo potem v vlogi mentoric romske najstnice učile šivati oblačila. Izvajajo se plesni tečaji za mlajše in nekoliko starejše Rominje, produkt obeh dejavnosti pa je prireditev – plesni nastop na odru mestne ploščadi. Za moško populacijo Romov organizirajo treninge skupinskega športa, npr. nogomet, košarka ipd.. Z delavnicami o nenasilni komunikaciji in mediaciji med Romi in večinskim prebivalstvom prispevajo k premagovanju stereotipov in ne nazadnje tudi preprečevanju konfliktnih situacij, do katerih v zadnjem času prihaja. Z namestitvijo zabojnikov za ločeno zbiranje odpadkov se Rome seznani z ločevanjem in predvsem zmanjševanjem odpadkov, saj njihova količina zdaj prispeva k slabemu videzu romskega naselja in onesnažuje naravo in pitno vodo. Za potrebe izvajanja delavnic je bil kupljen potreben material (šivalni stroji, blago, čevlji, žoge) in oder za potrebe izvajanje prireditev.

V projektu sodelujejo Občina Kočevje, Podjetniški inkubator Kočevje, javni zavod za podjetništvo, izobraževanje in druge dejavnosti ter Občinsko romsko društvo Romano Ritmo Kočevje.

V letu 2022 je LU Kočevje v okviru projekta organizirala delavnice za Rome in tudi dva večja dogodka. Prvi je obeležil svetovni dan Romov in je potekal 8. aprila 2022, drugi dogodek pa je bil Okusi Evrope, ki je bil 23. septembra 2022, na katerem so bile s plesno točko vključene Rominje, ki so se udeležile plesnega tečaja, in ostali z glasbenimi točkami na namenskem odru.

Izvajalci so pri vseh aktivnostih dosegli pričakovane rezultate glede na zastavljene cilje, saj so z velikim naporom in motiviranjem uspeli aktivirati udeležence k vključitvi v razne programe. Aktivni so bili predvsem mladi Romi, pri katerih je zaznati veselje do vključevanja v aktivnosti, povezane z njihovo kulturo, predvsem v povezavi s plesom. Na ta način so prispevali k integraciji romskega prebivalstva v lokalno okolje, še posebno je bilo to zaznati ob praznovanju svetovnega dneva Romov. S tem so prav tako pripomogli k ustvarjanju možnosti za boljše sobivanje večinskega in romskega prebivalstva.

Ukrep LEADER je lahko ustrezno orodje, saj je s podpiranjem mehkih vsebin, kot so izobraževanje, ozaveščanje, delavnice in podobno, lahko učinkovit podporni ukrep večjim investicijam, ki se lahko financirajo iz drugih virov. Ukrep je namenjen vsem lokalnim akterjem (društva, občine, podjetniki, regionalne razvojne agencije, posamezniki, ki jih zanima razvoj lokalnega območja itd.), potrebe in cilje lokalnega območja namreč določajo prebivalci tistega območja, kar pomeni, da sodelujejo pri pripravi strategije lokalnega razvoja, po potrditvi strategije pa s svojimi projekti kandidirajo na javne pozive lokalnih akcijskih skupin.

Cilji ukrepa so s potencialnimi projekti ukrepa LEADER spodbujati socialno vključenost romske skupnosti, njihovo ozaveščanje o pomenu vključevanja v širšo skupnost ter ozaveščanje in spodbujanje k odgovornemu ravnanju.

V zvezi s problematiko potepuških psov in neodgovornim ravnanjem z lastniškimi psi v romskih naseljih, kjer je cilj ozaveščanje in zmanjšanje problematike, pa je Uprava RS za varno hrano, veterinarstvo in varstvo rastlin izvedla 31 akcij v romskih naseljih v sodelovanju s policijo, redarstvom in občino. Splošna ocena je, da se razmere na področju, ki je v pristojnosti MKPG, slabšajo. Zaradi slabega socialnega statusa posameznikov in družin večine izrečenih ukrepov ni bilo mogoče realizirati.

**Strateški in podrejeni cilj:**

* + 1. **Zagotavljanje učinkovitega uresničevanja nacionalnega programa ukrepov in doseganje čim večjih učinkov ukrepov ter njihovih sinergij na terenu.**

Kazalnik:

Ocena različnih deležnikov, ki so vpeti v delo s pripadniki romske skupnosti v okoljih, kjer ti živijo.

* + - 1. **Spremljanje uresničevanja nacionalnega programa na lokalni ravni in odpravljanje morebitnih ovir in težav pri njegovem izvajanju.**

Kazalniki:

* Število izvedenih dejavnosti.
* Število identificiranih ovir in težav.
* Število odpravljenih ovir in težav.
* Evalvacija s spletnimi vprašalniki.

**Ukrep:**

1. **Spremljanje izvajanja ukrepov, informiranje o ukrepih in iskanje sinergij ter prepoznavanje in odpravljanje morebitnih ovir pri izvedbi na lokalni ravni.**

***Poročilo UN:***

NPUR 2021–2030 je vlada sprejela 23. decembra 2021. Na podlagi ZRomS-1 in NPUR 2021–2030 so svoje podrobne področne programe oziroma akcijske načrte sprejeli naslednji nosilci ukrepov: MK, MNZ, MKGP, MVI in UN (podrobnega področnega programa oziroma akcijskega načrta še niso sprejeli MDDSZ, MZ, MNVP (prej MOP) in MKRR (prej MGRT). MKRR je v zvezi s tem UN sporočil, da si bo v okviru NPUR 2021–2030 in na podlagi 14. člena ZSRR-2 v okviru pristojnosti in proračunskih zmožnosti prizadeval pomagati občinam pri sofinanciranju gradnje osnovne infrastrukture, namenjene Romom.

V skladu s sklepom vlade št. 09501-2/2021/4 z dne 23. december 2021 je UN nemudoma pozval vse nosilce ukrepov k določitvi koordinatorjev (državni sekretarji) in kontaktnih oseb (javni uslužbenci pri nosilcu ukrepov, ki skrbi za koordinacijo znotraj organa in je vez z UN). Dodatno k temu je UN pozval k določitvi koordinatorja in/ali kontaktne osebe še SSRS, SRSRS in občine, kjer živijo Romi (25 občin). Vsi nosilci ukrepov so določili svoje koordinatorje in kontaktne osebe, prav tako so koordinatorja oziroma kontaktno osebo določili tudi SSRS, SRSRS in občine. Pregled nad koordinatorji in kontaktnimi osebami vodi UN, ki skrbi tudi za redno posodabljanje podatkov, če pride do sprememb pri nosilcih ukrepov.

V letu 2022 so potekale tudi nekatere aktivnosti v okviru projekta Nacionalna platforma za Rome, ki ga vodi UN kot nacionalna kontaktna točka za vključevanje Romov. Projekt poteka od 1. julija 2021 do 30. junija 2023.

UN je načrtoval, organiziral in izvedel aktivnosti, kot so prijavljene v projektu Nacionalna platforma za Rome. Šlo je za izvedbo večdeležniških dogodkov, delavnic, usposabljanj, fokusnih sestankov itd. Za potrebe izvedbe aktivnosti je UN pripravljal tudi različne pozive pristojnim deležnikom in pripravljal gradiva ter zagotavljal vsebinsko, finančno in tehnično izvedbo projekta. Za izvedbo aktivnosti je bilo zagotovljenih 90 % sredstev EU in 10 % sredstev slovenske udeležbe, in sicer v okviru finančnega načrta UN.

Z namenom krepitve sodelovanja na lokalni ravni UN skozi projekt nudi podporo in pomoč občinam, v katerih živijo Romi, pri razvijanju lokalnih akcijskih načrtov za vključevanje Romov in pri krepitvi medinstitucionalnega pristopa in sodelovanja z namenom oblikovanja učinkovitih rešitev za lokalno specifične izzive. Hkrati pa UN svoje aktivnosti skozi projekt usmerja tudi v spremljanje izvajanja ukrepov iz NPUR 2021–2030. Za potrebe tekoče in uspešne izvedbe dogodkov so bili poleg večdeležniških dogodkov izvedeni tudi številni pripravljalni sestanki s posameznimi deležniki in znotraj projektnega tima ter evalvacijski sestanki projektnega tima po izvedenih dogodkih, na katerih se je opravil razmislek o potrebnih nadaljnjih korakih v okviru projekta, ter evalvacija izvedenih aktivnosti.

V letu 2022 so bili tako v okviru projekta Nacionalna platforma za Rome izvedeni **3 dogodki v zvezi s spremljanjem izvajanja ukrepov NPUR 2021–2030**, in sicer:

* **v sodelovanju s SSRS** je bil izveden dogodek »Predstavitev programov in razpisov SRSRS, javnega sklada občinam z romskim prebivalstvom ter predstavitev preventivnih podpornih programov v pomoč pri sobivanju in vključevanju romskih družin v nova bivalna okolja« (22. junij 2022, Ljubljana)[[28]](#footnote-28);
* izveden je bil večdeležniški **Evalvacijski sestanek na temo zgodnjih in prisilnih porok v romski skupnosti ter ukrepanja v teh primerih** (15. september 2022, Ljubljana)[[29]](#footnote-29), namenjen oceni do takrat izvedenih strokovnih predavanj na temo zgodnjih in prisilnih porok v romski skupnosti, pogovoru o predlogih izboljšav in nadaljnjih korakov ter izmenjavi predlogov oziroma začrtanju smernic, kako čim bolj učinkovito nasloviti romsko skupnost in pristopiti k pripravi aktivnosti in pripomočkov, s katerimi se bodo o škodljivosti teh praks ozaveščali predvsem pripadniki romske skupnosti;
* **v sodelovanju z MDDSZ** pa je bil izveden dogodek »Zaključni dogodek z izvajalci programov socialne aktivacije za romske ženske« (22. november 2022, Ljubljana), katerega namen je bil na podlagi izkušenj izvajalcev programov opraviti evalvacijo izvedenih programov in ponuditi prostor za izmenjavo izkušenj, s ciljem izpopolniti nadaljnje aktivnosti MDDSZ na tem področju. Na zaključnem srečanju so izvajalci programov predstavili izvedbo programov, izzive, s katerimi so se soočali pri izvedbi, ter svoje predloge za izboljšave in spremembe. Predstavljeno je bilo izvajanje vsakega posameznega programa (število zaposlenih, obseg razpoložljivih sredstev in stopnja realizacije sredstev, doseženi kazalniki učinka in rezultati, število vključenih zunanjih deležnikov in promocijski dogodki), socialni učinki izvedbe posameznega programa na oziroma za lokalne romske skupnosti, največji izzivi pri delu s ciljno skupino ter načini njihovega naslavljanja. Predstavljeni so bili tudi vsebinski predlogi izboljšav potencialnih prihodnjih izvedb programov socialne aktivacije za romske ženske kot tudi predlogi kadrovskih, organizacijskih, tehničnih in operativnih izboljšav. Vse to bo MDDSZ pri načrtovanju izvajanja programov socialne aktivacije v prihodnjem obdobju poskušal v največji možni meri upoštevati.

**Strateški in podrejeni cilj:**

* + 1. **Izboljšanje zmogljivosti in ozaveščenosti vseh pristojnih ustanov ter opolnomočenje predstavnikov romske skupnosti.**

Kazalnik:

Ocena pristojnih ustanov in predstavnikov romske skupnosti, ki so vpeti v delo s pripadniki romske skupnosti v okoljih, kjer ti živijo.

* + - 1. **Krepitev zmogljivosti, usposobljenosti, povezovanja in ukrepanja pristojnih ustanov na lokalni in državni ravni ter krepitev ozaveščenosti pripadnikov romske skupnosti.**

Kazalniki:

* Število izvedenih dejavnosti.
* Število in vrsta rezultatov teh dejavnosti.
* Evalvacija s spletnimi vprašalniki.

**Ukrep:**

1. **Izvedba različnih ozaveščevalnih in izobraževalnih večdeležniških dogodkov oziroma dejavnosti v sodelovanju z občinami, drugimi ustanovami, ki delujejo v lokalnem okolju, in pripadniki romske skupnosti z namenom izmenjave izkušenj, znanja in uspešnih praks na lokalni ravni ter s tem krepitve povezovanja, sodelovanja in krepitve kompetenc vseh deležnikov v procesu vključevanja Romov.**

***Poročilo UN:***

Ukrep se je v letu 2022 izvajal v okviru projekta Nacionalna platforma za Rome, ki ga vodi UN kot nacionalna kontaktna točka za vključevanje Romov. Projekt poteka od 1. julija 2021 do 30. junija 2023.

V letu 2022 je UN načrtoval, organiziral in izvedel aktivnosti, kot so prijavljene v projektu Nacionalna platforma za Rome. Šlo je za izvedbo večdeležniških dogodkov, delavnic, usposabljanj, fokusnih sestankov itd. Za potrebe izvedbe aktivnosti je UN pripravljal tudi različne pozive pristojnim deležnikom in pripravljal gradiva ter zagotavljal vsebinsko, finančno in tehnično izvedbo projekta. Za izvedbo aktivnosti je bilo zagotovljenih 90 % sredstev EU in 10 % sredstev slovenske udeležbe, in sicer v okviru finančnega načrta UN.

UN je skozi projekt nadaljeval tudi aktivnosti glede problematike zgodnjih in prisilnih porok romskih otrok in z oblikovanjem učinkovitih ukrepov za sistemsko ter preventivno naslavljanje izzivov z multidisciplinarnim pristopom. Poleg večdeležniških strokovnih izobraževanj in posvetov so bili za potrebe tekoče in uspešne izvedbe dogodkov izvedeni tudi številni pripravljalni sestanki s posameznimi deležniki in znotraj projektnega tima ter evalvacijski sestanki projektnega tima po izvedenih dogodkih, na katerih se je opravil razmislek o potrebnih nadaljnjih korakih v okviru projekta, ter evalvacija izvedenih aktivnosti.

V letu 2022 je bilo v okviru projekta Nacionalna platforma za Rome izvedenih 8 dogodkov oziroma aktivnosti v zvezi s problematiko zgodnjih in prisilnih porok v romski skupnosti in ukrepanjem v primeru zaznanih pojavov, in sicer:

* **5 dogodkov v obliki strokovnih izobraževanj in posvetov** s strokovnimi delavci v regijah oziroma lokalnih okoljih, kjer Romi živijo, na temo zgodnjih in prisilnih porok v romski skupnosti ter ukrepanju v teh primerih[[30]](#footnote-30):
* prvi, širši posvet je potekal 21. marca 2022 v Dolenjskih Toplicah. Namenjen je bil vodstvenim delavcem vseh tistih institucij, ki so vpete v zaznavanje teh primerov in v postopke, ko oziroma če pride do prijave. Naslednja izobraževanja so potekala v ožjih skupinah in so bila namenjena strokovnim delavcem posameznih institucij iz ožjih lokalnih okolij;
* 21. aprila 2022 je potekal strokovni posvet v Novem mestu (oz. na Otočcu);
* 24. maja 2022 v Krškem (za območje Posavja);
* 13. junija 2022 v Kočevju (za območje Ribnice in Kočevja) in
* 15. novembra 2022 v Mariboru;
* **1 evalvacijski dogodek** na temo naslavljanja problematike zgodnjih in prisilnih porok v romski skupnosti:
* 15. septembra 2022 je bil v Ljubljani izveden evalvacijski dogodek na tem področju[[31]](#footnote-31).

Namenjen je bil oceni in evalvaciji izvedenih strokovnih predavanj na temo zgodnjih in prisilnih porok v romski skupnosti, izmenjavi mnenj o predlogih izboljšav in nadaljnjih korakih, predvsem pa razmisleku, in načrtu naslednjih aktivnosti, usmerjenih v čim bolj učinkovito naslavljanje pripadnikov romske skupnosti v zvezi s to problematiko, ter njihovemu ozaveščanju o škodljivosti teh praks. V delavniškem delu so bile izmenjane dosedanje izkušnje in predlogi pristopov ter načina dela s pripadniki romske skupnosti za primer naslavljanja tovrstnih tem, ki so v nekaterih delih romske skupnosti še vedno nezaželene in do velike mere tabuizirane;

* **vzpostavljeno sodelovanje s CIP**: UN je v mesecu marcu 2022 na področju izobraževanj in ozaveščanj zaposlenih v pravosodju o pojavih zgodnjih in prisilnih porok vzpostavil sodelovanje s CIP, in sicer na način, da je ta problematika bolj sistematično pokrita tudi v okviru izobraževanj, ki jih za zaposlene v pravosodnih organih izvaja CIP[[32]](#footnote-32);
* **vzpostavljeno sodelovanje tudi s Strokovnim svetom za sodno izvedenstvo, sodno cenilstvo in sodno tolmačenje**: UN je v mesecu oktobru 2022 na strokovni svet naslovil pobudo s predlogi, usmerjenimi v ozaveščanje sodnih izvedencev o pojavih zgodnjih in prisilnih porok, ki so bili pozitivno sprejeti[[33]](#footnote-33).

1. V krajše programe niso vključeni samo romski otroci, zato kazalnik ne odraža dejanskega stanja. [↑](#footnote-ref-1)
2. V krajše programe niso vključeni samo romski otroci, zato ocena ne odraža dejanskega stanja. [↑](#footnote-ref-2)
3. Kazalnik temelji na oceni deleža, saj so kazalniki odraz podatkov, ki morajo biti zakoniti. Zakonodaja ne nudi podlage za zbiranje podatkov na osnovi etične pripadnosti, tako da se podatke o številu romskih otrok pridobi na podlagi vloge vodstva šol v skladu s Pravilnikom o normativih in standardih za izvajanje programa osnovnih šol, ko na podlagi ocen glede števila romskih otrok te zaprosijo za sistemizirano dodatno delovno mesto strokovnega delavca za delo z učenci Romi. [↑](#footnote-ref-3)
4. Raziskava »Uspešnost romskih učencev v Sloveniji«, Inštitut za narodnostna vprašanja, 2021. Raziskava je bila opravljena na vzorcu 27 osnovnih šol, ki so sodelovale v projektu Skupaj za znanje. [↑](#footnote-ref-4)
5. Kazalnik bo MVI (prej MIZŠ) lahko oblikoval v prihodnjem obdobju, ko se bo ukrep razvijal. [↑](#footnote-ref-5)
6. Velja za vse dijake in ne zgolj za pripadnike romske skupnosti, zato ukrep ni namenjen samo romskim dijakom. [↑](#footnote-ref-6)
7. Sofinancirani zgolj iz proračuna Republike Slovenije. [↑](#footnote-ref-7)
8. To je tistih dejavnosti VGC-jev, ki so predvsem namenjene socialnemu vključevanju romskih družin, zlasti žensk, otrok in mladostnikov. [↑](#footnote-ref-8)
9. Glede na predhodno obdobje (to je od leta 2014 do 2020). [↑](#footnote-ref-9)
10. Na vsakoletni javni razpis za sofinanciranje izvajanja socialnovarstvenih programov. [↑](#footnote-ref-10)
11. Dostopen prek: [Priročnik o prepoznavanju zgodnjih in prisilnih porok v romski skupnosti ter o ukrepanju v teh primerih](https://www.gov.si/zbirke/projekti-in-programi/krepitev-nacionalnega-posvetovalnega-procesa-nacionalna-platforma-za-rome-siforoma-3/prirocnik-o/) (24. februar 2023). [↑](#footnote-ref-11)
12. Uradni list RS, št. 105/21. [↑](#footnote-ref-12)
13. Uradni list RS, št. 50/22. [↑](#footnote-ref-13)
14. Uradni list RS, št. 105/21. [↑](#footnote-ref-14)
15. Uradni list RS, št. 50/22. [↑](#footnote-ref-15)
16. Dostopen prek: [Javni razpis za oddajo stanovanj v najem po ugodnih najemninah](http://www.najem.stanovanjskisklad-rs.si/) (7. marec 2023). [↑](#footnote-ref-16)
17. Dostopen prek: [Javni razpis za najem oskrbovanih stanovanj](http://www.oskrbovana.ssrs.si/dokumentacija) (7. marec 2023). [↑](#footnote-ref-17)
18. Dostopen prek: [Javni razpis za oddajo stanovanj v podnajem](https://ssrs.si/javni-najem/priloznost-za-najemnike/) (7. marec 2023). [↑](#footnote-ref-18)
19. Dostopen prek: [Javni razpis za najem bivalnih enot za mlade - Skupnost za mlade Gerbičeva](http://www.skupnost-za-mlade-gerbiceva.ssrs.si/) (7. marec 2023). [↑](#footnote-ref-19)
20. Dostopen prek: [Javni razpis za najem postelj v stanovanjih - posebni razpis za mlade](https://ssrs.si/oddaja/najem-za-mlade/) (7. marec 2023). [↑](#footnote-ref-20)
21. Dostopna prek: [Stanovanjski sklad Republike Slovenije, javni sklad](https://ssrs.si/) (7. marec 2023). [↑](#footnote-ref-21)
22. Dostopna prek: [Predstavitev programov in razpisov občinam z romskim prebivalstvom](https://ssrs.si/novice/predstavitev-programov-in-razpisov-obcinam-z-romskim-prebivalstvom/) (7. marec 2023). [↑](#footnote-ref-22)
23. Uradni list RS, št. 75/15. [↑](#footnote-ref-23)
24. Javni razpis je bil objavljen dne 14. januarja 2022 v Ur. l. RS, št. 6/22. Dostopen prek: [JR-PRS 2022](https://www.uradni-list.si/glasilo-uradni-list-rs/vsebina/2022000600011/javni-razpis-za-sofinanciranje-programov-aktivnosti-zvez-drustev-v-katere-se-zdruzujejo-pripadniki-romske-skupnosti-v-letu-2022-jr-prs-2022-ob-104522%20(10) (10. marec 2023). [↑](#footnote-ref-24)
25. Javni razpis je bil objavljen dne 26. februarja 2022 v Ur. l. RS, št. 26/22. Dostopen prek: [JR-RPR 2022](https://www.uradni-list.si/glasilo-uradni-list-rs/vsebina/2022002600016/javni-razpis-za-sofinanciranje-radijskih-programov-ki-jih-ustvarjajo-pripadniki-romske-skupnosti-v-letu-2022-jr-rpr-2022-ob-150022) (10. marec 2023). [↑](#footnote-ref-25)
26. Javni razpis je bil objavljen dne 20. 5. 2022 v Ur. l. RS, št. 70/22. Dostopen prek: [JR-RD 2022](https://www.uradni-list.si/glasilo-uradni-list-rs/vsebina/2022007000005/javni-razpis-za-sofinanciranje-programov-in-projektov-romskih-drustev-v-letu-2022-jr-rd-2022-ob-232422) (10. marec 2023). [↑](#footnote-ref-26)
27. Več informacij je podanih pri poročanju v okviru strateškega cilja 5.2.2 in podrejenega cilja 5.2.1.3. [↑](#footnote-ref-27)
28. Več informacij je podanih pri poročanju v okviru strateškega cilja 5.2.2 in podrejenega cilja 5.2.1.3. [↑](#footnote-ref-28)
29. Več informacij je podanih pri poročanju v okviru strateškega cilja 3.2.4 in podrejenega cilja 3.2.4.1. [↑](#footnote-ref-29)
30. Več informacij o tem je podanih pri poročanju v okviru strateškega cilja 3.2.4 in podrejenega cilja 3.2.4.1. [↑](#footnote-ref-30)
31. Več informacij o tem je podanih pri poročanju v okviru strateškega cilja 3.2.4 in podrejenega cilja 3.2.4.1. [↑](#footnote-ref-31)
32. Več informacij o tem je podanih pri poročanju v okviru strateškega cilja 3.2.4 in podrejenega cilja 3.2.4.1. [↑](#footnote-ref-32)
33. Več informacij o tem je podanih pri poročanju v okviru strateškega cilja 3.2.4 in podrejenega cilja 3.2.4.1. [↑](#footnote-ref-33)